Valencia alun furathama division ah | Mihaaru\nމިރޭގެ މެޗުގައި ވެލެންސިއާ އިން ލަނޑު ޖެހުމުން އެ ޓީމުގެ ނަސޫހު އުފާފާޅުކުރަނީ.-- ފޮޓޯ: ހުސެއިން ވަހީދު/ މިހާރު\n15 ފެބުރުއަރީ 2020 - 00:01\nދެ ވަނަ ޑިވިޝަނުގެ ސެމީގައި، މިދިޔަ އަހަރުގެ ރަނަރަޕް ޖޭޖޭ ސްޕޯޓްސް ކްލަބް އަތުން 3-2 އިން މިރޭ މޮޅުވެ ރާއްޖޭގެ އެންމެ ކާމިޔާބު އެއް ކްލަބް ކަމަށްވާ ކްލަބް ވެލެންސިއާ އަލުން ފުރަތަމަ ޑިވިޝަނުން ފުރުސަތު ހޯދައިފި އެވެ.\nދެ ވަނަ ޑިވިޝަނުގެ ފައިނަލަށް ދާ ދެ ޓީމަށް، އަންނަ ސީޒަނުގެ ފުރަތަމަ ޑިވިޝަނުން ޖާގަ ލިބޭގޮތްވީ ސަސްޕެންޝަނުގެ ސަބަބުން ނިއު ރޭޑިއަންޓާއި ވިކްޓްރީ ދެ ވަނަ ޑިވިޝަނަށް ވެއްޓުމުންނެވެ. ކުރިން ގަވާއިދުގައި އޮތީ ދިރާގު ދިވެހި ޕްރިމިއާ ލީގުގެ އެންމެ ފުލަށް ދާ ދެ ޓީމާއި ދެ ވަނަ ޑިވިޝަނުގެ ފައިނަލުގައި ކުޅޭ ދެ ޓީމު މެދުގައި ލީގު ބުރެއް ކުޅުމަށް ފަހު، އެންމެ ގިނަ ޕޮއިންޓް ހޯދާ ދެ ޓީމެއް ފުރަތަމަ ޑިވިޝަނަށް އަންނަ ގޮތަށެވެ. އެކަމަކު ނިއު އާއި ވިކްޓްރީގެ ސަސްޕެންޝަން ދިގުލައި ގޮސް އެ ދެ ކްލަބަށް ވާދަކުރެވޭވަރު ނުވީ އެވެ.\nނިއު ސަސްޕެންޑްކުރީ ކުޅުންތެރިންނާއި ކޯޗުންނަށް މުސާރަ ނުދޭ މައްސަލައެއް ފީފާގައި އޮއްވަ އެވެ. ނިއު އިން މުސާރަ ނުދީ ހުރި ލޯކަލް ކުޅުންތެރިންގެ މުސާރަ އެފްއޭއެމުން ދިނީ ނިއު އަށް ދޭން ހުރި ފައިސާ އިންނެވެ. އެފްއޭއެމުން ފުރަތަމަ ނިއު ސަސްޕެންޑްކުރިއިރު، ފަހުން މިދިޔަ އަހަރުގެ ކޮންގްރެސްގައި ކްލަބްތަކުން ވަނީ ނިއުގެ ސަސްޕެންޝަން ދަމަހައްޓައިފަ އެވެ. އެހެންވެ އެ ކްލަބަށް މި ސީޒަނުގެ އެއްވެސް މުބާރާތަކުން ނުކުޅެވެ އެވެ.\nވިކްޓްރީ ސަސްޕެންޑްކުރީ، އެ ޓީމުން ކްލަބް ލައިސަންސިންގެ މަސައްކަތް ފުރިހަމަ ނުކުރާއިރު، ކުޅުންތެރިންނަށް މުސާރަ ވެސް އޮތީ ނުދީ އޮތުމުންނެވެ. އަދި ލީގުގެ ދެ ވަނަ ބުރުގެ ވަކި ހިސާބަކުން އެ ޓީމު ސަސްޕެންޑް ކުރުމުގެ ކުރިން ލީގުގެ ބައެއް މެޗުތަކަށް އެ ޓީމު ހާޒިރު ނުވެދިޔަ އެވެ. އެކަމާ ގުޅިގެން ވެސް އެ ޓީމު ވަނީ ޖޫރިމަނާ ކޮށްފަ އެވެ. ވިކްޓްރީ އާއި ނިއު އިން ތުހުމަތުކުރާ ގޮތުގައި އެ ކްލަބް ސަސްޕެންޑްކުރީ އެފްއޭއެމްގެ ލީޑަޝިޕް ބަދަލުކުރަން ވޯޓެއް ނަގަން އުޅުމުންނެވެ.\nވެލެންސިއާގެ އިތުރުން ފުރަތަމަ ޑިވިޝަނަށް އައީ މިއަދު ހަވީރު ފުރަތަމަ ސެމީގައި 2-1 އިން ކްލަބް ޕީކޭ ބަލިކުރި ސުޕަ ސްޕޯޓްސް ޔުނައިޓެޑް އެވެ. ދެ ވަނަ ޑިވިޝަނުގެ ފައިނަލް އޮންނާނީ އަންނަ ބުރާސްފަތި ދުވަހުގެ ރޭގަ އެވެ.\nމިއަދު ހަވީރު ސުޕަ ސްޕޯޓްސް އާއި ޕީކޭ ކުޅުނު ފުރަތަމަ ސެމީ ފައިނަލް މެޗުގެ ތެރެއިން.-- ފޮޓޯ: އަހުމަދު އަވްޝަން އިލްޔާސް/ މިހާރު\nވެލެންސިއާ ވަނީ 1979 ވަނަ އަހަރުން ފެށިގެން 2018 ވަނަ އަހަރާ ހަމައަށް އެއް ވަނަ ޑިވިޝަނުގައި ވާދަކޮށްފަ އެވެ. ދެ ވަނަ ޑިވިޝަނަށް ވެލެންސިއާ ރެލިގޭޓްވީ އެ ފަހަރުގެ މާލޭ ލީގުގެ ކޮލިފައިންގައި ޔުނައިޓެޑް ވިކްޓްރީ އަތުން ދެ ލެގު ކުޅެގެން ބަލިވުމުންނެވެ.\nމިރޭ ސެމީ ފައިނަލް މެޗު ފަށައިގެން ތިން ވަނަ މިނިޓްގައި ވެލެންސިއާގެ ހުސެއިން ނިޔާޒް މުހައްމަދު (ބޮކުރީ) ޖެހި ބޯޅައެއް ޖޭޖޭގެ ގޯލުގައި ހުރި ނޭޕާލްގެ ކީޕަރު އަރްޕަން ކާކީ ވަނީ މަތަކޮށްފަ އެވެ. އޭގެ ތިން މިނިޓް ފަހުން ނަސޫހު ރަޝީދު ޖެހި ބޯޅައެއް ދިޔައީ ދަނޑިކައިރިން ބޭރުންނެވެ.\nމެޗުގައި ޖޭޖޭ އިން ކުރި ފުރަތަމަ އެޓޭކުގައި އެ ޓީމަށް ލީޑުނަގައިދިނީ ފުރަތަމަ ޑިވިޝަނުގެ ގިނަ ކްލަބްތަކަށް ކުރިން ކުޅުނު އަލީ ނާފިއު (ކަޅޭ) އެވެ. ވެލެންސިއާގެ އޮފްސައިޑް މަޅިން ސަލާމަތްވެ ކަޅޭ ވަނީ ހަމަޖެހިލާފައި ގޯލުގެ ތެރެއަށް ބޯޅަ ފޮނުވާލައިފަ އެވެ. ލީޑުފުޅާކުރަން ކަޅޭ އަތުން މެޗުގެ 36 ވަނަ މިނިޓްގައި ރަނގަޅު ފުރުސަތެއް ގެއްލުނެވެ.\nވެލެންސިއާ އަށް މެޗުގެ 39 ވަނަ މިނިޓްގައި ހިލޭ ޖެހުމަކުން އެއްވަރު ކޮށްދިނީ ކުރިން ގައުމީ ޓީމަށް ކުޅުނު ބޮކުރީ އެވެ. ބޮކުރީ ފޮނުވައިލި ބޯޅަ ގޯލުގެ ދުރު ކަނަށް އަމާޒުވިއިރު ކީޕަރު އަރްޕަން އަށް އެ ބޯޅަ ހުއްޓުވަން މާ ބޮޑު ކަމެއް ނުކުރެވުނެވެ. އޭނާ ވިސްނައިގެން ހުރީ ބޯޅަ ފޮނުވާލާނީ ވެލެންސިއާގެ އަބްދުﷲ މިދުހަތު ފަހުމީ (ބިޗަޑް) ކަމަށެވެ.\nގައުމީ ޓީމުގެ ކުރީގެ ކެޕްޓަން އައްސަދު އަބްދުލް ގަނީގެ ކޯޗުކަމުގައި ކުޅޭ ޖޭޖޭ އިން ދެ ވަނަ ހާފްގެ ކުޅުން ފަށައިގެން އަލުން ލީޑުނެގުމާ ގާތަށް ޖެހިލި އެވެ. އެ ގޮތުން މެޗުގެ 52 ވަނަ މިނިޓްގައި އަހުމަދު ހުނައިފު ބޮލުން ޖެހި ބޯޅައެއް ބޭރުވީ ގޯލުގެ ދެ ދަނޑީގައި ޖެހިފަ އެވެ. އޭގެ 10 މިނިޓްގައި ފަހުން ހުނައިފް މުޅިން ހުސްކޮށް ވަދެ ޖެހި ބޯޅަ މި ފަހަރު އަމާޒުވީ ގޯލުގެ ހުރަސްދަނޑިއަށެވެ.\nޖޭޖޭގެ ނޭޕާލް ކުޅުންތެރިޔާ އަބިޝޭކް ބޯޅަ ފޮނުވާލަނީ.-- ފޮޓޯ: ހުސެއިން ވަހީދު/ މިހާރު\nވެލެންސިއާ އިން ވަނީ ފުރުސަތުގެ ބޭނުން ހިފައި ފަސް މިނިޓް ތެރޭގައި ދެ ގޯލު ޖަހައިފަ އެވެ. އެ ދެ ގޯލު ވެސް ޖެހީ ބިދޭސީ ފޯވާޑް އައިރީ ސަމިއުލް އެވެ. ސެމިއުލްގެ ފުރަތަމަ ގޯލު މެޗުގެ 66 ވަނަ މިނިޓްގައި ޖެހީ އިސްމާއިލް ވިފާގް (އިއްސެ) ނަގައިިދިން ހުރަހަކުން ބޮލުންނެވެ. އަދި އޭނާގެ ދެ ވަނަ ގޯލު އަދި ވެލެންސިއާގެ ތިން ވަނަ ގޯލު ޖެހީ ބޮކުރީ ނަގައިދިން ހުރަހަކުންނެވެ. މި ގޯލުގައި ނަސޫހުގެ މަސައްކަތް ފާހަގަކުރަން ޖެހެ އެވެ.\nބަދަލުތަށް ގެނެސްގެން ޖޭޖޭ އިން އަލުން މެޗުގެ ތެރެއަށް ވަންނަން މަސައްކަތް ފަށައި މެޗުގެ 80 ވަނަ މިނިޓްގައި ލަނޑެއް ޖެހި އެވެ. މި ލަނޑު ޖެހީ ކަޅޭ އެވެ. ކަޅޭ ޖެހި ފުރަތަމަ ބޯޅަ ވެލެންސިއާގެ ކީޕަރު މުހައްމަދު ޖަޒްލާން މަތަކުރި ނަމަވެސް ދެ ވަނަ ފަހަރު ލިބުމުން ކަޅޭ ވަނީ ގޯލުގެ ތެެރެއަށް ބޯޅަ ފޮނުވައިލައިފަ އެވެ. އިތުރު ވަގުތަށް ދެއްކި ނުވަ މިނިޓް ތެރޭގައި ޖޭޖޭ އިން ނަތީޖާ ހަމަހަމަކުރެވޭތޯ ކުރި މަސައްކަތް ވަނީ ކާމިޔާބުނުވެފަ އެވެ.\nމިދިޔަ އަހަރުގެ ފައިނަލުގައި ޖޭޖޭ ބަލިވީ ޕެނަލްޓީ ޖަހަައިގެން ދަ ގްރާންޑޭ ސްޕޯޓްސް ކްލަބް އަތުން 3-1 އިންނެވެ.\nކްލަބް ވެލެންސިއާ ދެވަނަ ޑިވިޝަން ފުޓްބޯޅަ\nނިއުރޭޑިޔަންޓް ސަފޯޓަރުން އިސްނަގައިގެން ނިއުރޭޑިޔަންޓް ގަލޮޅު ދަނޑަށް އަލުންނެރެން މަސައްކަތް ކުރާތީ ބައްސާމް ޖަހާމަޅި. އެއްކުށަކަށް ދެއަދަބުނުދެވޭނެ.ނިއު ހަތަރުވަނަ ދިވިށަނަށް ކުޅެން ޖެހުނުކަމުގައި ވިޔަސް އެނބުރިއަންނަންވާނެ. އަބަދުވެސް ނިއު ކުޅެންޔާދަނޑާޢް ވަންނަމީހުންވެސްގިނަ ފޯރިވެސްގަދަ. ދެންމިއުޅޭ ބަޔަކުކުޅޭހެންވެސް ހީނުވޭ.ބުނެލަންއޮތީ ބައްސާމްއޭ މަނިކުފާނުގެ ޒައާމަތުގަ ދިވެހިފުޓްބޯޅާ ގެއްލިހަލާކު ވެގެން ހިގައްޖެ އޭ.. ވައްސަލާމް\nއަންދަރޭ ބުނާނީ ނިއުރޭޑީއަންޓް ނުވަތަ ވިކްޓަރީ ކަމުގައި ވިޔަސް ކޮންމެހެން ނުޖެހެއޭ ފަސްޓް ޑިވިޝަނުން ޖާގަދޭކަށް. ކުޅެން ބޭނުން ނަމަ ސެކަންޑްގައި ވާދަކޮށް ފުރުސަތު ހޯދާ. ވެލަންސިއާ އަށް މަރުޙަބާ.\nފަސްޓްޑިވިޝަން ގެ ކްލަބްތައް ބޭނުމެއްނުވޭ ރާއްޖޭގެ ފުޓުބޯޅަ ކުރިއަރުވާކަށް. ފަޅު ދަނޑެއްގަ ފޫހި މެޗްތަކެއް ކުޅެލާފަ ދެން ނުވިތާކަށް ކަބައްޑީ އާ ކުރިކެޓް ކުޅޭ ސަރަހެއްދެއްގެ ފުޓުބޯޅަ ޓީމަކާއެކު ބޮޑުބޯޅަ ކުޅެލާފަ މޭޒުދަށުން ލިބޭ ކަޓަކުން ފުއްދާލައިގެން އުޅެވުނީމަ އެވީ.\nސުޒޭނުގެ ބަހެއް ބޭނުން\nނުފޫޒް ގަދަބައެއްގެ ރޭވުމުން ވަކި ޓީމްތަކެއް ފަސްޓަށް ގެންނަށް ތި އުޅެނި.\nބައްސާމުގެ ވެލެންސިޔާ ފަސްޓްޑިވިޝަނަށް މެޗެއް ނުކުޅެ (ފުރަތަމަ ޑިވިޝަނުގެ ފުލައްދާ ދެޓީމްއާއި) އެހެދީ ނިއު އާއި ވިކްޓރީ ފޮނުވާލާފައި. އެކަމަކު ކުރިން ނިއުސަސްޕެންޑްކުރީ މިއަހަރު ނިއުއަށް ފުރަތަމަ ޑިވިޝަނުގައި ވާދަކުރެވޭނެކަމަށްބުނެ. ޤަވާއިދު ބައްސާމު ބޭނުންގޮތަކަށް ހަދަމުން މިދަނީ. ކިހިނެއް މިޤައުމުގެ ފުޓުބޯޅަ ކުރިއަރާނީ.\nސަސްފެނުގެ ސަބަބުން ނިއު އާއި ވިކުޓަރީ ދެވަނަ ޑިވިސަނަށް ދާންވީ ކީއްވެހޭ? ސަސްފެންޑް ކޮށްފަ އޮތް މުދަށްތު ހަމަވަންވާއިރަށް ނިއުރޭޑިޔަންޓުން އެދަނީ ގަދައަޅާ މަސައްކަތް ކުރަމުން ސަސްފެންސަނުން ވީއްލި އަންނަ ސީޒަނުގަ ކުޅެށްވެގެން. ކުށްލިއަކަށް ގަވާއިދު ބަދަލު ކޮށްލީ ކީއްވޭ.\nއެފްއޭއެމްގަ އެއްވެސް ފުލޭނެއް ނެތްކަން އަދިވެސް މި އެގެނި. ޖަޑިބުއަލީ ގެ ނިންމް މެއްތަ މީ ނިއު އާއި ވިކުޓަރީ ސެކަންޑަށް ފުރޮމޯޓް ކުރުން..\nޓެޑް އާއި ކާނަލު ޒިޔާދު ނިއު އަދަވަޅަކަށް ވައްޓާލީ އެ ދެމީހުން ގޮވައިގެން ދައުވާކުރަށްވީ.\nތީ ނިއުރޭޑިޔަންޓް ސަފޯޓަރުން އިސްނަގައިގެން ނިއުރޭޑިޔަންޓް ގަލޮޅު ދަނޑަށް އަލުން ނެރެފާނެހެން ހީވާތީ ކުއްލިއަކަށް ނިންމި ނިންމުމެއްބާ. މިއޮށްހުރިހާ ދުވަހު ސަސްފެންޑްކުރާ ޓީމްތައް ސެކަންޑަށް ފުރޮމޯޓްވާނޭ ކިޔާ އެފްއޭއެމުންވެސް ވާހަކަ ނުދަށްކާ. ކުއްލިޔަކަށް މިރޭ ވެލެންސިޔާ މޮޅުވީމަ ބުމަރު އަބުރާލީ ދޯ. ވެލެސިޔާ ފަސްޓަށް ގެންނަށް ވެގެން.


ދަރިން ތަރުބިއްޔަތުކުރުމާ ގުޅޭގޮތުން ގއ. އަތޮޅު މަދަރުސާގެ ބެލެނިވެރިންނަށް މައުލޫމާތުދީފި ދަރިން ތަރުބިއްޔަތުކުރުމާ ގުޅޭގޮތުން ގއ. އަތޮޅު މަދަރުސާގެ ބެލެނިވެރިންނަށް މައުލޫމާތުދީފި – Dhekunu Media\nދަރިން ތަރުބިއްޔަތުކުރުމާ ގުޅޭގޮތުން ގއ. އަތޮޅު މަދަރުސާގެ ބެލެނިވެރިންނަށް މައުލޫމާތުދީފި\n| 14 ޖޫން 2022\nކުށްމަދު އަމާން މާހައުލެއް ގާއިމުކުރުމާއި ސްކޫލުތަކުގެ ބެލެނިވެރިން އިތުރަށް ހޭލުންތެރިކޮށް މައުލޫމާތު ދިނުމަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ގއ. އަތޮޅު މަދަރުސާގެ ބެލެނިވެރިންނަށް މައުލޫމާތު ދިނުމަށް ސެޝަނެއް ކުރިއަށް ގެންގޮސްފިއެވެ.\nކޮލަމާފުށީގައި މަސައްކަތްކުރާ ފުލުހުންނާއި، ކޮލަމާފުށި ކައުންސިލާއި އަންހެނުންގެ ތަރައްގީއަށް މަސައްކަތްކުރާ ކޮމެޓީއާއި ގއ. އަތޮޅު މަދަރުސާ ގުޅިގެން މި މަހު 13 ވަނަ ދުވަހު ކުރިއަށް ގެންދިޔަ އެ ސެޝަނުގައި ކުޑަކުދިންގެ ހައްގުތައް ރައްކާތެރިކޮށް ހެޔޮގޮތުގައި ދަރިން ތަރުބިއްޔަތުކުރުމާ ގުޅޭގޮތުން މައުލޫމާތު ހިއްސާކޮށްފައިވެއެވެ.\nއެގޮތުން، ކުޑަކުދިންގެ ހައްގުތަކަކީ ކޮބައިކަމާއި ބެލެނިވެރިންގެ ޒިންމާތައް، ދައުލަތުގެ ޒިންމާތައް އަދި އާންމު ފަރުދުންގެ ޒިންމާތަކާ ގުޅޭގޮތުން މައުލޫމާތު ހިއްސާކޮށްފައިވެއެވެ. އަދި ދަރިން ތަރުބިއްޔަތު ކުރުމުގައި ބެލެނިވެރިން އިތުރަށް ސަމާލުކަންދޭންޖެހޭ ކަންކަމާއި، ދަރިންނާ އޮންނަ ގުޅުން ރަނގަޅުކޮށް ނަމޫނާ ބެލެނިވެރިޔަކަށްވުމަށް ކުރެވިދާނެ ކަންކަމާ ގުޅޭގޮތުން މައުލޫމާތު ހިއްސާކޮށްފައިވެއެވެ.\nއޭގެ އިތުރުން، ސްކޫލާއި ގޭތެރޭގެ މާހައުލުގައި ވިޔަސް ކުދިންގެ ފަރާތުން ދިމާވާ ކަންކަން ހައްލުކުރުމުގައި ފުރަތަމަ ކަމެއްގެ ގޮތުގައި އެ ކުދިންނަށް އެންމެ މަސްލަހަތު ރަނގަޅު ގޮތްތައް ދެނެގަނެ މަސްލަހަތު އިސްކުރުމުގެ މުހިންމުކަމާ ގުޅޭގޮތުން މައުލޫމާތު ހިއްސާކޮށްފައިވެއެވެ. އަދި އެކަންކަން ކުދިންގެ އުމުރާ ގުޅޭގޮތަށް ކިޔައިދިނުމަށް ނަސޭހަތްތެރިވެފައިވެއެވެ. އަދި ކުޑަކުދިންނާމެދު އިހުމާލުވުމުގެ މައްސަލައެއް ދިމާވެއްޖެނަމަ އެކަމަށް ހާއްސަ އިސްކަމެއް ދީގެން ކަމާބެހޭ ފަރާތްތަކަށް އެކަމެއް ހިއްސާކުރުމުގެ މުހިންމުކަން ކިޔައިދީފައިވެއެވެ.\nއަދި ރަށުތެރެއިން ބެލެނިވެރިންނަށް ފާހަގަކުރެވޭ ނޭދެވޭ ކަންކަމުގެ މައުލޫމާތު ހިއްސާކޮށް އެފަދަ ކަންކަން ހައްލުކުރުމަށް ކުރެވިދާނެ ކަންކަމާ ގުޅޭގޮތުން މަޝްވަރާކޮށްފައިވެއެވެ.


SunOnline: Ghazee Abdul Baaree fandiyaaru kamun vakikuran Committee in faas koffi\nގާޒީ އަބްދުލްބާރީ ފަނޑިޔާރުކަމުން ވަކިކުރަން ކޮމިޓީން ފާސްކޮށްފި\nމުހައްމަދު މުޒައްޔިން ނާޒިމް 22 Nov 2020, 14:16\nޖުވެނައިލް ކޯޓުގެ ގާޒީ އަބްދުލް ބާރީ ޔޫސުފް\nޖުވެނައިލް ކޯޓުގެ ގާޒީ އަބްދުލްބާރީ ޔޫސުފު ފަނޑިޔާރުކަމުގެ މަގާމުން ވަކިކުރަން ރައްޔިތުންގެ މަޖިލީހުން ޖުޑީޝަރީ ކޮމިޓީން ފާސްކޮށްފި އެވެ.\nގާޒީ ބަރީއަށް ތުހުމަތު ކުރެވޭ މައްސަލަތައް ބަލައި، އޭނާ ފަނޑިޔާރު ކަމުން ވަކިކުރަން ޖުޑީޝަލް ސާވިސް ކޮމިޝަން (ޖޭއެސްސީ)އިން މަޖިލީހަށް ފޮނުވީ މިމަހު 17 ވަނަ ދުވަހުއެވެ.\nޖުޑީޝަރީ ކޮމިޓީގެ ޒިންމާއަކީ، ޖޭއެސްސީގެ ނިންމުމަކީ އިޖުރާރަތްތަކާ އެއްގޮތަށް ނިންމި ނިންމުމެއްތޯ ބަލައި ގޮތެއް ނިންމުމަށްފަހު ތަޅުމަށް ފޮނުވުމެވެ.\nމިއަދު ބޭއްވި ޖުޑީޝަރީ ކޮމިޓީން ނިންމީ، ޖޭއެސްސީންގެ ނިންމުން ރަނގަޅު ކަމަށެވެ. އެހެން ކަމުން އޭނާ މަގާމުން ވަކިކުރުމަށް ތަޅުމަށް ފޮނުވުމަށް ކޮމިޓީން ނިންމިއެވެ. ކޮމިޓީން އެގޮތަށް ނިންމީ މެމްބަރުންގެ އިއްތިފާގުންނެވެ.\nގާޒީ ބާރީއާ ގުޅޭގޮތުން ކޮމިޝަނުން ބަލާފައިވަނީ އެމްއެމްޕީއާރްސީ މެދުވެރިކޮށް ހިޔާނާތްތެރިވި ފައިސާއިން އޭނާ މާލީ މަންފާ ހޯދާފައިވާ ކަމަށް ބުނެ ހުށަހެޅުނު މައްސަލައާއި، މެއި 2014 އިން ފެބްރުއަރީ 2018 އަށް ގާޒީ ބާރީ އަމަލީގޮތުން ވިޔަފާރީގެ ތެރޭގައި ހަރަކާތްތެރިވިކަމާއި، އެ މުއްދަތުގައި ޖޭއެސްސީއަށް ހުށަހަޅާފައިވާ އެސެޓް ޑިކްލަރޭޝަން ފޯމުތަކުގައި، މިވިޔަފާރިން ލިބުނު އާމްދަނީ ހާމަކޮށްފައިނުވާކަމަށް ބުނެ ތަހުގީގުކޮށްފައިވާ މައްސަލައެވެ.\nރައްޔިތުންގެ މަޖިލިސް ރައީސް މުހައްމަދު ނަޝީދަށް 13 އަހަރުގެ ޖަލު ހުކުމް އިއްވި ބެންޗްގައި ހިމެނިވަޑައިގަންނަވާ ބާރީ މިހާރުވެސް ހުންނެވީ، ޖޭއެސްސީން ބެލި މައްސަލަތަކާ ގުޅިގެން ސަސްޕެންޝަންގައެވެ.\nގާޒީ ބާރީގެ ވަކިކުރުމުގެ މައްސަލައިގެ އިތުރުން ދ. އަތޮޅު ޖޫޑީޝަލް ދާއިރާގެ އިސްމެޖިސްޓްރޭޓް އަބްދުއްރައްޒާގު މުހައްމަދު ފަނޑިޔާރުކަމުގެ މަގާމުން ވަކިކުރުމުގެ މައްސަލަވެސް ޖޭއެސްސީން މަޖިލީހަށް ވަނީ ހުށަހަޅާފައެވެ. އެ މައްސަލަ މިއަދު ޖުޑީޝަރީ ކޮމިޓީގައި ދިރާސާކޮށް ނިންމީ، ކޮމިޝަންގެ ނިންމުން ރަނގަޅު ކަމަށެވެ. އެހެން ކަމުން އޭނާވެސް މަގާމުން ވަކުކުރަން ފެންނަ ކަމަށް ނިންމައި ތަޅުމަށް ފޮނުވަން ކޮމިޓީން ވަނީ ފާސްކޮށްފައެވެ.\nމެމްބަރު ނަޝީދު އަވަގުރާނަ ގޮވައިގެން ނަސޭހަތްދީފި\nވިޔަފާރި ކުރާނީ ފާޅުގައި، ފަޔާގެ އެހީ ނުހޯދަން: ރޮޒައިނާ\nމެމްބަރުންގެ ސަލާމާ ގުޅޭ އިސްލާހެއް ހުށަހަޅައިފި


ވިޔަވަތި ޤުރުއާން މުބާރާތުގެ ނަތީޖާ ފާޅުކޮށްފި – މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\nސިޔާސަތު / އުސޫލު / ޤަވައިދު\nއަތޮޅު ކައުންސިލްގެ ޚަރަދު ރިޕޯޓްތައް\nއަތޮޅު ކައުންސިލްގެ ދަތުރު ރިޕޯޓްތައް\nރަށު ކައުންސިލްތަކުގެ މާލީ ހިސާބުތައް\n← ޚަބަރު ← ވިޔަވަތި ޤުރުއާން މުބާރާތުގެ ނަތީޖާ ފާޅުކޮށްފި\nވިޔަވަތި ޤުރުއާން މުބާރާތުގެ ނަތީޖާ ފާޅުކޮށްފި\nށ.އަތޮޅުގެ 2019ވަނަ އަހަރުގެ ވިޔަވަތި ޤުރުއާން މުބާރާތުގެ ނަތީޖާ ފާޅުކުރުމާއި، ވަނަވަނަ ޙާޞިލުކުރި ދަރިވަރުންނާއި، ޓީމުތަކަށް އިނާމު ދިނުމުގެ ޚާއްޞަ ޖަލްސާ މިއަދު ހެނދުނު ފުނަދޫ ސްކޫލުގައި ބާއްވައިފިއެވެ.\nކީރިތި ޤުރުއާންގެ ބަރަކާތުން ފެށިގެން ދިޔަ މިޖަލްސާ ޝަރަފްވެރިކޮށްދެއްވީ ށ.އަތޮޅުކައުންސިލްގެ ރައީސް އަލްފާޟިލް މުޙައްމަދު ޢާރިފްއެވެ. ފަނޑިޔާރުންގެ ފަރާތުން އަލްއުސްތާޛު މުޙައްމަދު ތަޢުވީޤް ޢަލީ ދެއްކެވި ވާހަކަފުޅުގައި، ދަރިވަރުންގެ ކިޔެވުންތަކުގައި ހުރި މައްސަލަތަކާއި، ޤުރުއާން ކިޔެވުން އިތުރަށް ރަނގަޅުކުރުމަށްޓަކައި ކުރަންޖެހޭ ކަންތައްތަކުގެމައްޗަށް ވަރަށް ތަފްޞީލުކޮށް ބައްލަވާލެއްވިއެވެ. މި ޖަލްސާގައި ޝަރަފްވެރި މެހުމާން އަލްފާޟިލް މުޙައްމަދު ޢާރިފް އާއި، ށ.ފުނަދޫ ސްކޫލުގެ ޕްރިންސިޕަލް އަލްފާޟިލް މުޙައްމަދު ޝިރާޖުގެ ވާހަކަފުޅުގައި މުބާރާތް ކުރިޔަށްގެންދެވުނުގޮތާއި، މުބާރާތުގެ ކަންތައްތައް ކުރިޔަށްގެންދިއުމުގައި އެހީތެރިކަން ފޯރުކޮށްދެއްވި ފަރާތްތަކުގެ އަގު ވަޒަންކޮށް ޝުކުރުއަދާކުރެއްވިއެވެ.\nޖުމުލަ 12 ސްކޫލުން 102 ދަރިވަރުން ވާދަކުރި މި މުބާރާތުގައި، ފަނޑިޔާރުކަން ކޮށްދެއްވިފަރާތްތަކަށާއި، ފުނަދޫ ސްކޫލަށް ޝުކުރުގެ ލިއުން ޙަވާލުކޮށްދެއްވީ ށ.އަތޮޅު ކައުންސިލްގެ ނާއިބުރައީސް އަލްފާޟިލް ޢަބްދުﷲ ނާހިދެވެ. މުބާރާތުގެ ފޮތުން ކިޔެވުމުގެ ގޮފިން ގަދަ 5ވަނަ ޙާޞިލުކޮށްފައިވާ ދަރިވަރުންނަށް ހަނދާނީ ލިއުން ޙަވާލުކޮށްދެއްވީ، މިލަންދޫ ދާއިރާގެ ށ.އަތޮޅުކައުންސިލް މެންބަރު އަލްފާޟިލް ސަޢުދުﷲ ޢުޘްމާނެވެ. ފޮތުން ކިޔެވުމުގެ ގޮފިން ގަދަ5ދަރިވަރުންނަށް ހަނދާނީ ލިއުން ޙަވާލުކޮށްދެއްވީ ފުނަދޫ ދާއިރާގެ އަތޮޅުކައުންސިލް މެންބަރު އަލްފާޟިލް އަޙްމަދު ފާއިޒެވެ. ފޮތުން ކިޔެވުމުގެ ގޮފިން ގިންތިތަކުން ވަނަވަނައަށް އައި ދަރިވަރުންނަށް ފުނަދޫ ކައުންސިލްގެ ރައީސް އަޙްމަދު އިބްރާހީމް ހަނދާނީލިއުމާއި، ޓްރޮފީ ޙަވާލުކޮށްދެއްވިއިރު، ހިތުން ކިޔެވުމުގެ ގޮފިން ގިންތިތަކުން ވަނަވައަށް އައި ފަރާތްތަކަށް ހަނދާނީލިއުމާއި، ޓްރޮފީ ޙަވާލުކޮށްދެއްވީ ފުނަދޫ ސްކޫލުގެ ޕްރިންސިޕަލް އަލްފާޟިލް މުޙައްމަދު ޝިރާޖެވެ. މުޅި މުބާރާތުގެ ފޮތުން ކިޔެވުމުގެ ގޮފިންނާއި، ހިތުން ކިޔެވުމުގެ ގޮފިން 1ވަނަ ދެވަނަ 3ވަނަ ޙާޞިލުކުރި ދަރިވަރުންނަށް ހަނދާނީ ލިއުމާއި، ޓްރޮފީ ޙަވާލުކުރުމާއި، މުބާރާތުގެ އެންމެ މޮޅު3ޓީމަށް ހަނދާނީ ލިއުމާއި، ޓްރޮފީއާއި، ފައިސާގެ އިނާމު ޙަވާލުކޮށްދެއްވީ ޝަރަފްވެރި މެހުމާން ށ.އަތޮޅުކައުންސިލްގެ ރައީސް އަލްފާޟިލް މުޙައްމަދު ޢާރިފެވެ.\nމުޅި މުބަރާތުގެ ފޮތުން ކިޔެވުމުގެ ގޮފިން އެންމެ މޮޅު5ދަރިވަރުންގެ ގޮތުގައި ށ.ފުނަދޫ ސްކޫލުގެ ދަރިވަރު ށ.ފުނަދޫ ހިރިޔާ ޢާއިޝަތު ޢިނާން ރަމްޒީ އާއި، ށ.މިލަންދޫ ސްކޫލުގެ ދަރިވަރު މިލަންދޫ ސަންޝައިން އާމިނަތު ރައިސާ ރަޝީދު އާއި، ށ.ފުނަދޫ ސްކޫލުގެ ދަރިވަރު ފުނަދޫ ރޯޒީ ޢާއިޝަތު ހަނާން ޝަރީފް އާއި، މާއުނގޫދޫ ސްކޫލުގެ ދަރިވަރު މާއުނގޫދޫ ފަރުމާ ޢާއިޝަތު އިމްސާ އާއި، ށ.މިލަންދޫ ސްކޫލުގެ ދަރިވަރު މިލަންދޫ ގްރީންގާޑަން ޙަލީމަތު ޖުނާނާ ހޮވިފައިވާއިރު ހިތުން ކިޔެވުމުގެ ގޮފިން5ވަނަ ޙާޞިލުކޮށްފައިވަނީ ށ.އަތޮޅު މަދަރުސާގެ ދަރިވަރު ށ.ކަނޑިތީމު ވައިމަތީގޭ އަޒުލީލާ އިބްރާހީމް ރަޝީދާއި، އެ މަދަރުސާގެ ދަރިވަރު ކަނޑިތީމު އޯޝަންވިލާ މަލާކް އަޙްމަދު ފައިޞަލް އާއި، ށ.ފޭދޫ ސްކޫލުގެ ދަރިވަރު އެރަށު މޫންލައިޓް މުޙައްމަދު ރަޒާން އާއި، ށ.ފޯކައިދޫ ސްކޫލުގެ ދަރިވަރު ފޯކައިދޫ މަރާމް އާޔާ ބިންތު މުޙައްމަދާއި، ށ. މިލަންދޫ ސްކޫލުގެ ދަރިވަރު އެރަށު ހެރީޕީލް ޢާއިޝަތު ޝިރްފާ ބިންތް މުޙައްމަދު ޝަފާޛް އެވެ.\nމުޅި މުބާރާތުން ފޮތުން ކިޔެވުމުގެ ގޮފިން 1ވަނަ، ށ.ފުނަދޫ ސްކޫލުގެ ދަރިވަރު ޢާއިޝަތު ޢިނާން ރަމްޒީ ޙާޞިލުކޮށްފައިވާއިރު، އެ ގޮފިން 2ވަނަ ޙާޟިލުކޮށްފައިވަނީ މިލަންދޫ ސްކޫލުގެ ދަރިވަރު އެރަށު ސަންޝައިން އާމިނަތު ރައިސާ ރަޝީދެވެ. އަދި 3ވަނަ ޙާޞިލުކޮށްފައިވަނީ ފުނަދޫ ސްކޫލުގެ ދަރިވަރު އެރަށު ރޯޒީ ޢާއިޝަތު ޙަނާން ޝަރީފެވެ. މުޅި މުބާރާތުން ހިތުން ކިޔެވުމުގެ ގޮފިން 1ވަނަ ޙާޞިލުކޮށްފައިވަނީ ށ.އަތޮޅު މަދަރުސާގެ ދަރިވަރު ކަނޑިތީމު ވައިމަތީގޭ އަޒުލީލާ އިބްރާހީމް ރަޝީދެވެ. އަދި ދެވަނަ އެ މަދަރުސާގެ ދަރިވަރު އެރަށު އޯޝަންވިލާ މަލާކު އަޙްމަދު ފައިޞަލް ޙާޞިލުކޮށްފައިވާއިރު ތިންވަނަ ޙާޞިލުކޮށްފައިވަނީ ށ.ފޭދޫ ސްކޫލުގެ ދަރިވަރު އެރަށު މޫންލައިޓް މުޙައްމަދު ރަޒާންއެވެ.\nހިތުން ކިޔެވުމުގެ ގޮފިން ވިދިވިދިގެން2ފޮތުގެ ގިންތިން 1ވަނަ ށ. އަތޮޅު މަދަރުސާގެ ދަރިވަރު ށ. ކަނޑިތީމު އޯޝަންވިލާ މަލާކު އަޙްމަދު ފައިޞަލް ޙާޞިލުކޮށްފައިވާއިރު، ދެވަނަ ޙާޞިލުކޮށްފައިވަނީ ށ.ފޭދޫ ސްކޫލުގެ ދަރިވަރު އެރަށު މޫންލައިޓް މުޙައްމަދު ރަޒާން އެވެ. އަދި 3ވަނަ ޙާޞިލުކޮށްފައިވަނީ ށ. މިލަންދޫ ސްކޫލުގެ ދަރިވަރު އެރަށު ހެރީޕީލް ޢާއިޝަތު ޝިރްފާ ބިންތް މުޙައްމަދު ޝަފާޛް އެވެ. އަދި މި ގޮފީގެ4ފޮތުގެ ގިންތިން 1ވަނަ ށ. މިލަންދޫ ސްކޫލުގެ ދަރިވަރު އެރަށު ނޫއަލި ޢާއިޝަތު ޝަބާ ޙާޞިލުކޮށްފައިވާއިރު ދެވަނަ ޙާޞިލުކޮށްފައިވަނީ ށ.އަތޮޅު މަދަރުސާގެ ދަރިވަރު، ކަނޑިތީމު މޭރީ މުޙައްމަދު ޖަޒްލާން އެވެ. މި ގޮފީގެ6ފޮތުގެ ގިންތިން 1ވަނަ ށ. އަތޮޅު މަދަރުސާގެ ދަރިވަރު ކަނޑިތީމު ވައިމަތީގޭ އަޒްލީލާ އިބްރާހީމް ރަޝީދު ޙާޞިލުކޮށްފައިވާއިރު، 2ވަނަ ޙާޞިލުކޮށްފައިވަނީ ށ.ފޯކައިދޫ ސްކޫލުގެ ދަރިވަރު ފޯކައިދޫ މަރާމް އާޔާ ބިންތް މުޙައްމަދެވެ. މި ގިންތިން3ވަނަ ޙާޞިލުކޮށްފައިވަނީ ށ. މިލަންދޫ ސްކޫލުގެ ދަރިވަރު އެރަށު ޗަމަން ޢާއިޝަތު ނައުޝާ އިސްމާޢީލެވެ.\nފޮތުން ކިޔެވުމުގެ ގޮފިން ވިދިވިދިގެން5ފޮތުގެ ގިންތިން 1ވަނަ ޙާޞިލުކޮށްފައިވަނީ ށ. މިލަންދޫ ސްކޫލުގެ ދަރިވަރު އެރަށު ސަންޝައިން އާމިނަތު ރައިސާ ރަޝީދެވެ. ދެވަނައަށް ށ. މިލަންދޫ ސްކޫލުގެ ދަރިވަރު އެރަށު ގްރީންގާރޑަން ޙަލީމަތު ޖުނާނާ އާއި، ށ.މާއުނގޫދޫ ސްކޫލުގެ ދަރިވަރު އެރަށު ފަރުމާ ޢާއިޝަތު އިމްސާ ޙާޞިލުކޮށްފައިވާއިރު، 3ވަނަ ޙާޞިލުކޮށްފައިވަނީ ށ.އަތޮޅުމަދަރުސާގެ ދަރިވަރު ކަނޑިތީމު ދިލްޝާދުގޭ ޖިވާ ޝަމީމްއެވެ. އަދި މި ގޮފީގެ 10 ފޮތުގެ ގިންތިން ށ.ފުނަދޫ ސްކޫލުގެ ދަރިވަރު އެރަށު ހިރިޔާ ޢާއިޝަތު ޢިނާން ރަމްޒީ 1ވަނަ ޙާޞިލުކޮށްފައިވާއިރު ދެވަނަ ޙާޞިލުކޮށްފައިވަނީ ށ.ފޯކައިދޫ ސްކޫލުގެ ދަރިވަރު އެރަށު ޢާއިލީހަނދާން ޢާއިޝަތު އިބްރާހީމާއި، ށ.ފީވަކު ސްކޫލުގެ ދަރިވަރު އެރަށު ނިޢުމަތް ޢާއިޝަތު އިމްނާ ޢަލީއެވެ. އަދި 3ވަނަ ޙާޞިލުކޮށްފައިވަނީ ފޯކައިދޫ ސްކޫލުގެ ދަރިވަރު ހދ. މަކުނުދޫ ނެސްޓް ޖަންނަތު ޝަރީފެވެ. މި ގޮފީގެ ވިދިވިދިގެން 15 ފޮތުގެ ގިންތިން ށ.ފުނަދޫ ސްކޫލުގެ ދަރިވަރު އެރަށު ރޯޒީ ޢާއިޝަތު ޙަނާން ޝަރީފް ޙާޞިލުކޮށްފައިވާއިރު،2ވަނަ އަށް ހޮވިފައިވަނީ ށ. ގޮއިދޫ ސްކޫލުގެ ދަރިވަރު އެރަށު ނޫތަރި އާމިނަތު އައިނީއެވެ. މި ގިންތިން 3ވަނަ ޙާޞިލުކޮށްފައިވަނީ ށ. މިލަންދޫ ސްކޫލުގެ ދަރިވަރު އެރަށު މެޑޯޒް ޙަސަން އަވްސަމްއެވެ.\nމި މުބާރާތުގެ 1ވަނަ ޙާޞިލުކޮށް، ދިހަހާސް ރުފިޔާގެ ފައިސާގެ އިނާމް ޙާޞިލުކޮށްފައިވަނީ މިލަނދޫ ސްކޫލެވެ. ދެވަނަ ޓީމުގެ މަޤާމު ޙާޞިލުކޮށް ހަތްހާސް ރުފިޔާގެ ފައިސާގެ އިނާމު ފޯކައިދޫ ސްކޫލުން ޙާޞިލުކުރިއިރު، ތިންވަނަ މަޤާމު ޙާޞިލުކޮށް ފަސްހާސް ރުފިޔާގެ ފައިސާގެ އިނާމު ޙާޞިލުކުރީ ށ. އަތޮޅުމަދަރުސާއެވެ.\nމިމަހުގެ 18 އިން 20ށް ކުރިޔަށްގެންދެވުނު ވިޔަވަތި ޤުރުއާން މުބާރާތް ބޭއްވިފައިވަނީ ށ.އަތޮޅުކައުންސިލާއި، ފުނަދޫ ސްކޫލާ ގުޅިގެންނެވެ.\nމިލަދުންމަޑުލު އުތުރުބުރީ އަތޮޅު ކައުންސިލުގެ އިދާރާ\nށ. ފުނަދޫ، ދިވެހިރާއްޖެ\n· © 2022 މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ · Powered by · Designed with the Customizr theme ·


ޓެކްނޮލޮޖީ Archives - AO News\nކެޓަގަރީ: ޓެކްނޮލޮޖީ\tHomeއެހެނިހެންޓެކްނޮލޮޖީ އުދުހޭކާރު ދެއަހަރު ތެރޭ ދުނިޔޭގެ ބާޒާރަށް ނެރެނީ\tޖުލާ 24, 2017 | ފާތިމަތު އަޒްހާ އިބްރާހިމް\tއަދުގެ ދުނިޔޭގައި ޓެކްނޮލޮޖީ މިވަނީ އިންތިހާއަށް ކުރިއަރައިފައެވެ. އޭގެ ތެރެއިން ކޮންމެދުވަހަކު ދުނިޔެއަށް އައު އީޖާދުތައް އަންނަނީ ތައާރަފް ވަމުންނެވެ. ކާރާއި ސައިކަލާއި، ރޮބޮޓަށްފަހު ދެން އެންމެ އަވަހަށް ފެންނާނީ ވައިގައި ދުއްވާ ކާރެވެ. އެހެންނޫނީ އުދުހޭ ކާރެވެ. މިއީ “އެރޯ މޯބައިލް” އިން ދުނިޔޭގެ ބާޒާރަށް ތައާފަރު ކުރަން ނިންމާފައިވާ އުޅަނދެކެވެ. މި އުޅަނދަކީ ދިގުމިނުގައި 5.9 މީޓަރ، ފުޅާ މިނުގައި 2.2 މީޓަރ އަދި 1.5 މީޓަރ […]\nޕޯސްޓު ކޮށްފައިވަނީ ޓެކްނޮލޮޖީ, ޚަބަރުހިޔާލު ފާލުކުރައްވާ\tޙައްޖުވެރިންނަށް ހާއްސަ އޭސީ ކުޑަ ތައްޔާރުކޮށްފި\tޖުލާ 15, 2017ޖުލާ 15, 2017 | އާމިނަތު ޚާލިސާ/ސ.މީދޫ\tޙައްޖާޖީންނަށް ހާއްސަކޮށް މައްކާގެ އިންޖިނޭރެއް ކަމުގައިވާ މުޙައްމަދު ހާމިދު ސަޔީޢް އެއާކޯން ކުރި ކުޑައެއް އުފައްދައިފިއެވެ. މިމަހުގެ 12 ވަނަ ދުވަހު އެއާކޯން ކުރި ކުޑަ ތައާރަފުކުރުމަށްޓަކައި ޖިއްދާގައި ބޭއްވި ހަފްލާގައި ސަޔީޢް ބުނެފައިވަނީ ބަރުދަނުގައި 610 ގްރާމް ހުރި މިކުޑައިގައިވާ ބެޓެރި ކަރަންޓުގެ އިތުރުން އަވިން ވެސް ޗާޖް ކުރެވޭނެ ކަމުގައެވެ. ‘މައްކާ އަމްްްބްރެއްލާ’ ގެ ނަމުގައި ތައްޔާރުކުރި ކުޑަތައް ހައްޖު މޫސުމް ޖެހުމުގެ ކުރިން ނިންމުމަށް ގިނަ […]\nޕޯސްޓު ކޮށްފައިވަނީ ދުނިޔެ, ޓެކްނޮލޮޖީ, ޚަބަރުހިޔާލު ފާލުކުރައްވާ\tއޭސީ އާއި އެކުގައި ފަންކާ ބޭނުންކުރަން އެނގޭތަ؟\tޖޫން 12, 2017 | ހަމްޒިއްޔާ ވަޙީދު\tފަންކާއަކީ އަގުހެޔޮކޮށް, ކޮޓަރި ފިނިކޮށްލަން ބޭނުންކުރާ އެއްޗެކެވެ. މިކަމަށް ގިނަ ބަޔަކު އާއެކޭ ބުނާނެއެވެ. ނަމަވެސް ހަޤީގަތަކީ ފަންކާއިން ކޮޓަރީގައި ހުންނަ ވައި ފިނިކޮށްނުދެއެވެ. ނަމަވެސް ފިނި ވައި ކޮޓަރިތެރޭގައި އަނބުރާލަދެއެވެ. އެގޮަތަށް ކޮޓަރިތެރޭގައި އެނބުރެމުންދާ ވައި އައިސް އިންސާނާގެ ހަންގަޑުގައި ޖެހުމުން ފިނިކޮށްދެއެވެ. މިގޮތަށް ގޮސް ހަށިގަނޑު އެއްކޮށް ފިނިކޮށްލަދެއެވެ. ސީލިންގ ފަންކާއިން ކޮޓަރި ފްރިޖެއްހާ ފިނިކޮށް ނުދޭނެއެވެ. ނަމަވެސް ކަރަންޓް ބިލް ކުޑަކޮށްދެއެވެ. ގިނަ ފަންކާ އޮޕަރޭޓްކުރުމަށް […]\nޕޯސްޓު ކޮށްފައިވަނީ ޓެކްނޮލޮޖީ1 Comment\tޕްލާސްޓިކް ހަނޑޫ ދަނެގަންނާނީ ކިހިނެއް؟\tޖޫން 9, 2017 | އާމިނަތު ޚާލިސާ/ސ.މީދޫ\tހައިދަރް އާބާދްގެ މަޝްހޫރު ހޮޓަލަކުން ޕްލާސްޓިކް ހަނޑޫ ބޭނުންކޮށްގެން ކައްކާފައިވާ ބިރިޔާނީ ވިއްކި ކަމުގެ ވާހަކަ ސޯޝަލް މީޑިއާގައި ދައުރުވާން ފެށުމާއެކު އެކަމާ އެންމެ ކަންބޮޑުވި އެއް ބަޔަކީ ދިވެހިންކަން ޔަގީނެވެ. ކޮންމެ ދުވަހަކުވެސް ކެއުމަށްޓަކައި ބޭނުންކުރާ ކާއެއްޗައްކާ ބެހޭ މި ފަދަ ވާހަކަތަކެއް އަޑު އިވުމުން ގިނަ މީހުންގެ ހިތުގައި އުފެދުނީ ސުވާލުތަކެކެވެ. މި ގޮތުން އެންމެ ގިނަ ބަޔަކު ސުވާލުކުރަމުންދަނީ ޕްލާސްޓިކް ހަނޑޫ ކަން ދެނެގަންނާނީ ކިހިނެއް […]\nޕޯސްޓު ކޮށްފައިވަނީ ޓެކްނޮލޮޖީހިޔާލު ފާލުކުރައްވާ\tސިކުނޑީގެ ޝުއޫރުތައް ދަނެގަނެވޭ ނެޓްވޯކެއް ފެސްބުކުން އުފައްދަނީބާ؟\tޖަނަވަރީ 18, 2017 | ޒުހައިރު\tތާއަބަދު ވާހަކަ ދެއްކުމާއި އަދި ޓައިޕް ކުރަން ޖެހުނީމަ ކޮންމެ މީހަކުވެސް މިހާރު ފޫހިވާގޮތް ވެއެވެ. މިއީ ކަންނެތްކަމުގެ ނިޝާނެކެވެ. ނަމަވެސް ފޭސްބުކުން މިހާރު މިބަލަނީ މިފަދަ މާހައުލަކަށް އިންސާނުން ފޮނުވާލުމުގެ މަސައްކަތެވެ. ސިކުނޑީގައި އުފެދޭ ޝުއޫރުތައް ދަނެގެނެވޭނެ އިޖްތިމާއީ ވިއުގައެއް ފަރުމާ ކުރުމަށް ފޭސްބުން މަސައްކަތް ކުރަމުންދާ ކަމަށް ބައެއް މީޑިއާ ރިޕޯޓްތަކުން ހާމަކުރައެވެ. އެގޮތުން އިންސާނުންގެ ސިކުނޑިއާއި ކޮންޕިއުޓަރާއި ގުޅުވާލަ ދޭނެ ވިއުގައެއް ފަރުމާ ކުރުމަށް ފޭސްބުން […]\nޕޯސްޓު ކޮށްފައިވަނީ ދުނިޔެ, ޓެކްނޮލޮޖީ, ޚަބަރުހިޔާލު ފާލުކުރައްވާ\tފަތްޖަހާލެވޭ ފޯނު މިއަހަރުގެ ތެރޭ ނެރެވޭނެ\tޖަނަވަރީ 15, 2017ޖަނަވަރީ 15, 2017 | ޒުހައިރު\tއަހަރު ތަކެއްގެ އިންތިޒާރަށް ފަހު ސެމްސަން އާއި އެލްޖީ ގުޅިގެން މިއަރު ތެރޭ ފަތްޖަހާލެވޭ ފޯނު ނެރޭނެ ކަމަށް ކޮރެއާ ހެރަލްޑް އިން ހާމަ ކޮށްފިއެވެ. މިދެކުންފުނި ގުޅިގެން މިއަހަރު ތިންވަނަ ނުވަތަ ހަތަރުވަ ކުއާޓާ ތެރޭ އެއްލައްކަ ފަތްޖަހާލެވޭ ފޯނު ނެރޭނެކަމަށް ވެއެވެ. މީގެ ދުވަސްކޮޅެއް ކުރިން ސަމްސަންއިން ވަނީ ސަމްސަން ފޯނާއި އަދި ޓެބްލެޓްގެ ފަތްޖަހާލެވޭ “އޮލެޑް” ޑިސްޕްލޭގެ ފަރުމާ ދައްކާލާފައެވެ. ޚަބަރުތައް ލިބޭގޮތުން މިހާރު ފަރުމާ […]\nޕޯސްޓު ކޮށްފައިވަނީ ދުނިޔެ, ޓެކްނޮލޮޖީ, ޚަބަރުހިޔާލު ފާލުކުރައްވާ\tއެޕްލް ކުންފުންޏަށް މިފަހަރުވެސް އެއްވަނަ\tޖަނަވަރީ 15, 2017ޖަނަވަރީ 15, 2017 | ޒުހައިރު\tބޮސްޓަން ކޮލްސަލްޓިން ގްރޫޕް (ބީސީޖީ) ގްލޯބަލްގައި ޝާއިއު ކޮށްފައިވާ ސާވޭ ރިޕޯޓުން ދައްކާ ގޮތުން 2016 ވަނަ އަހަރުވެސް ދުނިޔޭގެ އެންމެ ކުރިއަރާފައިވާ ކުންފުންޏަކީ އެޕްލް އިންކޯޕަރޭޝަންއެވެ. އޭގެ ފަހަތަށް އައިސްފައިވަނީ ގޫގްލް، ޓެލްސާ، މައިކްރޯސޮފްޓް އަދި އެމޭޒަންއެވެ. މިލިސްޓުގައި ދުނިޔޭގެ 50 ކުންފުންޏެއް ހިމެނިފައިވާއިރު އޭޝިއާބައްރުން މިލިސްޓަށް ޖާގަ ހޯދާފައިވަނީ6ކުންފުންޏެކެވެ. މީގެ އިތުރުން ޔޫރަޕްގެ 10 ކުންފުންޏަކާއި އެމެރިކާގެ 34 ކުންފުނި ހިމެނިފައި ވެއެވެ. ބީސީޖީގެ […]\nޕޯސްޓު ކޮށްފައިވަނީ ދުނިޔެ, ޓެކްނޮލޮޖީ, ޚަބަރުހިޔާލު ފާލުކުރައްވާ\tPosts navigation


"Nigeria Bali Kureveyne Kamuge Ithubaaru Abadhuves Oiy" - Vaguthu\n"ނައިޖީރިޔާ ބަލިކުރެވޭނެ ކަމުގެ އިތުބާރު އަބަދުވެސް އޮތް"\nނައިޖީރިޔާ ބަލިކުރެވޭނެ ކަމުގެ އިތުބާރު އަބަދުވެސް އޮތް ކަމަށް އާޖެންޓީނާގެ ކެޕްޓަން ލިއޮނަލް މެސީ ބުނެފިއެވެ.\nރޭ ނައިޖީރިޔާ 2-1 އިން ބަލިކޮށް ވޯލްޑް ކަޕްގެ ދެވަނަ ބުރަށް އާޖެންޓީނާ ރޭ ދަތުރުކޮށްފައިވާއިރު އެ މެޗުގައި އާޖެންޓީނާ އިން ކާމިޔާބުކުރި ފުރަތަމަ ގޯލު ކާމިޔާބުކޮށްދިނީ މެސީއެވެ.އަދި ދެވަނަ ގޯލު މެޗުގެ ފަހުވަގުތުކޮޅުތެރޭ ކާމިޔާބުކޮށްދިނީ އެޓީމުގެ ޑިފެންޑަރު މާކޮސް ރޮހޯއެވެ. ނައިޖީރިއާގެ ހަމައެކަނި ގޯލު ކާމިޔާބުކޮށްދިނީ އެޓީމަށް ލިބުނު ޕެނަލްޓީއަކުން ވިކްޓަ މޯސެސްއެވެ.\nރޭގެ މޮޅާއެކު އާޖެންޓީނާ ދެވަނަ ބުރަށް ދަތުރުކުރީ ގްރޫޕް ޑީގެ ދެވަނަ ޓީމުގެ ގޮތުގައި ކަމަށްވާއިރު މެސީ ބުނީ ނައިޖީރިޔާ ބަލިކުރެވޭނެ ކަމުގެ އިތުބާރު އާޖެންޓީނާގެ ކުޅުންތެރިންނަށް އަބަދުވެސް އޮތް ކަމަށާއި މިފަދަ ގޮތަކަށް މޮޅެވެވުމުން ލިބޭ އުފާ މާބޮޑު ކަމަށެވެ.\n"ެއެތައް ގުރުބާނީތަކެއް ވުމަށްފަހު އަހަރުމެންނަށް ސަޕޯޓުކުރަން ދަނޑަށް އައި މީހުންނަށާއި އަދި އާޖެންޓީނާގައި ތިބެ އަހަރުމެންނަށް ސަޕޯޓުކުރާ ހުރިހާ އެންމެންނަށް ޝުކުރު އަދާކުރަން. ގައުމީ ޓީމުގެ ޖާރޒީ އެހެން ހުރިހާ އެއްޗަކަށް ވުރެ ވެސް މަތިވާނެ" މެސީ ބުންޏެވެ.\nދެވަނަ ބުރުގައި އާޖެންޓީނާ ބައްދަލުކުރާނީ ގްރޫޕް ސީގެ އެއްވަނަ ހޯދި ފްރާންސްއާއެވެ.\nއެ މެޗާ ގުޅޭގޮތުން ވާހަކަދައްކަމުން މެސީ ބުނީ ފްރާންސް އަކީ މޮޅު އަދި ހުނަރުވެރި ގިނަ ކުޅުންތެރިން ތިބި ޓީމެއް ކަމަށާއި އެޓީމުން މި މުބާރާތުގައި ކުޅުނު ހުރިހާ މެޗެއް ވެސް ބަލާފައިވާ ކަމަށެވެ.\n"ރަނގަޅު ޑިފެންސަކާއި، ރަނގަޅު މިޑްފީލްޑަރުން އަދި ފޯވާޑުންތަކެއް ފްރާންސްގައި އެބަިތިބ. އަދި ތަފާތު ދެއްކޭ ފަދަ ހަލުވި ކުޅުންތެރިން ވެސް ފްރާންސްގައި އެބަތިބި. އަހަންނާއެކު ބާސާއަށް ކުޅޭ، އަހަރެން ރަނގަޅަށް ދަންނަ ކުޅުންތެރިން ވެސް އެޓީމުގައި އެބަތިބި" މެސީ ބުންޏެވެ.\nފްރާންސް އާއި އާޖެންޓީނާ ބައްދަލުކުރާ ދެވަނަ ބުރުގެ މެޗު އޮންނާނީ އަންނަ ހޮނިހިރު ދުވަހުއެވެ.\nޖޫން 27, 2018 09:34\nހަމަ ކިރިޔާ ސަލާމަތްވީ !!!!!\nޖޫން 27, 2018 09:45\nރެފްރީ އެއްކޮޅަށް ކުޅެންޏާ އެއީ އެހާބޮޑުކަމެއްނޫނެވެ. މިކަން މެޝްތެރެއިން ވަރަށް ރަނގަޅަށް ހާމަވިއެވެ.\nޖޫން 27, 2018 10:26\nހަމަ ކިރިޔާ ސަލާމަތް ވީ. އަދިވެސް ބުނޭ 200 ޕަސެންޓޭ.\nޖޫން 27, 2018 10:29\nގައުމީ ޓީމުގެ ޖާރސީއަށްވުރެ ﷲގެ ކުޅަދުންވަންތަކަން މާ ބޮޑު.


Gordon ge vision: Air port ah dhivehin ufehdhun\nއެމްއޭސީއެލްގެ ސީއީއޯ އަދި އެމްޑީ ގޯޑަން އެންޑްރޫ އަވަސް އަށް އިންޓަވިއު ދެއްވަނީ -- މުހައްމަދު ހުމާމް އަހުމަދު | އަވަސް\nވެލާނާ އިންޓަނޭޝަނަލް އެއާޕޯޓް (ވީއައިއޭ) އަކީ ރާއްޖެއަށް އަންނަ ހުރިހާ ފަތުރުވެރިން ރާއްޖެއަށް ވަންނަ، ރާއްޖޭގެ މައިދޮރާއްޓެވެ. ރާއްޖޭގެ ފަތުރުވެރިކަމުގެ ދާއިރާގެ މޫނުމަތި ތަމްސީލް ކުރަން އެންމެ އިސް ދައުރެއް ކުޅޭ ބަޔަކީ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ މުވައްޒަފުންނެވެ. އެހެންވެ، އެ ކުންފުނިން އެންމެ އިސްކަމެއް ދޭ އެއް ކަމަކީ މީހުން ބިނާ ކުރުމެވެ. ހާއްސަކޮށް ދިވެހި މުވައްޒަފުން ހޯދުމެވެ. މިހާރުގެ މެނޭޖުމަންޓުން ވެސް އެންމެ އިސްކަމެއް ދޭ އެއް ކަމަކީ އެއީ އެވެ. އެ ކުންފުނީގެ ތަޖުރިބާކާރު ސީއީއޯ އަދި އެމްޑީ ގޯޑަން އެންޑްރޫ ސްޓުއާޓް އެންމެ އިސްކަން ދެއްވާ އެއް ކަމަކީ ދިވެހިން ހޯދުމެވެ. ދިވެހިން ތަމްރީނު ކުރުމެވެ.\nއާ ސީއީއޯގެ ވިޝަނެއް އެބައޮތެވެ؛ އެއީ މިހާރު ވީއައިއޭ އަށް ކުރިމަތިވަމުންދާ މައްސަލަތައް ހައްލުކޮށް ޒަމާނީ ތަނަކަަށް ހެދުމާއެކު ދިވެހިން އުފެއްދުމެވެ.\n"މީހުން ބިނާ ނުކޮށް, އަޅުގަނޑުމެން ބޭނުންވާ ކުރިއެރުމެއް ނުލިބޭނެ. އަޅުގަނޑުމެންގެ ވިޔަފާރި ކުރިއަރުވަން ބޭނުމިއްޔާ ސްޓާފުން އެބަޖެހޭ ތަމްރީން ވާން. އަނެއްކޮޅުން އެއީ ސްޓާފުން ވެސް އެންމެ ބޮޑަށް ބޭނުން ވާނެ ގޮތް. ސްޓާފުން ވެސް ބޭނުން ވާނެ އެ މީހުންގެ ހުނަރާއި ގާބިލުކަން އިތުރުވެގެން ދާން. އަޅުގަނޑު ބޭނުން އެމްއޭސީއެލް އަށް އާ ލީޑަރުން ތަމްރީނުކޮށް ލީޑަޝިޕަށާއި މުވައްޒަފުންގެ ހުނަރު ތަރައްގީކުރަން އިންވެސްޓް ކުރަން" އޭވިއޭޝަން ދާއިރާގައި 30 އަހަރަށްވުރެ ގިނަ ދުވަހު މަސައްކަތް ކުރައްވާފައިވާ ތަޖުރިބާކާރު ވިދާޅުވި އެވެ.\nގޯޑަން ދެކެވަޑައިގަންނަވާ ގޮތުގައި ދާއިރާއިން އޭނާއަށް ލިބިފައިވާ ގާބިލުކަމަކީ ކުރިން މަސައްކަތް ކުރި ކުންފުނި ތަކުން މުވައްޒަފުން މީހުން އުފައްދަން ކުރި މަސައްކަތުގެ ނަތީޖާ އެވެ. އެހެންވެ، އެ ފުރުސަތު އޭނާގެ މުވައްޒަފުންނަށް ދީ އަދި އެ މީހުން ގާބިލު ބަޔަކަށް ހެދުމަކީ އަމާޒެކެވެ.\n"އަޅުގަނޑު އަަބަދަކު ނުހުންނާނެ މި ތަނަކު. އަޅުގަނޑު މި އެއާޕޯޓާ އަލްވަދާއު ކިޔާއިރު ފަހުރުވެރި ވާނީ އަޅުގަނޑު ތަރައްގީ ކުރި އެއާޕޯޓާ ދޭތެރެއަަކު ނޫން. އަޅުގަނޑު ފަހުރުވެރި ވާނީ އުފެއްދި މީހުންނާ މެދު،" ގޯޑަން ވިދާޅުވި އެވެ.\nއަޅުގަނޑު އަަބަދަކު ނުހުންނާނެ މި ތަނަކު. [އެމްއޭސީއެލް] އަޅުގަނޑު މި އެއާޕޯޓާ އަލްވަދާއު ކިޔާއިރު ފަހުރުވެރި ވާނީ އަޅުގަނޑު ތަރައްގީ ކުރި އެއާޕޯޓާ ދޭތެރެއަަކު ނޫން. އަޅުގަނޑު ފަހުރުވެރި ވާނީ އުފެއްދި މީހުންނާ މެދު\nގޯޑަން އެންޑްރޫ ސްޓުއާޓް | އެމްއޭސީއެލް ސީއީއޯ / އެމްޑީ\nއެއާޕޯޓްގެ މުވައްޒަފުންގެ ހުނަރު އިތުރަށް ތަަރައްގީ ކުރަން ގޯޑަން ބޭނުންވާ އިރު އޭނާގެ ނަޒަރުގައި އެއާޕޯޓަށް ދިމާވެފައިވާ އެންމެ ބޮޑު އެއް ގޮންޖެހުމަކީ އެންމެ މަތީ ފެންވަރުގެ މަގާމުތަކަށް އެންމެ ގާބިލު ދިވެހި މުވައްޒަފުން ނުލިބުމެވެ. އެެގޮތުން އައިޓީ އާއި އޭވިއޭޝަންސްގެ އެންމެ ފަންނީ މަގާމުތަކަށް ބޭރުން އެންމެ ގާބިލު މުވައްޒަފުން ހޯދުން އޭނާގެ ވިސްނުން އެބަހުއްޓެވެ.\n"މީގެ ކުރިން އަޅުގަނޑު އެހެން ގައުމެއްގެ އެއާޕޯޓެއްގައި މަސައްކަތް ކުރިއިރު ވެސް އެންމެ ފުންނާބުއުސް މީހުން އެންމެ މަތީ މަގާމު ތަކަށް ގެނައީ އެހެން ގައުމުތަކުން. އެހެންވެ އަޅުގަނޑު ބޭރު މީހަކަށް ވީތީ ބޭރު މީހުން ވަޒީފާ ތަަކަށް ގެންނަނީއެއް ނޫން. މީގެ ކުޑަ ދުވަސް ކޮޅެއް ކުރިން އަޅުގަނޑު ވާނީ ފަސް ޑިވޮލޮޕްމަންޓް މެނޭޖަރުން [ދިވެހިން] ރެކްރޫޓް ވެސް ކޮށްފައި. އަދި ފާއިތުވި މަދު ދުވަސްކޮޅުގައި ދިވެހި އެ ފަސް މެނޭޖަރުންގެ މަސައްކަތުގެ ފެންވަރު ރަނގަޅުވެފައިވާތަން އަޅުގަނޑަށް ފާހަގަ ކުރެވޭ. އެފަދައިން މީހުން ބިނާ ކުރުން އަޅުގަނޑުގެ ބޭނުމަކީ." ގޯޑަން ވިދާޅުވި އެވެ.\nކޮވިޑުގެ ބަލީގެ އެންމެ ނުރައްކާތެރި ވަގުތުގައި އެމްއޭސީއެލްގެ މުވައްޒަފުން މަސައްކަތުގައި -- ފޮޓޯ: އެމްއޭސީއެލް\nމީހުން ބިނާ ކުރުމާއެކު މިހާރު އެއާޕޯޓަށް ކުރިމަތިވެފައިވާ މައްސަލަތައް ހައްލުކޮށް، ވީއައިއޭގެ މޫނުމަތި ބަދަލު ކޮށްލުމަކީ ސީއީއޯގެ އަމާޒެކެވެ. މި އަމާޒަށް ވާސިލްވުމަށް ގޯޑަންގެ އިސްނެެންގެވުމުގެ މަތިން ވަނީ ސްޓާފް ޑިވްލޮޕްމަންޓް ސްކީމުގެ ނަމުގައި މުވައްޒަފުންނަށް ބޭނުންވާ ތަމްރީނު ދިނުމުގެ ހާއްސަ ޕްރޮގްރާމެއް ވެސް ފަށާފަ އެވެ. މި ޕްރޮގްރާމުގެ މައިގަނޑު މަގްސަދަކީ އެމްއޭސީއެލް އަށް ބޭނުންވާ ތަފާތު އެކިއެކި ފަންނުތަކުގެ ލީޑަރުން ތަމްރީނުކޮށް އުފެއްދުމެވެ.\nމި ސްކީމްގެ ދަށުން، މިހާރު ކުންފުނީގައި މަސައްކަތް ކުރާ މުވައްޒަފުންނަށް ހާއްސަ ސްކޮލަޝިޕް ސްކީމްތައް ވަނީ ތައާރަފްކޮށްފަ އެވެ. މިއީ އެ ކުންފުނިން އަބަދުވެސް ކުރާ ކަމެކެވެ. އޭގެ ތެރޭގައި އެމްއޭސީއެލް ސީއީއޯގެ ހާއްސަ ސްކޮލަޝިޕާއި އެމްއޭސީއެލްގެ ފަންޑް ސްކޮލަޝިޕާއި ކިޔަވަން ބޭނުންވާ މުވައްޒަފުންނަށް ދޫކުރެވޭ ލޯނުގެ އިތުރުން ކުރު އަދި ދިގު މުއްދަތުގެ އެކިއެކި ކޯސްތަކުގައި މުވައްޒަފުން ބައިވެރިކޮށް ތަމްރީނު ދިނުން ހިމެނެ އެވެ. މިގޮތަށް މުވައްޒަފުންނަށް ފުރުސަތު ހޯދައިދެވޭއިރު، މި ވަގުތު މީހުން ބިނާކުރެވިފައި ނެތް ދާއިރާ ތަކުން މީހުން ތަމްރީނުކުރުމަށް އިސްކަންދެވޭނެ އެވެ.\nއެމްއޭސީއެލްގެ ސީއީއޯ އަދި އެމްޑީ ގޯޑަން އެންޑްރޫ އަވަސް އަށް އިންޓަވިއު ދެއްވަނީ\nއާ ޓާމިނަލްއަށް މިހުން ބިނާ ކުރަން ވަނީ ފެށިފަ\nއެއާޕޯޓުގެ އުމްރާނީ ތަރައްގީގެ އެއް ބިލިއަން ޑޮލަރުގެ މަޝްރޫއެއް ކުރިއަށް ދާއިރު، މި ދަނޑިވަޅުގައި އާ ދާއިރާތައް މިހާރު ވެސް ވަނީ ކުންފުންޏަށް ތައާރަފްކޮށް އެ ދާއިރާތަކަަށް މުވައްޒަފުން ތަމްރީނުކުރުމުގެ މަސައްކަތް ދަނީ ކުރަމުންނެވެ. އެގޮތުން، މިހާރު ވަނީ "އޮރާޓް" ނުވަތަ އެއާޕޯޓް ހިންގުމުގެ ދާއިރާ އިން މީހުން ބިނާ ކުރަން ފެށި އެވެ.\n"އަޅުގަނޑުގެ އަމާޒަކީ ކުރިން ކުންފުނީގައި ކަންކަން ދިޔަ ގޮތާ ހިލާފަށް ޒަމާނީ ފެންވަރަށް މި ވިޔަފާރި ތަރައްގީ ކުރުން. އާ ޓާމިނަލް މަސައްކަތް ނިމިގެންދާއިރު 28 ބާވަތެއްގެ އައިޓީ ސިސްޓަމްތައް ޓަމިނަލްގައި ގާއިމް ކުރެވޭނެ. މިކަމަށް ބޭނުންވާ މީހުން ހޯދުމާއި ތަމްރީނުކުރުގެ މަސައްކަތް ވަނީ ފަށާފަ. އާ ޓާމިނަލް ކޮންސްޓަރަކްޝަން މަސައްކަތް ނިމެންވާއިރަށް އަލަށް އަންނަ މި މީހުން ތަމްރީނު ކުރެވޭނެ. މީގެ ސަބަބުން މި ދާއިރާ އިން ވަރަށް ގިނަ ދިވެހިން އެއްފަހަރާ ބިނާވެގެންދާނެ." ގޯޑަން ވިދާޅުވި އެވެ.\nއެމްއޭސީއެލް މުވައްޒަފެއް ފުރޮޅުލީ ގޮނޑިއެއްގައި މީހަކު ގެންދަނީ -- ފޮޓޯ: އަވަސް\nދިވެހި އެއާޕޯޓްގެ މުޅިން ބަދަލުކޮށްލަން ގޯޑަން އަމާޒު ހިފައިފައިވާއިރު އޭނާ ދެކޭ ހުވަފެންތައް ވަރަށް ފޮންޏެވެ. އޭނާގެ އެންމެ ބޮޑު އުއްމީދަކީ ކުރިއަށް އޮތް ދުވަސްތަކުގައި ވެލާނާ އެއާޕޯޓް ފައިވް ސްޓާ އެއާޕޯޓަަކަށް ހެދުމެވެ. އެ ފައިވް ސްޓާ އަށް އެއާޕޯޓް ގެންދަން އޭނާ ބޭނުންވަނީ ދިވެހިން އިސްވެތިބެ އެވެ. ދިވެހިންނާއެކުގަ އެވެ.\nވެލާނާ އިންޓަނޭޝަނަލް އެއާޕޯޓް އެމްއޭސީއެލް އިންޓަވިއު\nއެއާ އޭޝިއާގެ ދަތުރުތައް ފަށައިފި


މެންބަރުންގެ ޚިޔާލު: ބޮޑު ފަނޑިޔާރުގެ ހަލާލު ކުކުޅު – Maldivian Democratic Party\nމެންބަރުންގެ ޚިޔާލު: ބޮޑު ފަނޑިޔާރުގެ ހަލާލު ކުކުޅު\nފުރަމާލޭގައި ކުރީ ޒަމާނެއްގައި އުޅުއްވި ބޮޑުފަނޑިޔާރު ބޭކަލެކެވެ. ވަރައަ ވެރިކަމާ ތަގުވާ ވެރިކަމުގައި އެޒަމާނަށް އެފަދަ ދެވަނައެއް ނުވާފަދަ ބޭކަލެއް ކަމުގައި މަޝްހޫރު ވެފައިވާ ބޭކަލެކެވެ. ޝަރީއަތަށް ހުށައެޅޭ ކޮންމެ މައްސަލައެއްވެސް ނިންމަވާލެއް އިންސާފު ވެރިކަމާމެދު އެހެން އެއްވެސް މީހަކަށް ފާޑުކިޔޭކަށް ނޯވެއެވެ. އަދި އެފަދަ ފާޑެއް ކިޔައިފި މީހަކަށް ބޮޑެތި އަދަބުތައްވެސް ލިބޭކަމުގައި ވެއެވެ. ޝަރީއަތަށް ހުށައެޅޭ މައްސަލަ ތަކުގައި ހިމެނޭ ޚަސްމުންގެ ތެރެއިން ކޮންމެ މީހަކަށްވެސް ފަނޑިޔާރު ކަލޭފާނާ ފަނޑިޔާރުގޭގެ ބޭރުން ބައްދަލުކޮށް ޚިޔާލު ބަދަލު ކުރުމުގެ ފުރުސަތުވެސް އޮންނަ ކަމުގައި ވެއެވެ. ފަނޑިޔާރު ކަލޭފާނުންގެ ހިތްހެޔޮ ކަމާއެކު ކޮންމެ މީހަކަށްވެސް އެމީހެއްގެ ވަރުން ކޮންމެ ހަދިޔާއެއް ފަނޑިޔާރު ކަލޭފާނަށް ދިނަސް ދުވަހަކުވެސް އަނބުރާ ރައްދެއްވެސް ނުކުރައްވައެވެ. އަދި މިކަމުގައި ވަކިމީހަކު އިސްތިސްނާއެއްވެސް ނުކުރައްވައެވެ. ހިތްޕުޅު ނުލާހިކު ހެޔޮ ބޭކަލެކެވެ. ބަންޑާރައިން ލިބޭ މުސާރައާ އަޅާބަލާއިރު ނުބައްދަލު މުއްސަނދި ދިރިއުޅުމެއް އުޅުއްވައެވެ. ގޭގައި ގިނައަދަދެއްގެ ނޯކަރުންވެސް ގެންގުޅުއްވައެވެ.\nހާލުކޮޅު ވަރަށް ގޯސްނޫންނަމަ މާލޭގެ ބޮޑު ހުކުރު މިސްކިތުގައި އިމާމުވެ ހުކުރު ނަމާދު ކުރައްވާނީ ބޮޑުފަނޑިޔާރު ކަލޭފާނެވެ. ދުވަސްވަރަކީ މާލެއަށް މަސްނުބޭނި ވަރަށްބޮޑަށް ލައިގެންކާ އެއްޗިއްސަށް ދަތިވެފައިވާ ދުވަސްވަރެކެވެ. އެދުވަސްވަރުގެ ހުކުރު ދުވަހެކެވެ. ފަނޑިޔާރު ކަލޭފާނު ހުކުރަށް ވަޑައިގަތުމަށް ފެންވަރުއްވާން ގިފިއްޔަށް ވެދެވަޑައި ގެން ފެންވަރުއްވާން ހުންނެވިއިރު މާމީރު ވަހެއް ނޭފަތުގައި ޖެހިގެން ވިސްނާލެއްވިއެވެ. ކުކުޅު ހަވާދުގެ ވަހެވެ. އެޒަމާނުގައި މުޅިރާއްޖޭގެ މީހުންވެސް ކުކުޅު ހަދައި އުޅެނީ އެއްކަހަލަ ހަވާދަކުންކަމުން އެވަސް ޖެހި ވަޑައިގަތުމުން ގޭގައި މެންދުރަށް ކުކުޅުރިހަ ކައްކަނީކަން ފަނޑިޔާރު ކަލޭފާނަށް ޔަގީން ވެއްޖެއެވެ. ގިނަދުވަސްތަކެއް ލައިގެން ކާނެ އެއްޗެއް ނެތީމަ ރަނގަޅަށް ފަރީއް ނުކުޅުއްވިފައި ހުންނެވި ފަނޑިޔާރު ކަލޭގެފާނުންގެ ކުޅުދިޔާވެގެން ދިޔައެވެ. އަވަސް އަވަހަށް ފެންވަރާ ލައިގެން ފަނޑިޔާރު ކަލޭގެފާނުން ނުކުމެ ވަޑައިގެން ހުކުރަށް ހެދުން އަޅުއްވައި ނިންމަވާލެއްވުމާއެކު އާދައިގެ މަތީން ނޯކަރަކު ފަގުޑިކޮޅާއި ލުބޯހުތު ފަނިތައްޓެއް ގެނެސް ބަހައްޓައިފިއެވެ.\n” މިއަދަކު ފަނިތައްޓެއް ބޭނުމެއް ނޫން ” ވިދާޅުވެފައި ފަގުޑި އަޅުއްވައިގެން މާއަބުއިކޮށް ހިންގަވާފައި ހުކުރަށް ވަޑައިގެންފިއެވެ. ކުކުޅު ރިހައިގެ ވަސްޖެހުނީއްސުރެ ފަނޑިޔާރު ކަލޭފާނުންގެ ހަރަކާތްތައް ހުންނަނީ ވަރަށް އަވަސްވެލާފައެވެ. ހީވާގޮތުން އަވަހަށް ކޭންބައްލަވަން ބޭނުން ވަނީއެވެ. އާންމުކޮށް ހުކުރު ކުރުމަށް ހަމަޖެހިފައި އޮންނަ ގަޑިޔަށްވުރެ ދެތިންމިނެޓެއް ކުރީން މިންބަރަށް އަރާވަޑައިގެން ސަލާމް ގޮވައި ލެއްވުމުން މުދިންކަލޭގެ ބަންގިގޮވައި ނިންމާލިއެވެ. ވަރަށް ފަރިތަކޮށް ޚުތުބާ ނިންމަވާ ލެއްވުމަށްފަހު ނަމާދު ކުރެއެއްވުމުގައިވެސް މިއަދު ގެންގުޅުއްވީ މާއަވަސް ކޮށްލެއްވުމެކެވެ. ނަމާދުގައި އެހެން ދުވަސްދުވަހު އާންމުކޮށް ވިދާޅުވާ ސައްބިހިސްމަ އާއި ހަލްއަތާގެ ބަދަލުގައި އެދުވަހު ވިދާޅުވީވެސް ކުރު ދެސޫރަތެކެވެ. ހުކުރު ނަމާދުން ސަލާމް ދެއްވުމާއެކު މުދިންކަލޭގެ ކަންފަތް ދޮށުގައި ސިއްރުން މިއަދު މިއުޅެނީ ބަނޑުގެ މައްސަލައެއް ޖެހިގެންނޭ ވިދާޅުވެ ޒިކުރު ތަސްބީހަވެސް ވިދާޅުނުވެ ފަނޑިޔާރު ކަލޭފާނުން މިސްކިތުން ފައިބާވަޑައިގެން ބާރަށް ވަޑައިގަތުމުން އެޒަމާނުގައި ހުކުރު ނަމާދަށްފަހު ކިޔަވާ ސޮލަވާތް ފާތިހާވެސް އިސްވެ ކިޔަވަން ޖެހުނީ މުދިންކަލޭގެއަށެވެ.\nފަނޑިޔާރު ކަލޭފާނުން ގެއަށް ވަޑައިގެންނެވި ގޮތައް އަވަސްއަވަހަށް ހެދުން ބަދަލުކުރައްވައިގެން ކާމޭޒުދޮށަށް ވަޑައިގެންފިއެވެ. ކާން ހަދާފައި ހުރިއިރު ލައިގެން ކާނެ އެއްޗަކަށް ބަހައްޓާފައި ހުރީ ރިހާކުރު ދިޔަފޮދެކެވެ. ތަންކޮޅެއް އަވަހަށް އާދެވުނީމައި އަދި ހުރިހައި އެއްޗެއް މޭޒުމައްޗަށް ނުނަގަނީ ކަމުގައި ހީކުރައްވައި ކުޑަކޮށް މަޑުޖައްސާލައިގެން އިންނެވި ނަމަވެސް އެއްވެސް މީހަކު އިތުރު އެއްޗެއް ނުގެނައެވެ.\n” ލައިގެންކާނެ އެހެން އެއްޗެއްނެއް ނެތީތަ؟ ” އެންމެފަހުން ފަނޑިޔާރު ކަލޭފާނުން ސުވާލުކޮށްލެއްވުމުން “ކައްކާ” އާދޭހޭ ދެންނެވިއެވެ.\n” އެކަމަކު އަހަރެން ފެންވަރާން ހުރިއިރު ކުކުޅު ހަދާވަސް ދުވިއެވެ. އެއީ މިގެއަކު ނޫން ހެއްޔެވެ؟ ” ފަނޑިޔާރުކަލޭފާނުން ސުވާލު ކުރެއްވިއެވެ.\n” އެއީ މިގޭގައި ހެދި ހާލެކެވެ. އެކަންވީގޮތަކީ ޖެހިގެންހުރި ގޭގައި ގެންގުޅޭ ހާލެއް ކޮންމެ ދުވަހަކު މިގެއަށް އައިސް އެއްޗިއްސަށް ތުންލަނީއެވެ. ވަރަށް އުނދަގޫ ކުރެއެވެ. ކާއެއްޗެއް އަނގަމަތީން ބެހެއްޓޭ ވަރުވެސް ނުވެއެވެ. މިއަދު އޭތި އައިސް ބަދިގެ ދޮށުގައި އުނދަގޫ ކުރާން ފެށުމުން ކާށިބިންނަން ގެންގުޅޭ މުގުރު އެއްލިތަނާ އޭތީގެ ބޮލުގައި ޖެހި ދެމުނީއެވެ. މަރުވަނީކަން އެނގުމުން އަޅުގަނޑު އަވަސް އަވަހަށް އޭތި ކަތިލައިލީއެވެ. އެގޭ މީހުންނަށް އެނގިއްޖިއްޔާ ރުޅިއަންނާނެތީވެ ހަދާނެ ގޮތެއް ނޭނގިގެން ދެން ރިހަކޮޅެއް ކައްކާލީއެވެ. އެކަމަކު މީހެއްގެ ހާލަކަށް ވާތީވެ ފަނޑިޔާރު ކަލޭގެ ފާނަށް ނަގަން ނުކެރުނީއެވެ. ” ކައްކާމީހާ ވަރަށް ބިރުންހުރެ ކަންހިނގިގޮތް ކިޔައި ދީފިއެވެ.\n” ޔާރައްބީ ! ތިޔަގޮތައް މީހެއްގެ ހައްގެއް ކާލަން ހެޔޮވެސް ނުވާނެ ތިޔަރިހަ މިގޭގައި އުޅޭ އެކަކުވެސް ކައިގެން ނުވާނެ! ތިވާނީ ހަމަ ހަރާމް އެއްޗަކަށް ” ފަނޑިޔާރު ކަލޭފާނުން ކޯފާވެފައި ވިދާޅުވިއެވެ. އެކަމަކު ރިހާކުރުދިޔަ އަޅުއްވައިގެން ބަތްކޮޅެއް މޮޑެލައްވައި ރަހަބައްލަވާ ލެއްވިއިރު ރަހަގަނޑު މާކަ ރަނގަޅެއް ނުވިއެވެ. އަނެއްކާ ކައްކާމީހާއަށް ގޮވާލައްވައި ގެންނަވައިފިއެވެ.\n” އެހާ ކޮންމެ ދުވަހަކުވެސް މިގެއަށްއައިސް އުނދަގޫ ކުރޭތަ؟ ” ކުރެއްވި ސުވާލަށް ކައްކާމީހާ އާދޭހޭ ދެންނެވުމުން ” އެހެންވިއްޔާ އޭގެ ދިޔަފޮދެއް ގެނެސްބަލާށޭ ، އެހާމިންވަރު ހަލާލުވާނެޔޭ” ފަނޑިޔާރުކަލޭފާނުން ވިދާޅުވުމުން ކައްކާމީހާ ކުކުޅު ރިހައެތީން ބޯތައްޓަކަށް ހުސްދިޔަ އަޅައިގެން ގެނެސްފިއެވެ. ރަހަބައްލަވާލެއްވިއިރު އަމަށަކު ކަމެއް ނޫނެވެ. ހާދަ މީރެވެ.\n” މިގެއަށް އެހާ އައިސް ކޮންމެ ދުވަހަކުވެސް އުނދަގޫ ކުރޭ ހެއްޔެވެ؟ ” އަނެއްކާވެސް ފަނޑިޔާރުކަލޭފާނުން ސުވާލުކުރެއްވުމުން މިހާރު އެގޮތަށް އައިސް އުނދަގޫ ކުރާތާ ދެތިންމަސް ވެދާނެ ކަމުގައި ކައްކާމީހާ ދެންނެވުމުން ” އެހެން ވިއްޔާ އަޅެ ކުޑަ މަސްކޮޅެއް ގެނެސް ބަލާށޭ އެވަރު ރަނގަޅުވާނެޔޭ ” ފަނޑިޔާރު މަނިކުފާނުން ވިދާޅުވުމުން ކައްކާމީހާ ހާލުގެ ފައެއް ތައްޓަކަށް ލައިގެން އަތުވެއްޖެއެވެ. ފަނޑިޔާރު ކަލޭފާނުން އެފައި އެކުގައި ފަރިއްކުޅުއްވާ ލައްވައި ނިންމަވާ ލައްވާފައި އަނެއްކާވެސް ސުވާލެކެވެ.\n” މިގެއިން އެހާލަށް ކާއެއްޗެތި ލިބޭތަ ؟ ”\n” މިގޭގެ ކާއެއްޗިއްސަށް ތުންވެސްލާ އަނެއްކާ އަޅުގަނޑުވެސް ބައެއްފަހަރު ކިރުފެލި ހުންޏާ އެއްޗެތިވެސް ކާންދެން. ” ކައްކާމީހާ ދެންނެވިއެވެ.\n” އެހެންވިއްޔާ ތިޔަ ވާނީ ހަމަ ހަލާލު އެއްޗަކަށް އަވަހަށް ރަނގަޅަށް މަސްއަޅައިގެން ގެނޭ ” ފަނޑިޔާރު ކަލޭފާނުގެ އަމުރަށް ކައްކާމީހާ އަވަސް އަވަހަށް ބަދިގެއަށްގޮސް ބޮޑުތައްޓެއް ފުރެންދެން އެހާލުގެ މަސްއަޅައިގެން ގެނެސްފިއެވެ. ފަނޑިޔާރު މަނިކުފާނުން އެދުވަހު ފަރިއްކުޅުއްވައި ނިމިގެން ތެދުވެ ވަޑައި ގެންނެވިއިރު އެއްކަލަ “ހަރާން ކުކުޅު” އޮތީ ހަލާލުވެ ބޮޑުފަނޑިޔާރު ކަލޭފާނުންގެ ބަނޑުގައި ހަޖަމުވާން ފަށާފައެވެ.


Elhabe: Thafaath nameh, Thafaathu vaahaka eh!\nއެޅަބެ: ތަފާތު ނަމެއް ތަފާތު ވާހަކައެއް!\nހާޖަރާ ޔޫސުފް (ހައްޖަ) އަަވަސް އަށް އިންޓަވިއު ދެނީ: މިއީ ކުރީގެ ހުނަރުވެރިޔާ އެޅަބެ ޔޫސުފުގެ މަސައްކަތް އަލުން ދިރުވައި ދިނުމުގެ މަސައްކަތެއް ކަމަށް ބުނޭ -- އަަހްމަދު އަޔާދު | އަވަސް\nރާއްޖޭގައި ޓޫރިޒަމްގެ ތެރެއަށް އައްޑިހައިގެ އަހަރުތަކުގައި ދިވެހިންގެ އަތްތެރި މަސައްކަތްތައް ހަމަ އޮއްސާލި އެވެ. ޓޫރިސްޓު ފިހާރަތަކުން އޭރު ފެންނާނީ ދިވެހިންގެ އުފެއްދުންތަކެވެ. އެކި އެކި "ޕާޑުޕާޑު" ގެ އަނގޮޓި އާއި ފަށާއި ޒާތްޒާތުގެ ގަހަނާތަކެވެ. އޭގެ ތެރޭގައި ހަދިޔާ / ސުވެނިއާގެ ގޮތުގައި ދޭ އެއްޗެހި ވެސް މަދަކު ބައިވަރެއް ނޫނެވެ. މިހާރު ދެން ބޭރަށް ގޮސް މެޝިނުން ބޭނުން އަދަދަކަށް ހަދާލައިގެން "މޯލްޑިވްސް" ޖަހާލައިގެން ގެންނަނީ އެވެ. މެޝީން ލެވެލްގައި ނުހެދޭތީ އާއި އަދަދު ނުލިބޭތީ އޭގެ ދިވެހި ހުނަރު ފަނޑުވީ އެވެ.\nއެ ވާހަކައެއް ނޫނެވެ؛ އޭރު މާލޭގައި ހުރި ގަހަނާ ފިހާރަތަކުގައި ދިވެހިން އަމިއްލައަށް ތައްޔާރުކޮށްފައި ހުރި ގަހަނާ ތަކުގެ ތެރެއިން "އެޅަބެ ޔޫސުފް" ގެ ގަހަނާތައް ވަރަށް ހިނގި އެވެ. އެޅަބެ ޔޫސުގެ ގަހާނާތައް މިހާރު ފެންނަން ނެތަސް ހަމަ އެ ނަމުގައި މިހާރު މާރީތި ގަހަނާތަކެއް އެބަ ފެނެ އެވެ. މީގެ ތެރޭގައި ކަންފަތުލާ މުންޖާއި އަތުގައި އަޅާ އުޅައައި ކަރުގައި އަޅާ އަޅާ ފަށާއި މިހެން އެކި "ޕާޑުޕާޑެ"ވެ. މި ގަހަނާތަކުގެ ފަހަތުގައި ހުރީ އޭރު މަޝްހޫރު މަގުބޫކަން ހޯދި އެޅަބެ ޔޫސުފްގެ އަންހެން ދަަރިފުޅު، ހާޖަރާ ޔޫސުފް (ހައްޖަ) އެވެ.\nހައްޖަގެ ޅަފުރާގައި ބައްޕަ ކަވިކޮށް ކުރަމުން އައި ގަހަނާ މަސައްކަތުގައި އަވަދި ނެތި އުޅުނު ހނދާން ވަރަށް ބޮޑަށް ވެއެވެ. ނަމަވެސް އޭރަކު ބައްޕަ އެ ކުރާ މަސައްކަތް ހަމަ އެގޮތަށް އެއަށްވުރެ މޮޅަށް ކުރާނެ ވާހަކަ ބައްޕަ ގާތުގައި ބުނެވިފައެއް ނުވެއެވެ. އެކަމަކު އޭރުވެސް ކޮންމެވެސް ސިފައެއްގައި ބައްޕަގެ ގަހަނާ މަސައްކަތްތަކުގައި ހައްޖައަށް ބައިވެރިވެވިފައި ވެއެވެ. -- އެ ބައިވެރިވުމަކީ ބައްޕައަށް އުނދަގޫވާވަރަށް ގާތުގައި އެނބުރުމެވެ.\nހައްޖަ އަވަސްއަށް އިންޓަވިއު ދެނީ: އޭނާގެ މަސައްކަތް ފެށުނީ ބައްޕަގެ މަސައްކަތުގެ ތެރެއިން -- އަަހްމަދު އަޔާދު | އަވަސް\nހައްޖަ ބުނި ގޮތުގައި އޭރުވެސް މިހާރު ވެސް އޭނާ ވަރަށް ހަލަނި ވާނެ އެވެ. ބައްޕަ މަސައްކަތް ކުރަން އިންނަ އިރު ގޮސް އަތްލައި ބަލައި ހެދެ އެވެ. ހުރެވެ އެވެ. އަދި ދޭތެރެއެއް ހާވާލައިގެން ބައްޕަ ގެންގުޅޭ އެއްޗެއްސާ ކުޅެ ބަލައި ހެދެ އެވެ. އަދި ވަރަށް ގިނަ އިރުވަންދެން ބައްޕަގެ މަސައްކަތް ބަލަން އިނދެވެ އެވެ.\n"ބައްޕަ މަސައްކަތް ކުރަން އިންނަ އެއްޗިއްސާ ކުޅެ ހާވާތީ ބައްޕަ ފޮޅާވެސް ލާނެ.. ބުނާނެ ހަމަ މިހާރު ދާށޭ! ދެން ކުރާ ކަމަކީ ބައްޕަ ނުހުންނަ ގަޑިތައް ބަލައިގެން ވަންނަނީ މަސައްކަތް ކުރާ ތަނަށް. ހުސް ނެޗުރަލް ޕްރޮޑަކްޓްސް ބައްޕަ ބޭނުން ކުރާނީ އޭރު ގަހަނާ ހަދަންވެސް... ދެން ހުންނާނެ ފަށު ފޫ ކަހަލަ އެއްޗެހި އޮފު ކުރަން ބައްޕަ ގެންގުޅޭ ފާޑެއްގެ އެއްޗެއް. އެއިން އަވަސް އަވަހަށް ނިޔަފަތި އޮފް ކޮށްލަނީ ކޮންމެހެނެއް ހަދައިގެންވެސް އެކަން ކުރެވޭތޯ ބަލަން. އެކަމަކު އެއިން އެއްޗެއްގައި އަތްލާ ހެދިއަސް ބައްޕައަށް އެނގޭނެ!" ހައްޖަ ބުންޏެވެ.\nހައްޖަ މަސައްކަތުގައި: އޭނާ މި މަސައްކަތް ކުރާތާ މިހާރު ތިން އަހަރުވެފައި -- -- އަަހްމަދު އަޔާދު | އަވަސް\nކުޑައިރުގެ އެ ހަނދާންތަކުގައި ކުލަޖައްސަމުން ހައްޖަ ބުނި ގޮތުގައި އޭރު އެ ގަހަނާތައް ފެނުނު ކަމުގައި ވިޔަސް ފުރަތަމަ ހައްޖަ ބޭނުންވި ގޮތް ތަފާތެވެ، ހަމަ ޔަގީނުންވެސް ހައްޖަގެ ފުރަތަމަ މަސައްކަތަކަށްވީ ފެށީ ގަހަނާ އޮފު ކުރުމާއި ރީތި ކުރުމެއް ނޫނެވެ. އެއް ފާޑެއް ނަމަވެސް މަސައްކަތް ތަފާތެވެ. ސްކޫލްގައި އާޓް އެންޑް ޑިޒައިން ނަގައިގެން އޭނާގެ ކެރިއާގެ މިސްރާބު ޖެހީ ޑިޒައިނިންއަށެވެ.\nނޫސް ބޭނުން ކޮށްގެން ހައްޖަ ހަދާފަައިވާ މިނާ -- އަހުމަދު އަޔާދު | އަވަސް\n"އަަމީނިއްޔާ އަށް ގޮސް ސަބްޖެކްޓަކަށް އާޓް ނެގީ އެއީ ކިޔަވަންޖެހޭ އެކަތި މަދުވާނެތީ. އަސްލު އެހާ ބްރައިޓެއް ނޫން... ދެން އާޓް ގަޑީގައި ވެސް ދޭނެ ކުރަަހަން. އެއިންވެސް އެއްޗެއް ޑިޒައިން ކުރަން... ހުންނާނެ ޕެޓާންސް އާއި ބުކް ކަވާސް އާ އެކަހަލަ އެއްޗެހި ދޭނެ. އޭގެ އެއްޗެހި ވަރަށް ރީއްޗަށް ހެދޭ. ދެން އެހިސާބުން އެނގުނީ މިއީ ކުރިޔަށް ދެވޭނެ ދާއިރާ އެއްކަން."\nހައްޖަގެ ގަހަނާތައް ޑިސްޕްލޭ ކޮށްފައި\nހައްޖަ ވަނީ ޑިޒައިނިންގެ ދާއިރާއިން ރާއްޖެއިން ބޭރުގައި މަތީ ތައުލީމް ހާސިލް ކޮށްފަ އެވެ. އަދި މާލެ އައިސް އަމިއްލައަށް އެއްޗެހި ޑިޒައިން ކުރަން ވެސް ފެށި އެވެ. ގްރެފިކްސް ޑިޒައިން ކުރުމާއި ލޭއައުޓް ހެދުމާއި އެކި ކަހަލަ ޑިޒައިނިންގެ މަސައްކަތްތަކުގައި ވަރަަށް ގިނަ ދުވަސް ވަންދެން ހައްޖަ އުޅުނެވެ. އޭގެ ތެރެއިން ވެސް ހައްޖައަށް މިހާރުވެސް ކަމުދާ ވެޑިން ކާޑުތައް ހެދުމަކީ ވަރަށް ގަޔާ ވެގެން ކުރި މަސައްކަތެކެވެ.\nހައްޖަގެ ގަހަނާތައް ޑިސްޕްލޭކޮށްފައި: މިތަކެތި ހާއްސަކޮށްފައި ވަނީ އޭނާގެ ބައްޕަ އަށް\nހައްޖަގެ ކާޑުތައް އޭރު ބެހެއްޓީ ކުރީގެ ޓޫރިސްޓު ފިހާރަ "އައިލެންޑް ސްޕިރިޓް" ގަ އެވެ. އެ ކާޑުތަކާ ދުރުވީ 2016 ގައި ގަހަނާގެ މަސައްކަތް ފެށުނު ހިސާބުންނެވެ. އެ މަސައްކަތުގެ ތެރެއަށް ވެސް ދެވުނީ ޓޫރިސްޓު ފިހާރައެއްގެ ތެރެއިންނެވެ.\nއެޅަބެ އިންސްޓަގްރާމް ޕޭޖް\nގަަހަނާތަކާއި ހައްޖައާއެކު ނަމުގެ ފަހަތަށް "އެޅަބެ" އައިސް ގުޅެނީ މިހާ ހިސާބުންނެވެ. އެއް ދުވަހަކު ވީ ގޮތަކީ ރާއްޖެއިން ބޭރަށް ދާން އެއާޕޯޓުގައި ހުއްޓާ ސަބާ މޯލްޑިވްސްގެ ފިހާރައެއް ހައްޖައަށް ފެންނަނީ އެވެ. އެ ފިހާރަަގައި ހުރި ސުވެނިއާތަކުގެ ތެރޭގައި ދިވެހިން ހަދާފައި ހުރި ތަކެތީގެ ރެކު ހުރީ ފަޅަށެވެ. އެ ހުސް ރެކު ފެނުމުން ހިތަށް އުނދަގޫވި އެވެ. އަދި ބައްޕަގެ ގަހަނާ ހަދައި ޓޫރިސްޓުން ހިތްހަމަ ޖައްސައިދިން ހަނދާންތައް އާވީ އެވެ.\nއެހިސާބުން ހައްޖަ ޖުވެލަރީ ޑިޒައިން ކޯހެއް ހެދީ އެވެ. އެ ކޯހުން ގަހަނާ ހެދުމާބެހޭ ކަންކަން ދަސް ކުރުމަށް ފަަހު ބައްޕައަށް ހާއްސަ ނަން "އެޅަބެ" އެއީ ބްރޭންޑަކަށް ބަދަލުކޮށް އެ ނަމުގައި ގަަހަނާ ޑިޒައިންކޮށް ވިއްކަން ފެށީ އެވެ.\nތުނޑު ކުނާ ޑިޒައިންތައް ބޭނުންކޮށްފައިވާ ތަަޅުދަނޑާ އެތި -- އަަހްމަދު އަޔާދު | އަވަސް\nހައްޖަގެ މި ގަހަނާތަކުގައި ހާއްސަ ކަމެއް ވެ އެވެ. މި ގަހަނާތަކުގައި ބޭނުން ކޮށްފަައިވަނީ ކަރުދާހުން ހަދާފަައި ހުންނަ އެއްޗިއްސެވެ. އަދި ލިޔެލާޖެހި ޑިޒައިނާއި، ތުނޑުކުނަލުުގެ ޑިޒައިނާއި ރާއްްޖޭގެ ސަގާފީ އެއްޗެއްކަން ދޭހަވާ ހުރިހާ ކުލައަކާއި ކުރެހުމެއް ވެސް "އެޅަބެ" ނަމުގައި ވިއްކަން ހުންނަ ގަހަނާތަކުގައި ވެ އެވެ.\n"އެޅަބެ" ނަމުގައި ވިއްކާ ގަހަނާތަކެއް: މިތަކެތި ހަދާފައި ވަނީ ކަރުދާހުން\n"ކަރުދާސްް ބޭނުންކޮށްފައި ހުންނާނީ. ހައްޖަ ޑިޒައިން ކުރާތީ އެހާ އުނދަގުލެއް ނުވޭ ބޭނުން ގޮތަކަށް ކުލަތަކާ އެއްޗެހި ގުޅުވާލާފަައި ޕްރިންޓުކޮށްގެން ދެން ހަމަ އޮޅަނީ. މިކަން ޓެސްޓު ކުރަން ދިޔަ އެއް އަހަރު. ފެނުގައި ބެހެއްޓޭތޯ ބެލުމަށާއި ފަަށުގައި ލައްވާއިރު ބީޑް ތަކުގެ ހޮރު ބަހައްޓަންވީ ވަރާ ހުރިހާ އެއްޗެއް ޔަގީން ކުރުމަށް،"\nހައްޖަަ ތައްޔާރުކޮށްފައިވާ ބީޑްސް ތަކެއް: ވަރަށް ގިނަ ބައެއް ސަމާލުކަން މިތަކެއްޗަށް ލިބޭ -- އަަހްމަދު އަޔާދު | އަވަސް\nޒަމާނީ ޓްވިިސްޓެއް ގެނަޔަސް ހައްޖަގެ މި ގަހަނާތަކުން ކިޔައި ދެނީ ހައްޖަ އާއި އޭނާގެ ބައްޕަގެ އުފާވެރި ހަނދާންތަކުގެ ވާހަކަ އެވެ. އެންމެ ކުޑައިރު ބައްޕަގެ އަތްތެރި އެ މަސައްކަތްތައް ފެނި ކޮންމެވެސް ގޮތަކަށް އެއަށް ހިތްދެވިފައިވާ ގޮތެވެ. ހައްޖައަށް ބައްޕަގެ ހަނދާނުގައި "އެޅަބެ" ގަހަނާތައް "ކްލެސިކް މޯލްޑިވިއަން ސްޓައިލް" ގައި ވިއްކަން ފެށުނީ އެހެން ވެގެނެވެ. މިއީ ތަފާތު ނަމެއް އަދި ތަފާތު ވާހަކައެކެވެ.


ކަރަން އާއެކު ބުއި ކޮފީ އިންޑިއާގެ ދެ ކުޅުންތެރިންނަށް ހިތިވެއްޖެ\nއިންޑިއާގެ ކްރިކެޓް ޓީމުގެ ޕާންޑިޔާ އާއި ރާހުލް. މި ދެކުޅުންތެރިންވެސް ވަނީ ޓީމުން ބާކީކޮށްފައި\nއޮސްޓްރޭލިއާގައި މިހާރު މެޗްތަކެއް ކުޅެމުން އަންނަ އިންޑިއާގެ ގައުމީ ކްރިކެޓް ޓީމުގެ ދެ ކުޅުންތެރިން ކަމަށްވާ ހަރްދިކް ޕާންޑިޔާ އާއި ކޭއެލް ރާހުލް ޓީމުން ބާކީކޮށް އަނބުރާ ގައުމަށް ފޮނުވާލަން އިންޑިއާގެ ކްރިކެޓް ބޯޑުން ނިންމައިފިއެވެ. ރޭ އިންޑިއާގެ ކްރިކެޓް ބޯޑުން އެގޮތަށް ނިންމީ އިންޑިއާގައި ކުރިއަށް ގެންދާ ޓީވީ ޝޯ އެއް ކަމަށްވާ “ކޮފީ ވިތް ކަރަން” ގައި ޕާންޑިޔާ އާއި ރާހުލް ދެއްކި ވާހަކަ ތަކަކާ ގުޅިގެން އެ ދެކުޅުންތެރިން ސަސްޕެންޑްކޮށްފައި ތިއްބައެވެ.\n“ދެ ކުޅުންތެރިން އަނބުރާ ފޮނުވާލާކަން ކަށަވަރުކޮށްދެން. އެމީހުންގެ ޓިކެޓް މާދަމާ (މިއަދު) އަށް ލިބުނަސް އެމީހުން މާދަމާ ފުރާނެ. އެންމެ ލަސްވެގެންވެސް މާދަމާ ނޫން އަނެއް ދުވަހު (މާދަމާ) ފުރާނެ.” އިންޑިއާގެ ކްރިކެޓް ބޯޑްގެ އިސް އޮފިޝަލަކު އެގައުމުގެ ނޫސް އޭޖެންސީ އެއް ކަމަށްވާ ޕީޓީއައި އަށް މައުލޫމާތުދެމުން ބުނެފައިވެއެވެ.\nކްރިކެޓް ބޯޑްގެ އެ އޮފިޝަލް އިތުރަށް ފާހަގަކުރި ގޮތުގައި އިންޑިއާގެ ކްރިކެޓް ޓީމުން އޮސްޓްރޭލިޔާގައި ކުޅޭ މެޗްތައް ނިންމުމަށްފަހު ނިއުޒީލެންޑަށް ކުރާ ދަތުރުގައިވެސް އެ ދެ ކުޅުންތެރިންނަށް ބައިވެރިވެވޭނެ ކަމާމެދު މިވަގުތު ވަނީ ސުވާލު އުފެދިފައެވެ.\nއިންޑިއާގެ ކްރިކެޓް ޓީމް ގެ މުހިއްމު ދެ ކުޅުންތެރިއެއްގެ މައްސަލައެއް ފެންމަތިވެފައި މިވަނީ އޮސްޓްރޭލިއާ އާއި އިންޑިއާ އާއި ދެމެދު އެއް ދުވަހުގެ ކްރިކެޓް މެޗްތަކެއް ހިމެނޭ ސީރީޒް އެއް ފަށަން ތައްޔާރުވެފައި އޮއްވައެވެ. ޖުމްލަ ތިން މެޗް ކުޅުމަށް ހަމަޖެހިފައިވާ މި ސީރީޒްގެ ފުރަތަމަ މެޗް މިއަދު އޮސްޓްރޭލިޔާގައި ކުރިއަށްދާނެއެވެ. އެއް ދުވަހުގެ މެޗްތައް ފެށުމުގެ ކުރިން މި ދެ ގައުމުގެ ދެމެދުގައި ވަނީ ޓެސްޓް މެޗްތަކުގެ ސީރީޒް އެއްވެސް ބާއްވައިފައެވެ. އެ ސީރީޒް 1-2 އިން ކާމިޔާބުކޮށްފައިވަނީ އިންޑިއާ އިންނެވެ.\nއޮސްޓްރޭލިޔާގެ މައްޗަށް އިންޑިއާއިން ކާމިޔާބު ހޯދި ޓެސްޓް ސީރީޒްގައިވެސް މުހިއްމު ރޯލެއް ކުޅުނު ޕާންޑިޔާ އާއި ރާހުލް ސަސްޕެންޑް ކުރުމުގެ ކުރިން އެ ދެކުޅުންތެރިން އަންހެނުންނަށް އިހާނެތިކަން ލިބޭ ފަދަ މޭރުމަކުން ދައްކައިފައިވާ ވާހަކަތައް އިންޑިއާގެ ގައުމީ ކްރިކެޓް ޓީމްގެ ކެޕްޓަން ވިރާތް ކޯލީ ވެސް ވަނީ ކުށްވެރިކޮށްފައެވެ.\n“އިންޑިއާގެ ކްރިކެޓް ޓީމްގެ ކުޅުންތެރިއެއްގެ ހައިސިއްޔަތުންނާއި، ޒިންމާދާރު ކްރިކެޓް ކުޅުންތެރިއެއްގެ ހައިސިއްޔަތުން އަހަރެމެން އެ ވާހަކަތަށް ބަލައެއް ނުގަންނަން، އެއީ ވަކި ބައެއްގެ އަމިއްލަ ހިޔާލު. އެކަމާ މެދު ނިންމާ ގޮތެއް ބަލަން މަޑުކޮށްގެން މިތިބީ.” ހުކުރު ދުވަހު ސިޑްނީ ގައި އޮތް ނޫސް ކޮންފަރެންސް އެއްގައި ވާހަކަދައްކަމުން ކޯލީ ބުނެފައިވެއެވެ.\nބޮލީވުޑްގެ ގިނަ ފިލްމު ތަކެއް އުފައްދައިފައިވާ ޕްރޮޑިއުސަރ ކަރަން ޖޯހަރު ހުށަހަޅައިދެމުން އަންނަ އަދި ގިނަ ބައެއްގެ މަގްބޫލްކަން ހޯދައިފައިވާ ސެލެބްރިޓީ ޝޯ ގައި ވާހަކަ ދައްކަމުން ޕާންޑިއާ ބުނެފައިވަނީ ބާ ތަކުގަޔާއި ނައިޓް ކްލަބްތަކުގައި އަންހެނުން އުޅޭ ގޮތް ބަލައިލަން ހިތް އެދޭ ކަމަށެވެ. ޕާންޑިޔާ ފަހުންވަނީ އޭނާ ދެއްކި ވާހަކަތަކާ ގުޅިގެން ސޯޝަލް މީޑިޔާގައި މައާފަށްވެސް އެދިފައެވެ.\n“އަހަރެންގެ ވާހަކަތަކުގެ ސަބަބުން އެއްވެސް މީހެއްގެ ހިތަށް އަސަރުކޮށްފައިވާނަމަ އެމީހެއްގެ ކިބައިން އަހަރެން މައާފަށް އެދެން. ތެދުތެދަށް ބުނަންޏާ ޝޯ ގެ މާހައުލު އެވަގުތު އޮތްގޮތުން އަހަރެންނަށް އެހާ ބޮޑަށް ވިސްނާ ނުލެވުނީ. އެއީ އެއްވެސް ހާލެއްގައި މީހަކަށް އިހްތިރާމް ކުޑަކުރުމުގެ ގޮތުން ދެއްކި ވާހަކަތަކެއް ނޫން.” ޕާންޑިއާ ސޯޝަލް މީޑިޔާ ގައި ހާމަކޮށްފައިވެއެވެ.\nއިންޑިއާ ކްރިކެޓް ޓީމް


Cricket Coach ge massalaigai fuluhunah ebbaarulun dheynan: Youth Ministry - vNews.mv\nކްރިކެޓް ކޯޗުގެ މައްސަލާގައި ފުލުހުންނަށް އެއްބާރުލުން ދޭނަން: ޔޫތް މިނިސްޓްރީ\nސުވައިދާ ޙުސައިން 07 October 2019, 14:50\nއަންހެން ކްރިކެޓް ކުޅުންތެރިންތަކަކަށް ޖިންސީ ގޯނާކުރި ކަމުގެ ތުހުމަތުގައި ދާދިފަހުން ހައްޔަރުކުރި ގައުމީ ކްރިކެޓް ޓީމުގެ ދެކުނު އެފްރިކާ ކޯޗު އާސިފް ހާންގެ މައްސަލަައިގައި ފުލުހުންނަށް ފުރިހަމަ އެއްބާރުލުން ދޭންކަމަށް ޔޫތް މިނިސްޓްރީން ބުނެފިއެވެ.\nއެމިނިސްޓްރީން ނެރެފައިވާ ނޫސް ބަޔާނެއްގައި ބުނެފައިވަނީ، ގައުމީ އަންހެން ކުރިކެޓް ޓީމުގެ ކޯޗިން ސެޝަނެއްގެ ތެރޭން ބައެއް ކުޅުންތެރިންނަށް ޖިންސީ ގޯނާ ކުރި މައްސަލަ ކުރިކެޓް ބޯޑަށާއި މޯލްޑިވްސް ޕޮލިސް ސާވިސްއަށް ހުށައަޅާފައިވާކަން އެގިފައިވާ ކަމަށެވެ.\nމި މައްސަލައަކީ ގައުމީ ޓީމްގެ ކޯޗެއްގެ މައްސަލައެއް ކަމުގައިވިޔަސް މިއީ ޖިނާއީ މައްސަލައެއްކަމުން ތަހުގީގީ ހުރިހާކަމެއް ކުރިޔަށް ގެންދާނީ ޕޮލިސް ސާރވިސްއިން ކަމަށާއި، މި މައްސަލައިގައި ޔޫތު މިނިސްތްރީން ދޭންޖެހޭ ހުރިހާ އެއްބާރުލުމެއް ދޭނެ ކަމަށް ބަޔާނުގައި ބުނެފައި ވެއެވެ.\nމިނިސްޓްރީން މިފަދަ ބަޔާނެއް ނެރެފައިވަނީ، މިމައްސަލަައިގައި ކްރިކެޓް ބޯޑުން ބޮޑު އިހުމާލުތަކެއް ވެފައިވާކަމަށް ކްރިކެޓް ކުޅުންތެރިން ތުހުމަތު ކޮށްފައިވާ ވަގުތެއްގަ އެވެ.\nއެގޮތުން ވީ ސްޕޯޓްސްއާއި ވާހަކަ ހިއްސާކުރި ބައެއް ބެލެނިވެރިން ވަނީ ކޯޗުގެ މައްސަލައިގައި އެސޯސިއޭޝަނުން ބީރު ކަންފަތެއް ދީފައިވާ ކަމަށާއި މައްސަލަ އެސޯސިއޭޝަނުގެ ވެރިންނަށް އެތައް ފަހަރަކު ހުށައަޅާފައިވާ ކަމަށް ބުނެފައެވެ. އަދި މި މައްސަލައިގައި ކޯޗުގެ ފަރާތުން ވަރަށް ދަށު ދަރަޖައިގެ އަމަލުތަކެއް ފެނިފައިވާ ކަމަށާއި މިއީ އެއްގޮތަކަށްވެސް ގަބޫލުކުރެވޭނެ ކަމެއް ނޫން ކަމަށްވެސް ނަން ހާމަނުކުރުމަށް އެދި ވާހަކަ ހިއްސާކުރި ބައެއް ބެލެނިވެރިން ބުނެފައި ވެއެވެ.\nކޯޗުގެ ޖިންސީ ގޯނާގެ މައްސަލާގައި ކްރިކެޓް ކުޅުންތެރިން ވަނީ ނޫސްބަޔާނެއް ނެރެފައެވެ. ބަޔާނުގައި ކުޅުންތެރިން ބުނެފައިވަނީ، ޖިންސީ ގޯނާގެ މައްސަލަ ކަމާބެހޭ ފަރާތްތަކަށް ހުށަހަނާޅައި އާސިފް ރާއްޖޭން ފުރުވާލަން ސީދާގޮތުން ވިޔަސް ނުސީދާ ގޮތުންވިޔަސް ކްރިކެޓް ބޯޑުން އެހީވުން ވަރަށް ބޮޑަށް ކުށްވެރިކުރާ ކަމަށެވެ.\nއަދި ބޯޑުން މިކަމުގައި އަމަލުކުރި ހުތުރު ގޮތުގެ ސަބަބުން ޖިންސީ ގޯނާގެ ޝިކާރައަކަށްވި ކުޅުންތެރިންނާއި އެ ކުޅުންތެރިންގެ އާއިލާތަކަށް އިތުރު ގެއްލުމެއް ލިބިފައިވާ ކަމަށް އެ ކުޅުޅުންތެރިން ވަނީ ހާމަކޮށްފައެެވެ.\nއެހެންކަމުން މި މައްސަލައިގައި ޝިކާރައަކަށްވި ފަރާތްތަކަށް އެހީވުމުގައި ކުރިއަށް ނުކުތުމަށާއި މިމައްސަލަ ތަހުގީގުކުރަމުން އަންނަ އިދާރާތަކަށްް އެހީތެރިކަން ފޯރުކޮށްދިނުމަށް ކުޅުންތެރިން ވަނީ ކްރިކެޓް ބޯޑަށް ގޮވާލާފައެވެ.\nކުޑަކުދިން ހިމެނޭ ގޮތަށް ބައެއް އަންހެން ކްރިކެޓް ކުޅުންތެރިންނަށް ޖިންސީ ގޯނާކުރި ކަމުގެ ތުހުމަތުގައި އާސިފް ހާން ހައްޔަރުކޮށްފައިވަނީ މި މަހުގެ5ވަނަ ދުވަހުގެ ހެނދުނު ވެލާނާ އިންޓަނޭޝަނަލް އެއާޕޯޓުން ފުރަން އުޅެނިކޮށް ކޯޓު އަމުރަކާ އެކުގައެވެ.


Kashmir aa gulhey gothun Trump dhekkevi vaahakafulhu India in dhogu koffi - vNews.mv\nސައިފް އަޒްހަރު 23 July 2019, 03:16\nކަޝްމީރުގެ މައްސަލަ ހައްލުކުރުމަށް އެމެރިކާއިން މެދުވެރިއެއްގެ ދައުރު އަދާކޮށްދިނުމަށް އިންޑިއާގެ ބޮޑުވަޒީރު ނަރެންދުރަ މޯދީ އެދިވަޑައިގެންނެވި ކަމަށް، އެމެރިކާގެ ރައީސް ޑޮނަލްޑް ޓްރަމްޕް ވިދާޅުވި ވިދާޅުވުން އިންޑިއާއިން ދޮގުކޮށްފިއެވެ.\nކަޝްމީރުގެ މައްސަލަ ހައްލުކުރަން އެމެރިކާއިން މެދުވެރިއްގެ ދައުރު އަދާކޮށްދިނުމަށް މޯދީ އެދިވަޑައި ގެންނެވި ކަމަށް ޓްރަމްޕް ވިދާޅުވީ، އެމެރިކާއަށް މިހާރު ވަޑައިގެން އުޅުއްވާ ޕާކިސްތާނުގެ ބޮޑުވަޒީރު އިމްރާން ޚާންއާ، ވައިޓްހައުސްގެ އޯވަލް އޮފީހުގައި ބައްދަލު ކުރެއްވުމުގެ ތެރޭގައެވެ.\nއިމްރާން ޚާން ދެއްކެވި ވާހަކަފުޅުތަކަށް ޖަވާބު ދެއްވަމުން އެމެރިކާގެ ރައީސް ވިދާޅުވީ، މީގެ ދެހަފްތާކުރިން އިންޑިއާގެ ބޮޑުވަޒީރު މޯދީއާ ބައްދަލުވެ ވަޑައިގެންނެވި ކަމަށާއި، އެގޮތުން ކަޝްމީރުގެ މައްސަލާގައިވެސް މަޝްވަރާ ކުރެއްވި ކަމަށެވެ.\nއެމެރިކާއިން މެދުވެރިއްގެ ދައުރު އަދާކޮށްދިނުމަށް މޯދީ އެދިވަޑައި ގެންނެވުމުން ކޮން ކަމެއްގެ މެދުވެރިއްތޯ ސުވާލު ކުރެއްވި ކަމަށާއި، ޖަވާބުގައި ކަޝްމީރުގެ މައްސަލާގައި ކަމަށް އިންޑިއާގެ ބޮޑުވަޒީރު ވިދާޅުވި ކަމަށް ޓްރަމްޕް ހާމަކުރެއްވިއެވެ. ސަބަބެއް ކަމަށް ވިދާޅުވީ، އެ މައްސަލަ ހައްލު ނުކުރެވި އެތައް އަހަރެން ފާއިތުވެގެން ދިއުންކަމަށްވެސް ޓްރަމްޕް ވިދާޅުވިއެވެ.\nއިންޑިއާއިންވެސް މައްސަލަ ހައްލު ކުރަން ބޭނުންވާ ކަމަށާއި، ޕާކިސްތާނުންވެސް ބޭނުންވާ ކަމަށާއި، އެހެންކަމުން، އެކަމުގައި މެދުވެރިއެއްގެ ދައުރު އަދާކުރެއްވުމަކީ ލިބިވަޑައި ގަންނަވާނެ އުފާފުޅެއް ކަމަށް ޓްރަމްޕް، އިމްރާން ޚާންއަށް ދެންނެވިއެވެ.\nނަމަވެސް، އިންޑިއާ ސަރުކާރުން ވަނީ ޓްރަމްޕްގެ ވާހަކަފުޅުތައް ދޮގުކޮށްފައެވެ.\nއިންޑިއާ ޚާރިޖިއްޔާގެ ތަރުޖަމާނު ރަވީޝް ކުމާރު ވިދާޅުވީ، އިންޑިއާގެ ބޮޑުވަޒީރު މޯދީ އެފަދަ އެއްވެސް ކަމަކަށް ޓްރަމްޕްގެ ކިބައިން އެދިވަޑައި ނުގަންނަވާ ކަމަށެވެ.\nރަވީޝް ކުމާރު ވިދާޅުވީ، ކަޝްމީރު މައްސަލާގައި އިންޑިއާގެ މަގާމު ބަދަލުވުމާ ކަމަށާއި، އެ މައްސަލަ ހައްލު ކުރަންޖެހޭނީ އެކަމުގައި ޝާމިލްވާ ދެފަރާތް ބައިވެރިވެގެން ކަމަށް އިންޑިއާ ގަބޫލުކުރާ ކަމަށެވެ.\nޓްރަމްޕާ ބައްދަލު ކުރައްވާ ވާހަކަފުޅު ދައްކަވަމުން ޕާކިސްތާނުގެ ބޮޑުވަޒީރު އިމްރާން ޚާން ވިދާޅުވެފައިވަނީ، އެމެރިކާއަކީ ދުނިޔޭގެ އެންމެ ބާރުގަދަ ގައުމުކަމުން، ކަޝްމީރު މައްސަލަ ހައްލު ކުރުމަށް އެމެރިކާއަށް މުހިންމު ދައުރެއް އަދާކުރެވިދާނެ ކަމަށެވެ.\nޓްރަމްޕް، އިންޑިއާގެ ބޮޑުވަޒީރުގެ ވާހަކަފުޅު ދެއްކެވީ، އިމްރާން ޚާންގެ މި ވާހަކަފުޅުތަކަށް ޖަވާބު ދެއްވަމުންނެވެ.


Hageegee gaathilu olhuvaalan suood kulhenee siyaasee kulhigandeh: Shaheem - vNews.mv\nފުލުހަށް މައްސަލަ ހުށަހެޅުމުން ޝަހީމްގެ ނުރުހުން: ހަގީގީ ގާތިލް އޮޅުވާލައި ސުއޫދު ކުޅެނީ ސިޔާސީ ކުޅިގަނޑެއް: ޝަހީމް\nޝުރުފާ މުޙައްމަދު 10 January 2020, 13:18\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އުފައްދަވާފައިވާ ރިޔާސީ ކޮމިޝަންގެ ރައީސްގެ މަގާމުގައި ހުންނަވައިގެން ހުސްނު އްސުއޫދު ކުޅުއްވީ ސިޔާސީ ކުޅިގަނޑެއް ކަމަށް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު އަފްރާޝީމް އަލީގެ މަރުގެ މައްސަލައިގެ ތަހުގީގަށް ޑރ ޝަހީމް ރިޔާސީ ކޮމިޝަނަށް ދޮގު މައުލޫމާތު ދެއްވި ކަމަށް ބުނެ، އެ މައްސަލަ ފުލުހަށް ހުށަހެޅުމުން އެކަމަށް ނުރުހުން ފާޅުކުރައްވައި ޑޜ ޝަހިމް ކުރެއްވި ޓުވީޓެއްގައި ވިދާޅުވީ ސުއޫދު މަސައްކަތް ކުރައްވަނީ ޑރ އަފްރާޝީމްގެ އަސްލު ގާތިލް ފޮރުވުމަށް ކަމަށެވެ. އެގޮތުން ކޮމިޝަނަށް ލިބިފައިވާ ގާނޫނީ ބާރުގެ ބޭނުން ނަހަމުގޮތުގައި ހިފައި ޑރ އަފްރާޝީމްގެ މަރު ދީނީ މީހުންގެ ބޮލަށް ބިންދާލަން މަސައްކަތް ކުރަނީ ގާތިލު ފޮރުވުމަށް ކަމަށް ޑރ ޝަހީމް ވިދާޅުވިއެވެ.\nމީގެ އިތުރަށް ޝަހީމް ވަނީ ރިޔާސީ ކޮމިޝަނުގެ މެމްބަރުންގެ މައްޗަށް ތަހުގީގު ހިންގަން ޖެހޭ ކަމަށްވެސް ވިދާޅުވެފައެވެ. އަދި ވިދާޅުވީ ތަހުގީގު ފުރިހަމަ ނުކޮށް ރިޕޯޓު ނެރުނު މައްސަލާގައި ގާނޫނީ ފިޔަވަޅުވެސް އަޅަން ޖެހޭނެ ކަމަށެވެ.\nޝަހީމް ވިދާޅުވީ މަރު ކޮމިޝަނުން ފޮނުވި ދައުވާ ޕްރޮސެކިއުޓާ ޖެނެރަލް އަނބުރާ ފޮނުވާލުމުން ދޭހަވަނީ ސުއޫދު ކުޅުނީ ސިޔާސީ ކުޅިއެއްކަން ކަމަށެވެ. އަދި ސުއޫދު ސުޕްރީޕް ކޯޓުން އަޒުލް ކުރަން ޖެހޭ ކަމަށާއި އޭނާ އަކީ ނަޒާހާތްތެރިކަން ގެއްލިފައިވާ މީހެއް ކަމަށްވެސް ޝަހީމް ވަނީ ވިދާޅުވެފައެވެ.\nޑރ. އަފްރާޝީމް އަލީގެ މަރުގެ ތަހުގީގަށް ރިޔާސީ ކޮމިޝަނަށް ދޮގު މައުލޫމާތު ދިން ކަމުގެ ތުހުމަތުގައި ޑރ ޝަހީމްއަށް ދައުވާ ކޮށްދިނުމަށް އެދި ކޮމިޝަނުން ޕްރޮސިކިއުޓާ ޖެނެރަލަށް ފޮނުވުމުން ތަހުގީގު ފުރިހަމަކުރުމަށް އެ މައްސަލަ ވަނީ އަނބުރާ ފޮނުވާލައިފަ އެވެ. ކޮމިޝަނުން ވަނީ ތަހުގީގުކުރަން ފުލުސް އޮފީހަށް މައްސަލަ ފޮނުވައިފަ އެވެ.\nޑރ. އަފްރާޝީމްގެ މަރުގެ ރިޕޯޓު ކޮމިޝަނުން އާއްމު ކުރި އިރު، ޑރ. ޝަހީމްގެ މައްޗަށް ވަނީ ތުހުމަތުތަކެއް ކޮށްފައެވެ. ރިޕޯޓުގައިވާ ގޮތުން ހާދިސާ ހިނގި ރޭ ޑރ. އަފްރާޝީމް ބައިވެރިވެެވަޑައިގެެންނެވި ޓީވީ ޕްރޮގްރާމުން ފުރުސަތު ހޯއްދަވައިދެއްވީ ޑރ. ޝަހީމު ކަމަށް ވިދާޅުވެ ދެއްވި ބަޔާނާ ބެހޭގޮތުން ފުށުއެރުންތަކެއް ވަނީ ފާހަަގަކުރެވިއެވެ. އެގޮތުން ކޮމިޝަނުން ކުރި ތަހުހީގުން އެ މައްސަލައިގައި ޑރ. ޝަހީމު، ކޮމިޝަނަށް ދެއްވީ ތެދު މައުލޫމާތު ނޫން ކަމަށް އެ ރިޕޯޓު ދިރާސާކުރި ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީން ވަނީ ބުނެފައެވެ.\nމަރު ކޮމިޝަން ޑރ. އަފްރާޝީމް ރާއްޖެ ސިޔާސީ


މާނޭރެން އޮޔާ ދަމާގަތް ވަގުތު ވެސް ފައުޒަން ދެއްކީ ހިތްވަރާއި...\nއަޙުމަދު ފައުޒަންގެ ކުއްލި ވަކިވެދިއުން\nހިތްވަރާއި ސާބިތުކަމަށް މުޅި ގައުމުގައި ފައުޒަންގެ ނަން ވަނީ ރަން އަކުރުން ފަވާފައި\nފައުޒަންކުރި ބުރަ މަސައްކަތުން އެ ދެކުދިން އިސްކޮޅު ޖެހޭހިސާބަށް ގެނައި\nފައުޒަންއަކީ އެހެން ދަރިވަރުންނަށް ނަމޫނާ ދަރިވަރެއް\n10 ޖެނުއަރީ 2021 | އާދީއްތަ 15:38\nގެނބިގެން މަރުވި ފުވައްމުލަކު ދޫޑިގަން، ޔޫރޯ، އުމުރުން 17 އަހަރުގެ އަޙުމަދު ފައުޒަން\nއުފާވެރި ދުވަހެކެވެ. ޗުއްޓީގެ ފަހު ދުވަހަށް ވުމާއެކު އެކުވެރިންނާއެކު މޫދަށް ދިޔައީ ކުޅޭށެވެ. ފުވައްމުލައް ސިޓީގެ ހިތްގައިމު މާނޭރެ އަތިރި އިތުރަށް ހިތްގައިމު ކުރުވަނީ އެސަރަޙައްދުގައި އުޅޭ ކުދިންގެ ހުނުމާއި މަޖަލުގެ ތެރެއިންނެވެ. އެ ހުނުމާއި މަޖާ ފުރޮޅި ހިތާމައަށް ވެގެން ހިނގައިދާފަދަ އޮއެވަރެއް ލާފާނެކަމުގެ އިޝާރާތެއްވެސް އޭރަކު ފެންނާކަށް ނެތެވެ. ފަތުރާލާފައި އޮތް އޮމާން ދޫލައެއްހެން ކަނޑު އޮތް ނަމަވެސް ހޮނިހިރު ދުވަހުގެ އިރު ދުނިޔެއާއި އަލްވަދާޢުކީ މުޅި ގައުމު ރޮއްވާލާފައެވެ.\nގެނބިގެން މަރުވި ފުވައްމުލަކު ދޫޑިގަން، ޔޫރޯ، އުމުރުން 17 އަހަރުގެ އަޙުމަދު ފައުޒަންއަކީ ކާމިޔާބު މޮޅު ކުއްޖަކަށްވުމަށްޓަކައި ގިނަ މަސައްކަތްތަކެއް ކުރަމުން އައި ކުއްޖެކެވެ. ގްރޭޑް 10 ގައި ތަޢުލީމު ޙާޞިލްކުރަމުން އައި ފައުޒަން، މަދަރުސީ ހަޔާތުގައި ގިނަ ކާމިޔާބީތަކެއް ހޯދާފައިވާއިރު، އެނާއަކީ ސެކަންޑް ޏ ސްކައުޓް ގްރޫޕް (ފުވައްލަކު ސްކޫލް) ގެ ސްކައުޓެކެވެ. އަދި އޭނާއަކީ ސްކައުޓް ޕެޓްރޯލް ލީޑަރެއްގެ މަގާމުގައި ހުރި، އެހެން ދަރިވަރުންނަށް ނަމޫނާ ދަރިވަރެކެވެ.\nފައުޒަން، އޭނާގެ އާއިލާ މެމްބަރުންނާއެކު\nފައުޒަން ވަކިވެ ދިއުމާއި ގުޅޭ ގޮތުން ފުވައްމުލަކު ސްކޫލުން ބުނީ އެއީ މުޅި ސްކޫލަށް ލިބުނު ވަރަށް ބޮޑު ދެރައެއް ކަމަށެވެ. ގެއްލިގެން އެދިޔައީ ސްކޫލަށް ވަރަށް ބޭނުންތެރި ވަރަށް ރަނގަޅު ދަރިވަރެއް ކަމަށާއި، ހުރިހާކުދިންގެ ވަރަށް ގާތް އެކުވެރިއެއް ކަމަށެވެ. އާދިއްތަ ދުވަހު ސްކޫލުގެ ދެވަނަ ޓާމުގެ ކިޔެވުން ފެށިނަމަވެސް ފައުޒަންގެ މަރާއެކު މުޅި ސްކޫލު އޮތީ ހިމޭންވެފައެވެ.\nފުވައްމުލަކު މާނެރެ ސަރަޙައްދުގައި ހިނގި ހިތާމަވެރި ހާދިސާއާ ގުޅޭގޮތުން ލިބިފައިވާ މަޢުލޫމާތުތަކަށް ބަލާއިރު، އެ ސަރަޙައްދަކީ ވަރަށް އޮއި ބާރު ސަރަޙައްދެކެވެ. ފައުޒަން އެ ހިސާބަށް މޫދަށް އެރިއުޅުނު ވަގުތު، މޫދަށް ގޮސްތިބި ކުޑަ ދެ އަންހެންކުދިން ބާރުގަދަ އޮއިވަރާއެކު ބޭރަށް ދަމައިގަތުމުން އެކުދިންނަށް އެހީތެރިވުމަށް ފައުޒަން ވަނީ މަސައްކަތް ކޮށްފައެވެ. އެގޮތުން، ފައުޒަންކުރި ބުރަ މަސައްކަތުން އެ ދެކުދިން އިސްކޮޅު ޖެހޭހިސާބަށް ގެނައި ވަގުތު ކުއްލިއަކަށް ނެގި ރާޅަކާއެކު ގަދަފަދަ ރާޅުބާނިތަކުގެ ތެރެއަށް އޭނާ ދަމައިގަތީއެވެ.\nމާނޭރެއާ ބެހޭ ގޮތުން ފުވައްމުލަކުގެ އިސްރަށްވެއްސަކު ބުނީ އެސަރަޙައްދަކީ ގެނބުމުގެ ގިނަ ހާދިސާތައް ހިނގާފައިވާ ތަނެއް ކަމަށާއި އެތަނަށް ގެއްލޭ ގިނަ މީހުން ނުފެންނަ ކަމަށެވެ. ކަނޑު މަޑުކޮށް އޮތް ނަމަވެސް އެސަރަޙައްދުން ކުއްލިއަކަށް ރާޅު ނެގުމަށްފަހު ވަރަށް ގަދަ އޮއެ ގަނޑެއް އުފެދޭ ކަމަށެވެ. އެހެންކަމުން އެނާ ވަނީ މިސަރަޙައްދާއި މެދު އާއްމުން ސަމާވުލުމަށް އެދިފައެވެ.\nފައިޒަން ގެއްލުމާއި ގުޅިގެން މާނޭރެ ސަރަހައްދަށް މީހުން އެއްވެފައި\nފައުޒަންގެ އާއިލާގައި އެއްބަނޑުއެއްބަފާ4ކުދިން ތިބެއެވެ. އަދި ފައުޒަން އަކީ އެދެމަފިރިންގެ2ވަނައަށް ހުރި ފިރިހެން ދަރިފުޅެއެވެ.\nމިހާދިސާއާ ގުޅިގެން މުޅި ގައުމަށް ސިހުން ގެނެސްފައިވާއިރު، ފައުޒަން ވަކިވެގެން ދިޔައީ ހިތްވަރާއި ކެރުންތެރިކަމުގެ ނަމޫނާ މުޅި ދިވެހި ގައުމައް ދައްކައިދެމުންނެވެ. ވަކިވިއަސް ޖިސްމާއި ނަފްސުން އަނެކުންނަން އޯގާވަމުންނެވެ. ދެއްކި ހިތްވަރާއި ސާބިތުކަމަށް މުޅި ގައުމުގައި ފައިޒަންގެ ނަން ވަނީ ރަން އަކުރުން ފަވާފައެވެ.


Russia ge askary mathindhaaboateh Syria ah vetti dhathurukuri enmenves maruvejje - Vaguthu\nރަޝިޔާގެ އަސްކަރިއްޔާގެ މަތިންދާބޯޓެއް ސީރިޔާއަށް ވެއްޓި ދަތުރުކުރި އެންމެން މަރުވެއްޖެ\nރަޝިޔާގެ އަސްކަރިއްޔާގެ މަތިންދާބޯޓެއް ސީރިޔާއަށް ވެއްޓި އެ މަތިންދާބޯޓުން ދަތުރުކުރި އެންމެން މަރުވެއްޖެއެވެ. މަތިންދާބޯޓުން މުޅިއަކު 39 މީހުން ދަތުރުކުރަމުންދިޔަކަމަށް ހަބަރުލިބިފައިވާއިރު އެ މަތިންދާބޯޓު ވެއްޓިފައިވަނީ ސީރިޔާގެ އައްސޭރިފަށުގެ ރަށެއްކަމުގައިވާ ލަޓަކިއާ ކައިރިއަށެވެ. މަތިންދާބޯޓު ވެއްޓުނު އިރު އެ މަތިންދާބޯޓު ދިޔައީ ރަޝިޔާގެ އަސްކަރިއްޔާއިން ސީރިޔާގައި ހަނގުރާމަވެރިންނާއި ދެކޮޅަށް ކުރިއަށްގެންދާ އޮޕަރޭޝަންތަކުގައި ބޭނުންކުރެވޭ މައި އަސްކަރީ ބޭސް، ހްމެއިމިމް ބޭސް އަށް ޖައްސަން މަސައްކަތްކުރަމުންނެވެ. ވެއްޓުނު މަތިންދާބޯޓަކީ އޭ.އެން 26 މަރުކާގެ އަސްކަރީ ދަތުރުތަކަށް ބޭނުންކުރެވޭ މަތިންދާބޯޓެއްކަމަށް ރަޝިޔާގެ ޑިފެންސް މިނިސްޓްރީއިން ވަނީ ހާމަކޮށްފައެވެ.\nމަތިންދާބޯޓު ވެއްޓުނު ހާދިސާގައި ބައެއް މީޑިޔާތަކުން ވަނީ އެންމެ ފުރަތަމަ އެ ހާދިސާގައި މަރުވެފައިވަނީ 32 މީހުން ކަމަށް ރިޕޯޓްކޮށްފައެވެ. އެހެންނަމަވެސް ފަހުން ރަޝިޔާގެ ޑިފެންސް މިނިސްޓްރީއިން ވަނީ މަތިންދާބޯޓުން ދަތުރުކުރި 39 މީހުންވެސް މަރުވެފައިވާކަމަށް ހާމަކޮށްފައެވެ. ރަޝިޔާގެ އޮފިޝަލުން ވަނީ މަތިންދާބޯޓު ވެއްޓެން މެދުވެރިވީ އެ މަތިންދާބޯޓަށް އަމާޒުކޮށް ދެވުނު ހަމަލާއެއްގެ ސަބަބުން ނޫންކަމަށާއި، ވެއްޓެން މެދުވެރިވި ސަބަބުގެ ގޮތުގައި އެންމެ ބޮޑަށް ބެލެވިފައިވަނީ މަތިންދާބޯޓަށް ކުރިމަތިވި ޓެކްނިކަލް މައްސަލައެއްގެ ސަބަބުންކަމަށް ބުނެފައެވެ. މަތިންދާބޯޓު ވެއްޓުނު ހާދިސާ މިހާރު ތަހުގީގުކުރެވެމުންދާއިރު ރަޝިޔާގެ ރައީސް ވްލަޑިމިއާރ ޕުޓިން ވަނީ މަތިންދާބޯޓު ވެއްޓުނު ހާދިސާގައި މަރުވި ފަރާތްތަކުގެ އާއިލާއަށް ތައުޒިޔާ އަދާކޮށްފައެވެ.\nރަޝިޔާއިން ސީރިޔާގެ ރައީސް ބައްޝާރުލް އައްސަދުގެ ސަރުކާރާއި ދެކޮޅަށް ހަނގުރާމަކުރަމުންދާ ހަނގުރާމަވެރިން ބަލިކުރުމުގައި ދަނީ ސީރިޔާގެ އަސްކަރިއްޔާއަށް އެހީތެރިވަމުންނެވެ. މިގޮތުން ސީރިޔާގެ ހަމަލާބަދަލުކުރުން އެންމެ ވަރުގަދަ އިރުމަތީ ގޯޓާ ފަދަ ސަރަހައްދުތަކަށް ހަމަލާދިނުމުގައި ރަޝިޔާއިން ދަނީ ބޮޑު ދައުރެއް އަދާކުރަމުންނެވެ. ރަޝިޔާއަކީ ސީރިޔާގެ ސަރުކާރަށް އެގައުމުގެ ދާޙިލީ ހަނގުރާމައިގައި އެހީތެރިވެދޭ މައި ފަރާތެވެ.\nމާޗް 7, 2018 14:01\nﷲ ހަމްދު ހުރި އެއުރެން ނިކަމެތި ކުރައްވާާށި.\nމާޗް 7, 2018 14:21\nމާޗް 7, 2018 15:10


Emme Rangalhah Vazeefaa Ge Vaajibu Adhaa Kuraanan- Minister Shauna - Vaguthu\nއެންމެ ރަނގަޅަށް ވަޒީފާގެ ވާޖިބު އަދާ ކުރާނަން- މިނިސްޓަރ ޝައުނާ\nމަގާމުގެ ވާޖިބު އަދާ ކުރުމުމުގައި ކުރެވެން ހުރި އެންމެ ރަނގަޅަކަށް މަސައްކަތް ކުރައްވާނެ ކަމަށް މިނިސްޓްރީ އޮފް އެންވަޔަރަމަންޓް، ކްލައިމެޓް ޗޭންޖް އެންޑް ޓެކްނޮލޮޖީ މިނިސްޓަރުގެ މަގާމަށް އައްޔަށް ކުރެއްވި އައިޝަތު ޝައުނާ ވިދާޅުވެއްޖެއެވެ.\nޝައުނާ މިއަދު ވިދާޅުވީ، ރައީސުލްޖުމްހޫރިއްޔާ އިބްރާހިމް މުހައްމަދު ސާލިހުގެ ކެބިނެޓަށް ހިދުމަތްކުރުމަށް ލިބިވަޑައިގަތް ފުރުސަތަކަކީ އެކަމަނާއަށް ލިބުނު ބޮޑު ފަހުރެއް ކަމަށެވެ.\nމިއަދު ޝައުނާ ކުރެއްވި ޓުވިޓެއްގައި ވަނީ އޭނާ މަގާމުގައި ހުންނަވައިގެން އިސްކަމެއް ދެއްވައިގެން ކުރައްވާނެ ކަންކަން ހާމަ ކުރައްވާފައެވެ.\nއެގޮތުން ޝައުނާ ވިދާޅުވީ، އެކަމަނާ އިސްކަން ދެއްވާނެ ކަންތައްތަކުގެ ތެރޭގައި، ތިމާވެއްޓާއި، މޫސުމަށް އަންނަ ބަދަލުތަކާއި، ހަކަތައިގެ އިތުރުން ޓެކްނޮލޮޖީ ހިމެނޭ ކަމަށެވެ.\nކޮމިއުނިކޭޝަން މިނިސްޓްރ އުވާލެއްވުމާ ގުޅިގެން އެ މިނިސްޓްރީން ކުރައްވަމުން ގެންދެވި ދިވެހިރާއްޖޭގެ ޓެލެކޮމިއުނިކޭޝަނާބެހޭ އެންމެހައި މަސައްކަތްތަކާއި ސައެންސް އެންޑް ޓެކްނޯލޮޖީއާއި، އިންފޮމޭޝަން އެންޑް ކޮމިއުނިކޭޝަން ޓެކްނޯލޮޖީއާބެހޭ އެންމެހައި މަސައްކަތްތައް، އެންވަޔަރަންމަންޓް މިނިސްޓްރީން ކުރައްވަމުން ގެންދަވާގޮތަށް ރައީސުލްޖުމްހޫރިއްޔާ ވަނީ ހަމަޖައްސަވައިފައެވެ.\nތިމާވެށީގެ ވަޒީރު ކަމަށް އައްޔަން ކުރައްވާފައިވާ ޝައުނާ ވަނީ ރައީސް މުހައްމަދު ނަޝީދުގެ ސަރުކާރުގައި ވެސް ރައީސް އޮފީހުގެ އަންޑަ ސެކްރެޓަރީކަން ވެސް ކުރައްވައިފައެވެ. ޝައުނާ އަކީ ވެރިކަން ކުރާ މައި ޕާޓީ އެމްޑީޕީއަށް ނިސްބަތްވާ ބޭފުޅެކެވެ.\nތި މަގާމުގައި ހުރެ ކަލޭ ކުރާނެހައިވެސް ކަމަކީ އިސްލާމްދީނަށް ފުރައްސާރަ ކުރުން. އިސްލާމް ދީނަށް ފުރައްސާރަ ކޮއްގެން ޕުރަމޯޝަން ކަލޭއަށް ތި ލިބުނީ\nމެއި 6, 2021 17:22\nރައްޔިތުންގެ އިތުބާރު ސަރުކާރަށް ގެއްލުމަށްޓަކައި ބޭނުންވަނީ އެމްޑީއެންގެ އިސްވެރިންނަށް ސަރުކާރުގެ މަތީ ވަޟީފާތަށް ދިނުންކަމީ ޝައްކެތްވެސް ނެތްކަމެކެވެ.\nމެއި 6, 2021 17:28\nމެއި 6, 2021 17:57\nޔައުނީ އެންމެ ރަނގަޅަށް ލާދީނީކަން އިތުރުކުރާނަން. އަދި މަލީހު ހަދާފައި އޮތް ޕްލޭން ތަންފީޒުކޮށްފައި މެޑެލް ޖަހާނަން.\nމެއި 6, 2021 18:05\nކަމަނާއަށް އޮންނާނީ ވަގު ގުޅުން ބާއްވާ އިލިޔާސް ލަބީބާއި ގުޅިގެން ފޯންގެ ހިދުމަތް ދޭން އިންޑިއާގެ ރިލައަންސް ކުންފުނި ގެނައުންތޯ؟ ނަޝީދާއި އިލިޔާސްއާއި ކަމަނާއަށް ބޯކޮށް ލާރި އަންނާނެހެން. ދެވަނަ ކަމަކަށް އޮންނާނީ ނަޝީދު ބޭނުންކޮށްގެން ފިލްމު ކުޅުވުން. ކަނޑު އަޑީގައްޔާއި ގަސްގަހުގެ ކުރީގައްޔާއި ފުރާޅުތައްމަތީގައި\nމާސްކު ކޮބާ...؟؟؟ 😷\nޜަގަޅައް އަދާނު ކުރިޔަސް ކާކު ކުއެ ކަން ބަލާނީ.އަދިނުވެސް ކުރެވޭނެ އެވަރުގެ މިނިސްޓަރެއް ނޫން\nމެއި 6, 2021 18:43\nކޮން ކަމަނާއެއް އިސްލާމް ދީނަށް ފުރައްސާރަ ކުރާމީހަކަށް ނުޖެހޭ ކަމަނާ ކިޔައިގެން މަތިފަޑިއަށް ލާކަށް ކަމަނާ ނުކިޔަސް ލިޔެވިދާނެ މިނިސް ޓަރ ކަމެއް ލިބުނަސް ޢިއްޒަތެއް ނުލިބޭނެ . ޝައުނާ ބުނުއްވާނީ ވިދާޅެއް ނުވާނެ މިނިސްޓަރ ކަމެއް ލިބުނަކަސް\nމެއި 6, 2021 19:38\nޝީނާ ކަލޭ ހާދަ ޖޭވެފަ. ކަލެއަށްވެސް ލިބޭނެ ކިޔަވައިގެން މަސައްކަތް ކޮށްފިއްޔާ. އަދި ނުތެޅިހުރޭ\nމެއި 6, 2021 18:45\nކޮން ރަނގަޅެއް ވާނީ. ލާދީނީ ވީމަ.\nމެއި 6, 2021 19:35\nމީ އިސްލާމް ދީނަށް ފުރައްސާރަ ކުރާ މީހުންނަށް މިސަރުކާރުން ދޭ އިނާޔަތް ތަކަކީ ފުރަތަމަ ކަމަކީ ބުރުގާ ނާޅާ ހުންނަ ދިވެހި އަންހެނަކަށް އަދި ޚާއްސަ ކޮށް އެމީހަކީ ދަރިން ލިބިފައި ހުރި މީހަކަށްވާއިރު އެފަދަ މީހަށް ދިވެހިރާއްޖޭގެ މިނިސްޓަރު ކަން ދިނުން އެއީ ސީދާ ދީނަށް ފުރައްސާރަ ކުރުން ނޫން ދެން ކޮން ކަމެއްތޭ...\nމެއި 6, 2021 20:12\nދެން ކޮބައިތަ ހުސޭނު\nމެއި 6, 2021 20:38\nއެއެއްޗެއްގަ ހުރިއޮށްޓަރެއް ދޯ ފެންނާނީ........


ވަގު ފުރޭތަ! ކުނިކޮށްގެން ހުރެ ގޭތެރެ އަށް ވަނުމާއެކު ޒިޔާދުގެ ހިތަށް އެރި އެވެ. އެތެރެ އަށް ހިނގައިގަތީ ދެ ލޮލުން އަނގުރު ވިއްސަމުންނެވެ. ކޮޓަރި އަން ވަން އިރު ވެސް ހުރީ ރަން ކަނި ބުރާހާ ގަދަ ރުޅިން ރަތްވެފަ އެވެ.\n"ތެދުވޭ! ތަންދައްކާ... ވަގު ފުރޭތަ!" ނެރުން ވައްދާލި އުދަގަނޑެއްހެން ގޮސް އެނދުމަތީގައި އޮތް ލައިލާއާ ދިމާއަށް ހަޅޭއްލަވައިގަތެވެ. ހީވީ ފުލުފުލުގައި ދެ ގުގުރި ޖެހި ހެނެވެ. އެތެރެ ފެންނަ ތުނިތުނި ޓޮޕެއްގައި އޮތް ލައިލާ ސިއްސައިގެން ދިޔަ ގޮތުން ހީވީ މުއުޖިޒާތަކުން އުފުލާލާފައި އެނދު މައްޗަށް ވައްޓާލިހެނެވެ.\n"މި ބުނީނު ތެދުވާށޭ... މިތަނުން ނުކުންނާށޭ!" ޒިޔާދުގެ ވަރުގަދަ ދެ އަތުން ލައިލާގެ އަތުކުރީގައި ހިފާ ކޮަޅަށް ޖެހި އެވެ. ތުނޑިއަކަށް އަރައި އޮތް ބިސް ވެލައެއް ފުރޮޅައިލި ހެނެވެ.\n"ޒިޔާދު މޮޔަވީތަ؟ މަށެއް ނޫނޭ މިގޭން ނުކުންނަން ޖެހޭނީ. މީ އަހަރެންގެ ގެއޭ... އަންނަ ގޮތަށް ގަޔަށް ބޮލަށް އަރަންޖެހޭތަ؟ ވަރި ކޮށްފަ ނުކުމެގެން ދާން ޖެހޭނީ ޒިޔާދަށޭ!" ލައިލާ ބަލަން ހުރީ އަކީ ނޫނެވެ. ކޮނޑު މައްޗަށް ދަމާލި އަތުގެ ފަސް އިނގިލީގެ ނިޝާން ޒިޔާދުގެ މޫނު މައްޗަށް އަރުވާލި އެވެ.\nމޫނުގައި އަތް ޖައްސާލާފައި ޒިޔާދު ކޮޓަރީގެ ތަންތަން ފުށުން ޖަހަން ފެށި އެވެ. ފުރަތަމަ ފެށީ ހެދުން އަލަމާރިންނެވެ. ބާރަ ހާސް ރުފިޔާގެ އަގުހުރި މުދާގަނޑުގައި ކޮޅުފައިން ޖެހިޖެހީނުން ދޮރު ފަތް ވައްޓާލި އެވެ. އެ ވިޔަރިގަނޑުގައި ބުމަރެއްހެން ޒިޔާދު އެނބުރި ގަތެވެ. ހަރުގަނޑުގައި ބަރިއަކަށް ނިދާފައި ތިބި ވާހަކަ ފޮތްތައް ހޭލައްވާލައި ކޮޓަރީގެ ތެރެއަށް ބުރުއްސާލި އެވެ. ދެން ވަރުބޭލީ ބަރި ޖަހާލާފައިވާ ހިނދީ ޑްރާމާ ރޯލްތަކަށެވެ. ފުލުފުލުގައި ހުރިހާ ރޯލެއް ކުޑަ ދޮރުން ވާރޭތެރެ އަށް އުކައިލި އެވެ. ދާ ވެފައިވާ ހެދުންތައް އަޅާފައިވާ ވަށިގަނޑު ބަނޑުން ކޮށްލި އެވެ. ތަތްމުޑު ވަސް އުދުހި ގަތެވެ.\n"ދޮގު ހަދާނެ ކަމެއް ނެތް، އެނގޭނެ ބުނޭ،" ހަފްތާއެއް ކުރިން އުނގުޅޭ ބާޒާރަށް ގޮސް، ގައިން ހަމެއް ކަނޑާލައިގެން ހޯދި ވަށިގަނޑު ހިފައިގެން ގޮސް ލައިލާގެ ބޮލަށް މަހާލި އެވެ.\n"އައްޗީޑި... އައްދިއްޔޯތް، ޒިޔާދޫ!" ގަދަ ފެހި ކުލައިގެ ވަށިގަނޑު ނަގަން ލައިލާ މަސައްކަތް ކުރި އެވެ. އެކަމަކު ތޮރާ ވެއްލެއްގެ ނަރުވާތަކެއްހެން އެލިފައިވާ ބުޅި އިސްތަށިތައް ވަށިގަނޑުގެ ކުދި ގޮޅިތަކަށް ވަދެ ފައި ހުރުމުން ސަލާމަތް ވެވުނީ ހާލެއްގައި އުޅެގެނެވެ.\n"ޒިޔާދު ހީކުރަނީ އަހަރެން މީ ވަގެއް ކަމަށްތަ؟ ޒިޔާދެއްނު އުޅެނީ ސިއްރުން ތަންތަނަށް އެއްޗެހި ކޮށްޕައިގެން... މަށަށް ފޮރުވައިގެން. ބަލަ ވަގުންގެ ކަބަޑުގެ ތަޅޭ އަބަދު ވެސް ބޮޑު ވާނީ،" ލައިލާ ގާތަށް ވެސް ވިއަރި އަރަން ފެށި އެވެ.\n"ލައިލާ ދޮގު ވެސް ހަދާ. ވައްކަން ވެސް ކުރޭ... އާނ، އިރެއް ދިޔަ ލައިލާ ހަދާ ދޮގުތަކުން އަހަރެންގެ ހިތަށާއި ފުރާނަ އަށް ދިރުން ލިބުނު!"\n"އެހެންތަ! ދެ މީހުން އުޅޭ ގެއެއްގަ ކާކުތަ ވަތްގަނޑުތައް ތަޅުލައިގެން އުޅެނީ؟ ކާކު ސިއްރުން އެއްޗެހި ގެންގުޅެނީ... އެއެއް އެނގޭނީ ޒިޔާދު ދޮގެއް ހަދާ ކޮންމެ ފަހަރަކު ނޭފަތް ދިގު ވާ ނަމަ. ވައްކަން ކުރާ ކޮންމެ އަތް ކަނޑާނަމަ!"\n"ކީއްހޭ ވާނީ؟ ތިހިރަ ނޭފަތް ޕިނޯކިއޯގެ ނޭފަތަށް ވުރެ ދެ ގުނަ ދިގު ވާނެ... ހަތަރެސް ފައިން ކުރެ ފައެއް ހަމައެއް ނުވާނެ!"\n"އަހަރެން ވައްކަމެއް ނުކުރަމޭ" ހަމަޖެހޭ ގޮތް ދައްކަމުން ޒިޔާދު ހީގަތެވެ. "އަހަރެން ވެސް ދޮގެއް ނުހަދަމޭ!" ރާގު ލާފައި ލައިލާ ދުލަށް ބާރުލި އެވެ.\n"ބޭކާރު އަނގަ ނުތަޅާ، ލައިލާ ނެގި އެތި ދެންޏާ ދޭންވީނު. މަށެއް ނޫޅެން ލައިލާ ރޮލާ ކާކަށް،"\n"މަށެއް ވެސް ނޫޅެމޭ ޒިޔާދު ދިރުވާލާކަށް. އަދިއެއް މިނިމަހެއް ނުކަމޭ..."\n"ތިއުޅެނީ ލައިލާގެ މޮޅުކަން ދައްކަން މަށާ ޒުވާބެއް ފަށައިގަންނަންތަ؟ އަނގަމަތީ ޖަހަންވީތަ؟"\n"ބުނަންތަ، ޒިޔާދަކަށް މަގޭ އަނގައަކު އަތެއް ވެސް ނޭޅޭނެ. ދުލަކު ވެސް ނުހިފެހެއްޓެނެ... ދަސްކޮށް ދިނީމަ ޒުވާބެއް ނޫން ތަގުރީރު ވެސް ކުރަންވީނު!" ލައިލާ ވެސް ދުލެއް ނުދެ އެވެ.\n"ވައްކަން ކުރީ އަހަރެން ދަސްކޮށްދީގެންތަ؟"\n"ޒިޔާދު ދޮގު ހެދީ އަހަރެން ދަސްކޮށްދީގެންތަ؟"\nގިނައިރު ވީވީހެން ލައިލާ އާއި ޒިޔާދު ދިޔައީ ހޫނުވަމުންނެވެ. ކިޔޭ ނުކިޔޭ ނޭނގި އެކަކު އަނެކަކު ބޭޒާރު ކުރަމުންނެވެ. އަމިއްލަ އަށް އޮރިޔާން ވަމުންނެވެ.\n"ކޮބައިހޭ؟ އަދި ވެސް ނުއެއް ދެއްކެއެއްނު!"\n"މޮޅު ސްޓޯރީތައް މޭކްއަަޕް ނުކޮށް ބުނެބަލަ ލޯބީގެ ހަނދާން ކޮބައިހޭ؟ ވަގު ވަކި ލީ ފަށް ގެއްލިގެނޭ މިއުޅެނީ. ދިމާލަށް ބުނަން ނުކެރިގެން ތިއުޅެނީ ކީއްވެގެންތަ؟"\nލައިލާ ބުނި އެއްޗަކުން ޒިޔާދު ދުއްވައިގަތެވެ. ސިޓިން ރޫމުގެ ތެރޭގައި ހުރި މާ ޓުކުރި އަތަށް ނެގިގޮތަށް ދޫކޮށްލި އުނޑައެއްހެން ފާރަށް އަރުވާ ކުދިކުދި ކޮށްލި އެވެ. "އަހަރެން ގެންގުޅޭ އެއްޗެއްސާ ބެހެންޏާ އަދިވެސް އެއްޗެހި ހަލާކު ކުރާނަން،" ބުރައިގެން ދިޔަ ޕްލާސްޓިކް މާތަކަށް ޒިޔާދު ފައިން އެރި އެވެ.\n"މަށަށް ވަކި ނުކުރެވޭނެތަ؟ އަހަރެން ވެސް ޒިޔާދުގެ އެއްޗެއް ހަލާކު ކޮށްލާނަން،" ލައިލާ ވެސް ދުއްވައިގަތެވެ. ސިޓިން ރޫމު ފަޅުފިލުވައިދޭ މާސިންގާ ޓީވީ ރެކްމަތީގައި ހުރި ކާނި ލަކުޑީގެ ނާ ބޯ މައްޗަށް އުފުލައިލުމަށްފަހު ތަޅުން މައްޗަށް ތަރަކޮށްލި އެވެ. ރިޔަނެއް ވެސް ހަމަ ނުވާ ނަވެކެވެ. އެކަމަކު އެއް ހާސް ޓަނުގެ ނަވެއްގައި ވެސް ހުންނާނެ ވަރަށް ރިޔަލާއި ވާވެލާވެލި އެއިން ތަޅުން މައްޗަށް ފެތުރެނުވެ.\n"މާ ކަންތައް ފަލަ ކުރަން ނޫޅެއްޗޭ..." ޒިޔާދު ގޮސް ފުރަގަހުން ލައިލާގެ އުނަގަނޑުގައި ބެއްދި އެވެ. ނިޔަފަތި އަޅުވައިގެން ރިޔާ ފޮތިގަނޑެއް އިރާލިހެން ލައިލާގެ ޓޮޕްގެ ކަރުވަޅުން ފެށިގެން ތިރިއަށް ވީދާލި އެބެ. އިސްތަށިގަނޑު އަތަށް އޮޅަން ފެށުމަށް ފަހު ޒިޔާދު ލައިލާ ދޫކޮށްލި އެވެ.\n"ހީކުރަނީ ނުކެރޭނެ ކަމަށްތަ؟ އަދި ތި އިސްތަށިގަނޑު ބުޑުން ބުރިކޮށްލާނަން!" ޒިޔާދުގެ ޖީބުން ފޯނު ރިންގުވަމުން ދިޔަ އެވެ.\n"ހަލޯ،" ދުރަށް ޖެހިލުމަށްފަހު ޒިޔާދު ފޯނުން ވާހަކަ ދައްކަން ފެށި އެވެ. ހުޅުވާފައި ހުރި ކުޑަ ދޮރުގައި ބަނޑު އަޅާލި އެވެ. ދޮރުން ވަދެގެން އައީ ފިނި ކެލާ ކޮޅެއްކަހަލަ ނަލަ ވައިރޯޅި އެކެވެ. ޒިޔާދުގެ ހަށިގަނޑުގައި ވަށައިލުމާއެކު އަނދައަނދާ ހުރި ގިނި އެކަތި ފަހަރުން ނިވާލި އެވެ.\n"އެއްވެސް ކަމެއް ނުކުރަން. އިރުކޮޅަކުން މިދަނީ... ކޯންޗެއް ލައިގެން ތިހުރީ... އުމމމމ ވައިލެޓްތަ... އަސްލު ވެސް ތަ؟ މިހާރު ދަންތަ؟ ވަރަށް ބޭނުން..."\nޒިޔާދު ނުކުމެގެން ދިއުމުން ލައިލާ ވެސް ގޮސް ކުޑަދޮރުގައި މޭ އަޅުވާލި އެވެ. އިސްފިރޭނުތަކެއްހެން އެލިފައިވާ އިސްތަށިގަނޑު އަތަށް ބޮނޑި ކޮށްލުމަށް ފަހު ދެ ލޯ ފުހެލި އެވެ. ބޭރު ބަލައިލި އެވެ. އުޑުމަތި މާކަ ސާފެއް ނޫނެވެ. އިޝާ ވަގުތު ދިމާ ހުޅަނގުން ރޯޅިފަށް ވެލާފައި އައި ކެރިކޮޅުގެ އަސަރުން އުޑުމަތީގެ ބައްތިތައް ވަނީ ނިވާލައިފަ އެވެ. އެކަމަކު ތޭވީސް ވިލޭރޭގެ ފާނޫޒު އުދަރެހުން ފާޅުވާން އުޅޭ ކަހަލަ އެވެ. މަޑުމަޑުން ލައިލާ ބޭރަށް ނުކުތެވެ. ރޭގަނޑުގެ މަޑުމައިތިރި ކަމުގެ ތެރެއަށް ވަދެ ހުސްވުމުގެ ސަބަބުން ރީތި ފެއްސަކުން އަނދިރި ކަޅަކަށް ބަދަލުވެފައިވާ ގަސްތައް ކައިރި އަށެވެ. ބަގީޗާއެއްގެ ސިފަ ޖެހެމުންދާ މާ ގަސްތަކުގެ މެދުގައި ހުރި ފިނިފެންމާ ގަހުގައި ހަމަ އެންމެ މަލެއް ފޮޅިފައި އިނެވެ.\nނާއިފް! މާ ބިނދެލަން އަތް ދިއްކޮށްލުމުގެ ކުރިން ލައިލާގެ ހިތުގެ އަޑިން އެ ނަން ކިޔައިލި އެވެ. ކަރު މައްޗަށް ޖެހި އެވެ. ގޭގެ ހަތަރު ވަނަ ބުރި ރަނގަޅަށް ފެންނާނެހެނެވެ. މާ ބިނދެލައިގެން ލައިލާ ވަނީ ކޮޓަރި އަށެވެ. ހުއްޓިފައި އިރުކޮޅަކު ހުރެވުނެވެ. ބޮޑު ރާޅު އަރާ ގިރާލާފައިވާ ތަނެއްހެން ތަރުތީބު އޮޅިފައިވާ ކޮޓަރީގެ ތެރެއިން މާ ބާއްވާނެ ތަނެއް ލައިލާ އަކަށް ނުފެނުނެވެ. ވިސްނާލި އެވެ. ދެ ތުންފަތް ފޭ ކޮށްލި އެވެ. މަލުގެ ތަނޑުގައި ދަތް އެޅި އެވެ. އެއާއެކު އިރާލާފައިވާ ޓޮޕް ބާލައި އެނދު މައްޗަށް ގުޅަ ކަރުވާލި އެވެ.\nއިރުކޮޅެކެވެ؛ ލައިލާ ހެދުން ބަދަލު ކޮށްލި އެވެ. އިސްތަށިގަނޑު ތަރުތީބު ކޮށްލި އެވެ. ތުންފަތް ރަތްކޮށްލި އެވެ. މީރު ވަސް ދުއްވާލި އެވެ. ހިނގައިގަތެވެ. މަޑުމަޑުން ސިޑިން މައްޗަށެވެ.\nނާއިފު މިހާރު އަހަރެން ރީތިތަ؟ މަލުގެ ފިޔަތަކާ ކުޅެމުން ލައިލާ ފަހަރަކު ހަރުފަތެއް ގިރާ ކުރަމުން ދިޔަ އެވެ.\nއަމީނީ މަގުން ގޮސް ބޮޑުތަކުރުފާނު މަގަށް ނުކުތުމާއެކު ލިފާން ސައިކަލުގައި ހުރި ވަރެއް ޒިޔާދު ދައްކާލި އެވެ. ނޫރާ އިނީ ޒިޔާދުގެ ގައިގައި ބާރަށް ބައްދައިގެންނެވެ. ނޫރާގެ ހަށިގަނޑުގެ ހުރިހާ ބާރެއް ރޫހީ ފިނިފިނި ޖަޒުބާތުތަކެއް ފަދައިން ދޫކޮށްލާފައިވަނީ ވަނީ ޒިޔާދަށެވެ. ސައިކަލުގެ ދުވެލި ބާރެވެ. ކަނޑު ތޮއްޓަށް މުގުރާ ރާޅުތަކުނމް ބުރުއްސާ ލޮނު، ކަނޑުގެ ރޯޅިއާ އެކު އަރައިގެން އާދެ އެވެ. ދުންފިނީގެ ސްޕްރޭ އަށް ވެގެނެވެ. މަގުގެ ލައިޓްތަކުން ފަތުރާފައިވާ ރަން އަލީގެ ތެރެއިން ދުރު ފެންނަނީ ފުސް ގަނޑެއްހެން އަދި މާދުރަކުން ދަރުބާރުގެއާ ދިމާލުގައިވާ ފިތުރޯނު ގަސްތަކަށް ވަނީ ދުރުން ފެންނަ ރަށެއްގެ ސިފަ ޖެހިފަ އެވެ.\nނަމޫނާ ޓެޓްރާ ޕޮޑާ ދާދި ކައިރިއަށް ސައިކަލް މަޑު ކޮށްލުމަށް ފަހު ޒިޔާދު ސައިކަލު ފައިބާ ލެނިގިލި އެވެ. ނޫރާ ހުއްޓުނީ ޒިޔާދު ކުރިމަތީގަ އެވެ.\n"ކީއްވެ ފާޑަކަށް ތި ބަލަނީ؟" ވަޔާ ރޫޅެމުން ދިޔަ އިސްތަށިގަނޑު ރަނގަޅު ކުރަމުން ޒިޔާދު ނޫރާގެ އަތުގައި ހިފި އެވެ.\n"ފާޑަކަށްތަ މި ބަލަނީ...؟ ކޮބާ އަހަރެން ޒިޔާ އަށް ދިން ފަށް؟ ބިއްލޫރި ވަގު ވަކި! ނެގީތަ؟ ލައިލާ ހިތްހަމަނުޖެހިދާނެތީ ބިރުގަތީ ދޯ؟"\n"ސޮރީ! ފެންވަރަން ވެގެން ނެގި ގޮތަށް ހަނދާން ނެތުނީ،" ޒިޔާދު އޮޅުވާލި އެވެ. ކުރިއަކުން ވެސް ޒިޔާދު އެ ފަށެއް ނާޅަ އެވެ. ކަބަޑުގައި ފޮރުވާފައި ބޭއްވީ އެވެ. ދެން ގެއްލުނީ އެވެ. މަހެއް ފަހުން ނޫރާއާ ބައްދަލުވެފައި އެވަރުގެ ދޮގެއް ހެދިއަސް އެނގޭނީ ކިހިނެއް ހެއްޔެވެ؟ އެހެންވެ ޒިޔާދު ހުރީ ޔަގީން ކަމާއެކު އެވެ. ފަޅައެއް ނާރާނެ އެވެ.\n"ތީ ދޮގެއް ލައިލާ ދެކެ ބިރުން... ފިނިޑިކަމުން އަޅަން ނުކެރުނީ!"\n"ބަރާބަރު އެއްމަސް ފަހުން މިހާ މިނިވަން ވަގުތު ކޮޅެއް ލިބުނީމަ ކީއްވެގެންތަ ލައިލާގެ ވާހަކަ ތި ދައްކަނީ...؟ އަހަންނާ ލައިލާއާ ހާދަ ތަފާތޭ، ލައިލާ އަހަންނަކާ މެޗެއް ނުވޭ... ހުރިހާ ގޮތަކުން ވެސް ނޫރާއާ އަހަންނާ ގުޅޭ،" ޒިޔާދު ފަހަތަށް ބަލައިލި އެވެ. ދުރުން ފެންނަނީ ރީތި އަލިން ފަވާލާފައިވާ ހުޅުލެ އެވެ. ކަނޑުމަތީގައި ރަން ކުލައިން ދަމާލާފައިވާ ރޮނގެއްހެނެވެ.\n"ދެން ނޭނގެ ދޯ، އަހަރެން ވަރަށް ބޮޑަށް ނޫރާ ދެކެ ލޯބިވޭ!" ޒިޔާދު ބުނެލި އެވެ.\n"ދެރަވީތަ..؟ ސޮރީ... ޒިޔާ ކުރީގައި ރައިވަރު ކިޔައިދެމެއްނު، ނެތްތަ ރައިވަރެއް؟" ނޫރާ ޒިޔާދުގެ ގައިގައި ލެނިގިލި އެވެ.\n"އޭތް، ދެން ކިޔާބަލަ!"\nޒިޔާދު އެނބުރުނެވެ. ލޯ މަރާލި އެވެ. މަޑުމަޑުން ކިޔަން ފެށި އެވެ:\nކުރުގެޅި ބިތަށް އޮވެ ނިދީމާ!\nފިތަށް ފެންނަނީ ރަންކޮޅު!\nވެއްޓިދާ ވަރުވޭ ބަނޑު ވަތަށް!\nމަ ރަންކޮޅު ހިތަށް ސިފަވާތީ!\n(އާ ރައިވަރެއް: ދެ ފައި ތަގުޅިލައިގެން، މަރު ނިދީގައި އޮންނަ އިރު ވެސް ހިތަށް ފެންނަނީ ނޫރާ އެވެ. ކަލާ މަތިން ހަނދާންވެ ފިތަށް ތަދުވާތީ ބަނޑު ވަތަށް ވެއްޓޭ ވަރުވެ އެވެ.)\n"ހިނގާ ދާން މިހާރު އެއޮށް މެންދަން ވަނީ!" ޒިޔާދުގެ ފަހަތުން ނޫރާ ސައިކަލަށް އެރުމާއެކު ޒިޔާދުގެ ބުރަކަށީގައި ތަތްވެލި އެވެ. ޒިޔާދު ސްޓާޓް ބަޓްން އަށް ފިތާލުމުން ކިނބިއްސެއް އަޅާފައި ސައިކަލްގެ އިނޖީނު ހިނގައިގަތެވެ. ދުވެލި ލިބުނު އިރު ނޫރާ އޮތީ ޒިޔާދުގެ ގައިމައްޗަށް ލެނބިފައި އެކަތިގަނޑަކަށް ވެގެނެވެ. ދުރުގެ ފުސްކަމުގެ ތެރެއަށް އޮބާލީ ހަލުއި ދުވެލީގަ އެވެ.\nފިނިފެން މަލާ ކުޅެމުން ހަތަރު ވަނަ ބުރި އަށް އެރުނުކަން ލައިލާ އަށް އެނގުނެވެ. ނާއިފު އުޅޭ އެޕާޓްމަންޓުގެެ ދޮރު ހުޅުވާލާފައި އެތެރެ އަށް ވަދެވުނު ކަން ވެސް އެނގެ އެވެ. ދެން ލޯ މަރާލެވުނީ އެވެ. ފެނެ އެވެ. ހުސް ނޫކުލަ އެވެ. ރޮނގެއް ނެތް ރީތި އުޑެއް ކަހަލަ އެވެ. ހީވި އެވެ. އޮވެވުނީ ހެލުވި ހެލުވި އޮތް އުނދޯޔެއްގަ އެވެ. ވަރަށް އަރާމެވެ. އޮމާން ރާޅެއް މަތީގައި ދެެ އަތަށް ލައިލާ ގެންދަނީ އެވެ.\n"ލައި ލޯ ހުޅުވާލަ ބަލަ؟" ލައިލާ ސިހުނެވެ. ލޯ ހުޅުވައިލި އެވެ. އޮވެވުނީ ނާއިފުގެ އަތްދަނޑިމަތީގަ އެވެ.\n"ނާއިފު!" ކޮޓަރީގެ މެދުގައި ލައިލާ ބެހެއްޓުމުން، ލައިލާ ނާއިފުގެ ގައިގައި ބައްދާލި އެވެ.\n"ތެމިގެންތަ؟" ކުއްލިއަކަށް ލައިލާ ދުރަށް ޖެހިލި އެވެ. ނޫ ކުލައިގެ ތުވާއްޔެއް އުނގަނޑުގައި އޮޅާލައިގެން ހުރި ނާއިފުގެ ގައިގައި ހަރުލާފައި ވަނީ ބިއްލޫރި ކޮޅުތަކެއް ކަހަލަ ފެން ތިކިތކެވެ. އެތަކެއް ބައިވަރެވެ. އިސްތަށިގަނޑުން ތިއްކަކަށް ފަހު ތިއްކެއް ވެއްޓެމުން ދެ އެވެ.\n"ހާދަ ވަރަކަށް ތި ބަލަނީ؟" ނާއިފު ހުރީ ހެވިފަ އެވެ.\n"ތި މޭމަތީގައި ފުރޮޅިލާ ހިތުން... މި ފަށް ނުވެސް ބާލަންތަ؟" ލައިލާ ނާއިފު އާ ގާތްވި އެވެ. ވީހާވެސް ބޮޑަކަށެވެ. އެއާއެކު ނާއިފް ކަރުގައި އަޅާފައިވާ ކަޅު ރޮދީގެ ފަށުގައިވާ ބިއްލޫރި ވަގު ވަކީގައި ހިފާ އުފުލައިލި އެވެ. ވަގު ވަކީގެ ފަށުފުލުން ލައިލާ ދޫކޮށްލުމުން ނާއިފް މޭމަތީގައި ހިމޭންވި އެވެ. ދަތްދޮޅިން ވެއްޓި ޖެހުނު ފެންތިކި ވިއްސައިގެން ދިޔަ އެވެ.\n" މީ އަހަރެމެންގެ ލޯބީގެ ހަނދާނެއް!" ނާއިފު އެހެން ބުނުމާއެކު ލައިލާގެ ލޮލުގައިވާ ހައިރާންކަން ކަރުނައިގެ ތިކިތަކުން ފަރުދާވާން އުޅުނު ކަހަލަ އެވެ. މޫނު ފޮރުވަން ލައިލާ ބޭނުންވި އެވެ. ފެނުން ތެމިފައިވާ ތާޒާ މޭމަތީގައި އެވެ. ނާއިފުގެ މޭަމަތީގައި ލައިލާ ބޯ އަޅައިލީ އެއްވެސް ޖެހުލުމެއްނެތި އެވެ.\n"ދެން ދަނީ... އައި ލަވް ޔޫ!"\n"ޝުކުރިއްޔާ!" ނުކުންނަމުން ލައިލާ ދިއްކޮށްލި ފިނިފެން މަލުގައި ހިފަމުން ނާއިފު ހިނިތުން ވެލި އެވެ.\nގުޑް ނައިޓް! ދެ މީހުންގެ ހިތަށް ވެސް އެރީ އެހެނެވެ.\nބާރުބާރަށް ސިޑިން ފައިބައިގެން އައިސް ލައިލާ ކޮޓަރި އަށް ވަން ވީހާވެސް ދުރުގައި ޖައްސާލަމުން ލައިލާ ހިންދިރުވާލި އެވެ.\nވަގު ފުރޭތަ! ލޯ މަރައިގެން އޮތް ޒިޔާދަށް ލައިލާ އައިކަން އެނގުމާއެކު ހިތުން ބުންޏެވެ. ދެ މީހުން ކުރެ އެކަކު ވެސް ލޮލުފިޔައެއް ނުޖަހައި ލޯ މަރައިގެން ތިބީ ދެ ފަރާތަށް މޫނުލައިގެނެވެ. ޒިޔާދު އޮތީ އެވެ. ގަދަކަމުން ބިން ހިއްކާ ބޮޑު ކޮށްފައިވާ މާލޭގައި 25 އަހަރު އުޅުނު އިރު ވެސް ބިމުން ކައިވަތެއް ވެސް ލިބިފައި ނުވާތީ ލައިލާ ވަރި ކުރަން ނުކެރިފަ އެވެ. ވަރިކޮށްފިއްޔާ ދާނެ ދިމާއެއް، ވަންނާނެ ފިޔަފާޅިއެއް ނުލިބޭނެތީ އެވެ. ލައިލާ އޮތީ ވަރިކޮށްފައި ޒިޔާދު ދިޔަސް ވަރިހަމަ ކަމަށް ހަދައިގެނެވެ. އަމިއްލަ ގެދޮރު ހުރުމުން ކުރިފަސް ލިބޭނީ އޭނާ އަށް ކަން އެނގޭތީ އެވެ.\nރޭގަނޑެއްގެ އަނދިރިކަން އެ ގޮތް މިގޮތަށް އުދުހިގެން ހިނގައްޖެ އެވެ. ދުވާލެއްގެ ސާފުކަމާއި އުޖާލާކަން ދުނިޔެ މައްޗަށް ގަދަވާން އުޅެނީ އެވެ. ވިލާތަށް އެއަތަށާއި މިއަތަށް ކަހަމުން އުޑު މައްޗަށް އެހެރަގެން އަރަނީ ފިސާރި ޒަވި ގަދަ އިރެކެވެ. ގަދަ ހޫނަކުން ޓިނު ފުރާޅުތަކާއި ގުނގުރެޓް އިމާރާތްތައް ދޮން ކުރަމުން ތިރި ބިންތަކުގައި އަލިފާން ލަމުންނެވެ. ލައިލާ އާއި ޒިޔާދުގެ ހިތުގައި އނަދާ ގިނީގެ ހުޅު ފަޅައިގެން ދާނީ އަދި އެއް ދަމަށް އިރު އެރުމުންނެވެ. (ނިމުނީ)


Bill thah gaanoonu asaasee aai hilaaf, dhaulathun amalu kohgen nuvaane: Qasim\n"ބިލްތައް ގާނޫނު އަސާސީއާ ހިލާފް، ދައުލަތުން އަމަލު ކޮށްގެން ނުވާނެ"\nޖޭޕީގެ ލީޑަރު ގާސިމް އިބްރާހިމް -- ފައިލް ފޮޓޯ | އަވަސް\nފަނޑިޔާރުންގެ ގާނޫނަށް އިސްލާހު ގެނައުމަށް ގެނައުމަށް މަޖިލީހަށް ހުށަހެޅި ބިލާއި އެންޓި ޑިފެކްޝަން ބިލް ފާސްކޮށްފައިވަނީ ގާނޫނު އަސާސީއާ ހިލާފަށް ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެ އެވެ.\nއެކަމާ ގުޅިގެން ގާސިމް ކުރެއްވި ޓްވީޓެއްގައި ވިދާޅުވީ، މިއަދު މަޖިލީހުން ފާސްކުރި ދެ ބިލަކީ ގާނޫނު އަސާސީއާ މުޅިން ހިލާފަށް ފާސްކުރި ދެ ބިލް ކަމަށާއި ދައުލަތުން އެ ބިލް ތަކަށް އަމަލުކޮށްގެން ނުވާނެ ކަމަށެވެ. އަދި ވިދާޅުވީ، ގާނޫނު އަސާސީގައި ބަޔާން ކޮށްފައިވަނީ އެދެބިލަށް ވޯޓަށް އެހޭނީ މަޖިލީހުގެ 43 މެންބަރުން ތިބެގެން ކަމަށެވެ.\nފަނޑިޔާރުގެ ބިލަށް އިސްލާހުގެންނަން ހުށަހެޅި ބިލުގައި ވަނީ ފަނޑީޔާރެއްގެ މައްޗައް ޖިނާއީ ހުކުމެއް ސާބިތުވެއްޖެ ކަމަށް ކޯޓަކުން ހުކުމެއް ކޮށްފިނަމަ ފަނޑިޔާރުކަން ގެއްލޭނެ ކަމަށެވެ. އެ ބިލް ފާސްކޮށްފައިވަނީ މަޖިލީހުގެ 38 މެންބަރުންގެ ވޯޓުން ނެވެ.\nއަދި މަޖިލީހަށް ހުށަހެޅި އެންޓި ޑިފެކްޝަން ބިލަށް އިސްލާހުގެނެސް ފާސްކޮށްފައިވަނީ މަޖިލީހުގެ 36 މެންބަރުންގެ އަގުލަބިއްޔަތުންނެވެ. އެބިލް ފާސްކޮށްފައިވަނީ ގޮނޑިއާމެދު ބޮޑު ބަހުސެއް ކުރެވޭ ރައްޔިތުންގެ މަޖިލީހުގެ 12 މެންބަރުންގެ ގޮނޑި ގެއްލޭ ގޮތަށެވެ.\nމިއަދު ނެގި އެއްވެސް ވޯޓެއްގައި އިދިކޮޅު ފަރާތްތަކުން ބައިވެރިވެފައެއް ނުވެ އެވެ. އިދިކޮޅު ފަރާތްތަކުން ދަނީ މަޖިލީހުގެ ހުރިހާ މެންބަރުންނަށް ވަދެވޭ ޖަލްސާއެއް ބޭއްވުމުން ނޫނީ މަޖިލީހުގެ ޖަލްސާތަކުގައި ބައިވެރި ނުވާނެ ކަމަށް ބުނަމުން ނެވެ.


އަހްމަދު އަޒާން 1 ޑިސެމްބަރު 2019 21:07\nމާލެ އާއި ތިލަފުށި ބްރިޖަކުން ގުޅާލުމަކީ ރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގަތުމަށްފަހު ނޫސްވެރިންގެ ބައްދަލުވުމެއްގައި ކުރައްވާނެ ކަމަށް އިއުލާން ކުރެއްވި ކަމެކެވެ. މިދިޔަ ޖުލައި މަހުގެ4ވަނަ ދުވަހު ބޭއްވި ނޫސް ކޮންފަރެންސެއްގައި ވާހަކަ ދައްކަވަމުން ރައީސް ސޯލިހު ވަނީ ފާއިތުވި ނޮވެމްބަރު މަސްތެރޭ އެކަމަށް ބޭނުންވާ ބިން ހިއްކަން ފެށޭނެ ކަމުގައިވިދާޅުވެފައެވެ.\nއަދި ބިން ހިއްކައި މި ފެށޭ 2020 ވަނަ އަހަރުގެ ފެބްރުއަރީ މަސްތެރޭ ބްރިޖުގެ ސްޓްރަކްޗަރގެ މަސައްކަތް ފެށިގެންދާނެ ކަމަށް ރައީސް ސޯލިހް ވިދާޅުވިއެވެ. މީގެ އިތުރުން ރައީސް ސޯލިހް ވަނީ މާލޭގެ ވިޔަފާރި ބަނދަރު ގުޅީފަޅަށް ބަދަލު ކުރުމުގެ މަސައްކަތްވެސް ކުރައްވާނެ ކަމަށް ވިދާޅުވެފައެވެ. ނަމަވެސް ނޮވެމްބަރު މަސް ނިމުނު އިރުވެސް މީގެ އެއްވެސް މަސައްކަތެއް އަދި މިހާތަނަށް ފެށިފައިނުވެއެވެ.\nގުޅީފަޅުގެ ހިއްކުމުގެ މަސައްކަތް ނެދަލޭންޑްސްގެ ބޮސްކާލިސް އާއި ހަވާލު ކުރެވުނު ވާހަކަ ސަރުކާރުން ވަނީ އިއުލާންކޮށްފައެވެ. ނަމަވެސް އެފަދަ ބޮޑު މަޝްރޫއެއް ބިޑަކާއި ނުލާއި ބަޔަކަށް ދިނުމުން ވަރަށް ގިނަ ބައެއްގެ ކަންބޮޑުވުން އޭރު އެކަމުގައި އުފެދުނެވެ. އަދި އެ މަޝްރޫއު ބޮސްކާލިސް އަށް ދިންގޮތް މަޖްލީހުންވެސް ވަނީ ބަލަން ނިންމާފައެވެ. ތިލަފުށީގައި ހިއްކުމުގެ މަސައްކަތެއް އަދި މިހާތަނަށް އެއްވެސް ވަރަކަށް ކޮށްފައިނުވެއެވެ.\n"މާލޭގެ ޕޯޓް، ކޮމާޝަލް ޕޯޓް، ގުޅީފަޅަށް ބަދަލުކުރުން އެއީ، މި ސަރަޙައްދުގައި ހިންގޭނެ އެންމެބޮޑު އެއް މަޝްރޫޢު. ހަމައެއާއެކީގައި، މާލެއާއި ތިލަފުށްޓާ ދޭތެރޭގައި ކޯޒްވޭއަކުން ގުޅައިލުމުގެ މަސައްކަތް އެއީ ކުރެވޭނެ އެންމެބޮޑު އެއް މަސައްކަތް. މިހާރުވަނީ އެކަމުގެވެސް ޕްރޮޖެކްޓް ކޮންސަލްޓަންސީއަށް ހުޅުވައިލެވި، ޝޯޓްލިސްޓް ކުރެވިފައި. ހިއްކުމުގެ މަސައްކަތް އިރާދަކުރެއްވިއްޔާ މި ނޮވެންބަރު މަހުގެ ތެރޭގައި ފަށައި، މި އަންނަ އަހަރުގެ ފެބުރުވަރީ މަހުގައި އެތަނުގެ ސްޓްރަކްޗަރގެ މަސައްކަތް ފެށިގެންދާނެ" ރައީސް ސޯލިހްް އޭރު ވިދާޅުވިއެވެ.\nރައީސް ސޯލިހް އޭރު އެހެން ވިދާޅުވުމުން ވެސް ގިނަބަޔަކު އެއީ ވާނެ ކަމެއް ނޫން ކަމުގައި ވިދާޅުވިއެވެ. ސަބަބަކީ ބްރިޖެއް ހަދަން އެއްވެސް ކަހަލަ ދިރާސާއެއް ނުކޮށް، އެ ބްރިޖުގެ ސްޓްރަކްޗަރގެ މަސައްކަތް ފެށޭނެ ތާރީހެއް ބުނުމަކީ މަދަނީ އިންޖިނިއަރުންނަށްވެސް ކުރެވޭނެ ކަމަކަށް ނުވާތީއެވެ. އަދި ރައީސް ސޯލިހް އެ މަޝްރޫއު އިއުލާން ކުރެއްވި އިރުވެސް، އެއްވެސް ބަޔަކަށް އެ މަސައްކަތް ކުރަން ހަވާލުކޮށްފައިވެސް ނުވާތީއެވެ.\nރައީސް ސޯލިހް މިގޮތަށް ބްރިޖުގެ ވާހަކަ އިއުލާން ކުރެއްވި ނަމަވެސް މިދިޔަ އަހަރުގެ އިންތިހާބުގެ ތެރޭ ބްރިޖު އެޅުމާއި ދެކޮޅަށް ވަރަށް ގިނަ ވާހަކަ އެމަނިކުފާނު ނިސްބަތްވާ ޕާޓީއިން ދެއްކިކަން ފާހަގަކުރެވެއެވެ. މިގޮތުން ޗައިނާ-މޯލްޑިވްސް ފްރެންޑްޝިޕް ބްރިޖަކީވެސް ބޭކާރު ކަމެއް ކަމަށް ވިދާޅުވި ގިނަ ބޭފުޅުންގެ ތެރޭގައި މިހާރުގެ ކެބިނެޓު މިނިސްޓަރުން ވެސް ހިމެނެއެވެ. އަދި އުމްރާނީ ތަރައްޤީއަށް ވުރެ މުހިންމީ އިންސާނީ ތަރައްޤީ ކަމުގައިވެސް އޭރު އެފަރާތްތަކުން ފާހަގަކުރިއެވެ. ނަމަވެސް ވެރިކަމާއި ހަވާލުވުމަށް ފަހު ސަރުކާރުގެ ރާގުވަނީ ވަރަށް ބޮޑަށް ބަދަލުވެފައެވެ. މިގޮތުން ގުޅީފަޅު، މާލެ، ވިލިނގިލި، އަދި ތިލަފުށި ބްރިޖު ތަކަކުން ގުޅާލަން ނިންމާފައިވާ ކަމަށް ސަރުކާރުން އިއުލާންކުރިއެވެ. މި މަޝްރޫއަކީ ކުރީގެ ރައީސް ޔާމީން، އެމަނިކުފާނުގެ 2018 ވަނަ އަހަރުގެ ކެމްޕެއިނުގެ ރިޔާސީ ވައުދެއްގެ ގޮތުގައި ހިމެނިކަމެއް ކަން ފާހަގަކޮށްލަން ޖެހެއެވެ. އަދި ކުރީ ސަރުކާރު ހައުސިން މިނިސްޓަރު ޑރ.މުއިއްޒު ވަނީ އެ މަޝްރޫއަކީ ފީސިބިލިޓީ ސްޓަޑީ ހެދި، އެކަމަށް ބޭނުންވާ ފައިނޭސް ހޯދުމުގެވެސް ގިނަ މަސައްކަތްތަކެއް ނިމިފައިވާ މަޝްރޫއެއް ކަމަށް މީގެ ކުރިން ވިދާޅުވެފައެވެ.\n13 % އުފާވި\n88 % ރުޅިއައި\nޑރ.މުއިއްޒު ރައީސް ސޯލިހް ރައީސް ޔާމީން ބްރިޖު ގުޅީފަޅު ތިލަފުށި\nDecember 15, 2019 18:34:01\nތިލަފުށި ބްރިޖުގެ މަސައްކަތް ފެބްރުއަރީ މަހު ފެށޭނެ ކަމަށް ރައީސް ވިދާޅުވީ އެ މަސައްކަތް ޓެންޑަރަށްވެސް ނުލައިކަން ހާމަވެއްޖެ\nFebruary 01, 2020 19:12:39\nFebruary 14, 2020 15:15:39


Dheenakee Ijuthimaaee Eccheh - Ibra - Vaguthu\nދީނަކީ އިޖުތިމާއީ އެއްޗެއް - އިބުރާ\nދީނަކީ އިޖުތިމާޢީ އެއްޗެއް ކަމަށް ރައްޔިތުން މަޖިލީހުގެ ކުރީގެ މެންބަރު އަދި މަންދު ކޮލެޖުގެ ޗެއަރމަން އިބްރާހިމް އިސްމާއިލް (އިބުރާ) ބުނެފިއެވެ.\nއެމްޑީޕީގެ ރައީސް ކަން ވެސް ކުރިން ކޮށްފައިވާ އިބުރާ ކުރި ޓްވީޓެއްގައި މި މޭރުމުން ވާހަކަ ދައްކާ އޭނާ ބުނެފައިވަނީ، ދީނަކީ ދިރިއުޅުން ބައްޓަންކުރަން އޮންނަ އިޖުތިމާޢީ އެއްޗެއް ކަމަށެވެ. އެހެންކަމުން ދީނުގެ ހުކުމްތައް ނެރެ ފަތުވާ ދޭމީހުންނަކީ އިލްމު އުނގެނިގެން ތިބި ބުއްދިވެރިންނަށް ވުމަކީ މުހިންމު ކަމެއް ކަމަށް އޭނާ ބުނެފައި ވެއެވެ.\n"ދީނަކީ މުޅި ދިރިއުޅުން ބައްޓަން ކުރަން އޮންނަ އެއްޗެއް. އިޖުތިމާއީ އެއްޗެއް. އެހެންކަމުން ދީނުގެ ހުކުމްތައް ނެރެ، ފަތުވާދޭ މީހުންނަކީ ޤުރުއާނާއި ހިދާޔަތުގެ އިތުރުން ދުނިޔޭގެ އެކިއެކި އިލްމު އުނގެނިގެން ތިބި ބުއްދިވެރިންނަށް ވުމަކީ ވަރަށް މުހިންމު ކަމެއް،" އިބުރާގެ ޓްވީޓުގައި ވެއެވެ.\nއިބުރާ މިހެން ބުނެފައި މިވަނީ، ސުޕްރީމް ކޯޓުގެ ފަނޑިޔާރުކަމަށް ދެ އަންހެނަކު އައްޔަން ކުރަން ރައީސް ޞާލިހް ނިންމެވުމުން ވަރަށް ގިނަ އިލްމުވެރިން ގެންދަވަނީ އެކަމާއި ދެކޮޅު ހައްދަވަމުން ގެންދަވާ ދަނޑިވަޅެއްގައި އެކަމަށް އިޝާރާތްކޮށެވެ. އަންހެނުން ފަނޑިޔާރުކަން ކުރުން ހުއްދަ ނޫންކަމަށް ރާއްޖޭގެ އިސްލާމީ ފަތުވާދޭ އެންމެމަތީ މަޖިލީހުގެ މެންބަރުން ކީރިތި ޤުރުއާނާއި ކީރިތި ރަސޫލާގެ ސުންނަތާއި އިލްމުވެރިންގެ އިޖުމާޢުއާއި އިލްމުވެރިންގެ ބަސްފުޅުތަކުގެ އަލީގައި ވަނީ ކަނޑައަޅުއްވާފައެވެ.\nނަމަވެސް ފަތުވާ މަޖިލީހުގެ ނިންމެވުމާއި، ދީނީ އިލްމުވެރިންގެ ބަސްފުޅުތަކަށް ގޮންޖެހުމަށް ފަހު ޖޭއެސްސީ އިން ވަނީ ދެބޭފުޅުން ސުޕްރީމް ކޯޓަށް އައްޔަން ކުރަން ރުހުން ދީފައެވެ.\nއިބުރާ މީގެ ކުރިން އިސްލާމްދީނާއި ގުޅޭ ގޮތުން ދައްކާފައިވާ މިފަދަ ތަފާތު ވާހަކަތަކާއި ގުޅިގެން ވެސް އިލްމުވެރިންނާއި، އެތައް ދިވެހިންނެއް ކަންބޮޑުވުން ފާޅުކޮށްފައިވެއެވެ. ދީނަކީ އިޖުތިމާއީ އެއްޗެއް ކަމަށް އިބުރާ މިއަދު ބުނިއިރު، އޭނާ ރޭ ކުރި ޓްވީޓެއްގައި ބުނެފައި ވަނީ، ދިވެހިރާއްޖޭގައި ހުރީ ޝަރީޢާ ކޯޓުތަކެއް ނޫން ކަމަށާއި ރާއްޖޭގެ ހުރީ ޤާނޫނީ ކޯޓުތަކެއް ކަމުން، އެތަނަށް މުވައްޒަފުން ލާނީ ގާނޫނުގައި ވާގޮތަށް ކަމަށެވެ. އަދި ޝަރީޢާ އާއި ގާނޫނަކީ ވަރަށް ތަފާތު ދެއެއްޗެއް ކަމަށް ވެސް އޭނާ ބުނެފައި ވެއެވެ.\nނަޝީދު ބޭނުންވާ ކަމެއް ނުކޮށްފި މީހަކީ ބާޣީއެއް- އިބްރާ\nދީނަށް ފުރައްސާރަ ކުރިއަސް، ލާދީނީއޭ ގޮވައި މަރަން އިންޒާރު ނުދެވޭނެ: އިބްރާ\nއޮގަސްޓް 24, 2019 11:57\nދީނަކީ އިބުރާ ހިތު ހުރި ގޮތަކަށް ބޭނުން ވާހާ ގޮތަކަށް އަނބުރަން އޮންނަ އެއްޗެއް ނޫނޭ އެބުނަނީ. އާނ ތެދެއް. މިތާނގަ އިބުރާ އާ އޭނަގެ ބައިގަނޑުގެ މީހުން ފިޔަވައި ދީނޭ ދީނޭ ކިޔައިގެން ހަރާމް ކަންތައްތައް އަމިއްލައަށް ހަލާލު ކުރާ މީހަކު ނޫޅޭ. ހިތު ހުރި ވައްތަރަށް ވާހަކަތައް ދައްކާއިރު ކަލަކު ވޮޑިގެންވާ ކަން ދަނެ ބިރުވެތި ވޭ.\nއޮގަސްޓް 24, 2019 11:59\nއިބުރާވީދެންތިއުޅެނީ ﷲތަޢާލާ އިސްލާމްދީންދީނެއް ކަމުގައި ފޮނުއްވެވީ އޮޅިގެންކަމަށޭތޯ؟ ނަމާދުކުރާނެގޮތާ އުޅެންޖެހޭގޮތްބަޔާކޮށް ކީރިތިޤުރްއާން ބާވާލެއްވީ އެފަރާތަށްއޮޅިގެނޭތޯ؟ އެހެންކަމުން އިބުރާދުނިޔެއަށްފާވީއަމިއްލައަށް ކަމުގައި ދައުވާކުރަށްވަނީތޯ؟\nއޮގަސްޓް 24, 2019 12:09\nއޮގަސްޓް 24, 2019 12:43\nއޮގަސްޓް 24, 2019 12:57\nއިބްރާ ތީ ބޯހަމަ ޖެހޭ މީހެއްނޫން ފުރަތަމަ.. އޭނަ ހައްޔަރު ކުރަން ވެއްޖެއެއްނު..\nއޮގަސްޓް 24, 2019 13:15\nއިބްރާ ފަދަ މީސްމިިީހުން ފަަާއިތުވި 30އަހަރު ތައުލިިީމިިީ ދަާއިރާ ހަލާކުކުރީ\nއޮގަސްޓް 24, 2019 13:25\nއިބުރާ ކަލޭގެ ގޮތްނެތް ބަޑޭ ކިޔައިބަލަ\nއޮގަސްޓް 24, 2019 13:31\nޝައިތާނީ ޝޭޚް އަނެއްކާވެސް އަނގަބާނާ ކަމަކައް ވެރިވެގަތީދޯ.\nއޮގަސްޓް 24, 2019 13:47\nއިބުރާ އެބުނާ ގޮތުން އެބުނާ ބުއްދިވެރީން ފާ ވާން ފެށީ ހެޔޮވެފެންވާ3ޤަރުނުގެ ފަހުން. އޭރުތިބީ މޮޔައިން. ދުނިޔެވީ ކަނކަމުގަ ތަންދޮރު ނުފިލާ މީހުން.! ގައިމު މި ފާފަވެރިންނަށްވުރެ އެ3ޤަރުނުގެ މީހުން ޢިލްމުގެ ގޮތުންނާއި ބުއްދީގެ ގޮތުންނާއި ޙިކްމަތުގެ ގޮތުން ވެިޔަސް ވާނީ ކުރިއަރާ ނޫންތަ! އެމީހުންނާއި އެކުގައިވާ ﷲ ގެ ރުހިވޮޑިގަތުމާއި، ކަރާމަތާއި، ވާގިވެެވޮޑިގަތުމާއިއެކު ކަންކން ނިންމާފައިވާނީ. މިޒަމާނުގެ މީހުންނަށްވެރެ ކުރިން އުޅުނު މީހުން އުޅުނީ ދުނިޔެއަކު ނޫނިއްޔާ ދުނިޔޭގެެ ކަނކަން ހުންނަ ގޮތެއް އެމީހުންނަކަށް ނޭނގޭނެތާ ދއްތޮ! ނޫނީ ކުރީގައި އުޅުނީ އިންސާނުންނެއް ނޫން. އަދި ކިރިޔާ މި ދުނިޔޭގަ އިންސާނުން އުޅެންފެށީ! އެހެންކަމުން މި މީހުންނަށްތާ ބޮޑަށް އެނގޭނީ!\nއިސްލާމްދީނަކީ ހުރިހާ ޒަމާކަށްވެސް އޮތް ދީނޭ ބުުނުމުން އެކަންވެސް ޟަނަ ނެގެނީ މިމީހުންގެ އެދުމާ އެއްގޮތަށް. އެހެންތާ ވާނީވެސް ހުސް ހަވާނަފްސުގެ އަހުވެެރިން ވިއްޔާ!\nއޮގަސްޓް 24, 2019 13:58\nދީނަކީ މަންދުކޮލެޖޭ ؟ އޭ ކީކޭ؟\nއޮގަސްޓް 24, 2019 14:23\nކޯބްރާގެ ވިހައަކީ ވަރަށްވަރުގަދަ ވިހައެއް. މުޅި އިންސާނިއްޔަތު ފަނާކޮށްލަނިވި ވިހައެއް. ރާއްޖޭގެ ދީނީ ޢިލްމުވެރިން މި ވިހަގަދަ ހަރުފައިގެ ވިހެއިން ސަލާމަތްކުރައްވާށި، އަދި ރާއްޖޭގެ ރައްޔިތުންވެގެން މި ކޯބްރާ ހިފާހައްޔަރުކޮށް ވިހަގަދަ ދޫ ނެރެފަ ރާއްޖެއިންބޭރަށް އެއްލާލާ!\nއޮގަސްޓް 24, 2019 14:34\nއިބްރާމެން އިސްލާމް ދީނަށް ތިކުރާ ފުރުއްސާރަ ހުއްޓާލަދެއްވާ. ހެޔޮނުވާނެ. ދިވެހިން ގެ ތެރެއިން ވެސް އިސްލާމް ދީނަށް ފާލުގަ ބަދުބަސްބުނާ މަދުބައެއްގެ ތެރޭގަނަމަވެސް ނުވެ ތައުބާވެލަށްވާ\nއޮގަސްޓް 24, 2019 17:47\nކީރިތި ޤުރުއާން އާއި ރަސޫލާ (ސއވ) ގެ ސުންނަތުން ސާބިތުވާން ނެތް ދަލީލެއް މިކަލޭގެ މިނެރެނީ ކޮންތާކުންބާ.... ސިޔަރަތުގައި އެބުނާ ކާހިނު ކަލޭގެ "ބަހީރާ" ވެސް މިޔަށްވުރެ ރަގަޅު އެއްޗެހި ކިޔާ ތޯއްޗެއް.!\nއޮގަސްޓް 24, 2019 18:13\nއިސްލާމް ދީނޭ ބުނިތަ؟؟؟\nއޮގަސްޓް 24, 2019 20:07\nޝައިޠާނާއަށްވެސް ބުނަން ނުކެރުނު ވާހަކަ އިބްރާބުނެފި.\nއޮގަސްޓް 24, 2019 21:41\nދީނަކީ ހަމައެކަނި އިސްލާމްދީން.. ދެން ތިބީ ފުލޯކު..\nއޮގަސްޓް 24, 2019 22:41\nޢިސްލާމް ދީނާއި އޭގެ ޝަރުޢު އާއި އިޖްތިމާއީ އުޅުން ވަކިކުރުމީ "ސެކިއުލަރިޒަމް"ގެ އަސާސް. މިފަދަ މީހުން އަޅާނީ ޑިމޮކްރަސީ އަދި އިންސާނީ ހައްގުގެ ތޮފި. މި ތޮފި ވަރަށް ހަލުވިކޮށް ދަނީ ވިއްކަމުން. ދިވެހިން ސަމާލްވޭ. ރައްކާވެ ތިބިއްޔާ ސަލާމަތާއި ސުވަރުގެ ކަން ޔަގީން.\nއޮގަސްޓް 25, 2019 12:42\nދީނުގައި ޚިލާފު އުފެދިފައިވާ އަދި އެކަމެއް އޮންނަ ގޮތް ޔަގީންނުވާ ކަންކަމުގައި، އެކަމެއް ކޮށްގެން ފާފަވެރިވެދާނެފަދަކަމެއް ނުކޮށް ދުރުހެލިވުމުން ލިބޭނޭ ގެއްލުމަކީ ކޮބާ؟ މިދުނިޔެ މަތީގައި ގެއްލުމެއްހެން ހީވާކަމެއް ވެދާނެ ތިމާގެ މާއްދީ އެދުންތަކާ އެއްގޮތަށް ކަންކަން ނުދިއުމުން. އެކަމު މާތްﷲގެ ރުހުން ހޯދުމަށްޓަކައި ތިމާގެ ޚިޔާލާ އެދުންތަކާ އިދިކޮޅަށް ދުނިޔެ މަތީ ކަންކުރުމުން އަސްލު ލިބޭނެ ގެއްލުމެއް އޮންނާނެބާ؟ އާޚިރަތުގައި ހެޔޮގޮތްވާން ހިތުގެ އަޑިން އެދޭނަމަ މިދުނިޔޭގައި ލިބޭނެހެން ހީވާ ގެއްލުމާ، ގޮތްދޫނުކުރުމުގެ ސިފައަށްވުރެ މުހިއްމުވާންވީ އާޚިރަތުގައި އެކަމުގެ ސަބަބުން ލިބިދާނެ ގެއްލުމަކާމެދު ވިސްނުމަށް ނޫންބާ؟\nއޮގަސްޓް 25, 2019 21:53\nއިބުރާ އަށް ދީނީ ޢިލްމު އިނގޭލެއް ކުޑަކަން ހާމަމިވީ.


New balikoh Eagles in Maziya aa point akaa gaatha | Mihaaru\nީއީގަލްސްގެ ކުޅުންތެރިއެއް ކައިރިން ދެމި ގަންނަން ނިއުގެ މުއްޓި (ކ) މަސައްކަތްކުރަނީ. --ފޮޓޯ: ނިޝާން އަލީ/ މިހާރު\n30 ޖޫން 2016 - 03:192comments\nނިއު ރޭޑިއަންޓުގެ މައްޗަށް 1-0 އިން ކުރި ހޯދައި އުރީދޫ ދިވެހި ޕްރިމިއާ ލީގުގެ ދެ ވަނަ އަށް އަރައި، އެއް ވަނައިގައި އޮތް މާޒިޔާއާ ޕޮއިންޓަކާ ގާތަށް ކްލަބް އީގަލްސް މިރޭ ޖެހިލައިފި އެވެ.\nލީގުގައި ރޭ ޓީސީ ސްޕޯޓްސް އަތުން ބަލިވި މާޒިޔާ އެއް ވަނައިގައި އޮތީ 13 ޕޮއިންޓާ އެކު އެވެ. އީގަލްސް ދެ ވަނަ އަށް އެރީ 12 ޕޮއިންޓާ އެކު އެވެ. މިހާތަނަށް ދެ ވަނައިގައި 10 ޕޮއިންޓާ އެކު އޮތް ޓީސީ ސްޕޯޓްސް ވަނީ ތިން ވަނަ އަށް ވެއްޓިފަ އެވެ. ހަތަރު ވަނައިގައި ނުވަ ޕޮއިންޓާ އެކު އޮތީ ޔުނައިޓެޑް ވިކްޓަރީ އެވެ. އަނެއްކޮޅުން ނިއު އޮތީ ފަސް ޕޮއިންޓާ އެކު ހަ ވަނައިގަ އެވެ.\nމިރޭގެ މެޗުގައި އީގަލްސް އިން ގިނަ ވަގުތު ބޯޅަ ކޮންޓްރޯލްކޮށްގެން ކުޅުނު ނަމަވެސް ލަނޑު ޖަހާނެ ގިނަ ހުސް ފުރުސަތު ލިބުނީ ނިއު އަށެވެ. އެގޮތުން މެޗު ފަށައިގެން 27 ވަނަ މިނެޓުގައި ނިއު އިން ލީޑު ނެގުމާ ގާތަށް ދިޔަ އެވެ. އެކަމަކު އަބްދުﷲ ހަނީފް (ބެންޖޯ) ދިން ބޯޅަ އޭރިއާ ތެރެއިން ހަމްޒާ މުހައްމަދު (ހަމްޕު) ކޮންޓްރޯލްކުރުމަށް ފަހު ޖެހުމުން ދިޔައީ ގޯލް ދަނޑި މަތިންނެވެ. އަދި 35 ވަނަ މިނެޓުގައި ނިއުގެ މުހައްމަދު މުސްލިހް (މުއްޓި) އީގަލްސްގެ ދެ ކުޅުންތެރިން ކައިރިން ނައްޓާލުމަށް ފަހު އޭރިއާ ތެރެއިން ފޮނުވާލި ބޯޅަ އީގަލްސްގެ ސްރީ ލަންކާ ގޯލްކީޕަރު ސުޖަން ޕެރޭރާ މަތަކުރި އެވެ. އޭގެ ފަހުން އޭނާ އަށް އޭރިއާ ތެރެއިން ލިބުނު ބޯޅަ، ބޭނުން ގޮތަކަށް ޖަހަން ލިބުނު ނަމަވެސް ރަނގަޅަށް ފޮނުވާނުލެވި އުޅެނިކޮށް އީގަލްސް ޑިފެންޑަރުން ވަނީ އެ ބޯޅަ ސަލާމަތްކޮށްފަ އެވެ.\nމި ހާފުގައި އީގަލްސް އިން އެންމެ ރަނގަޅު ފުރުސަތެއް ލިބުނީ އިބްރާހިމް ހަމްދާނަށެވެ. އޭރިއާ ތެރެއިން އޭނާ އަށް ލިބުނު ބޯޅަ ޖެހުމުން އަމާޒުވީ ގޯލުގެ އަރިމަތީ ދާގަނޑަށެވެ.\nއީގަލްސް އިން ލީޑު ނެގީ ދެ ވަނަ ހާފުގައި، 54 ވަނަ މިނެޓުގަ އެވެ. އަރިމަތިން ހުރަސްކުރި ބޯޅަ އޭރިއާ ތެރެއިން އަބްދުﷲ ސަމީހު މޫސާ އަށް މުޅިން ހުހަށް ލިބުމުން އޭނާ ވަނީ ބޯޅަ ގޯލުގެ ތިރީ ކަނަށް ވައްދާލައިފަ އެވެ.\nމެޗުގެ ފަހު ބައިގައި ނިއު އިން ކުރިއަށް ޖެހުނު ނަމަވެސް އިތުރު ވަގުތާ ހަމަޔަށް މާ ރަނގަޅު ހަމަލާއެއް އުފެއްދޭ ގޮތެއް ނުވި އެވެ. އިތުރު ވަގުތުގެ ތެރޭ އޭރިއާ ތެރެއިން މުއްޓި އަށް ލިބުނު ބޯޅަ ބޮލުން ފޮނުވަލުމުން ދިޔައީ ގޯލް ދަނޑި ކައިރިން ބޭރަށެވެ.\nއިތުރު ލިޔުންތައް މާޒިޔާ ސ.ރ.ކ ކްލަބް އީގަލްސް ނިއުރޭޑިއަންޓް ސ.ކ ފުޓްބޯޅަ އުރީދޫ ދިވެހި ޕްރިމިއާ ލީގު


Resort ah chuhty ais safari ah ves dhevey gothah hadhaifi\nރިސޯޓުގައި ޗުއްޓީ ހޭދަކުރާ މީހުންނަށް ސަފާރީއަށް ދެވޭ ގޮތް ހަދައިފި\n23 އޮކްޓޯބަރ 2020 - 15:24:21\nރާއްޖޭގެ ރިސޯޓުތަކަށް ޗުއްޓީ ހޭދަކުރަން އަންނަ ފަތުރުވެރިންނަށް ރިސޯޓު އަދި ސަފާރީގައި ވެސް ޗުއްޓީ ހޭދަކުރުމުގެ ފުރުސަތުދޭން ޓޫރިޒަމް މިނިސްޓްރީން ނިންމައިފި އެވެ.\nކޮވިޑާއި ގުޅިގެން ކުރިން އޮތީ ރިސޯޓުތަކުގައި ޗުއްޓީ ހޭދަކުރަން އަންނަ ފަތުރުވެރިންނަށް ސަފާރީތަކަށް ނުދެވޭ ގޮތަށެވެ. އެކަމަކު ޓޫރިޒަމް މިނިސްޓްރީން މިއަދު ބުނީ ސްޕްލިޓް ސްޓޭ ގައިޑްލައިނާ އެއްގޮތަށް ރިސޯޓަށް ޗުއްޓީ ހޭދަކުރަން އަންނަ ފަތުރުވެރިންނަށް މިހާރު ވަނީ ސަފާރީތަކުގައި ޗުއްޓީ ހޭދަކުރުމުގެ ހުއްދަ އެޗްޕީއޭ އިން ދީފައި ކަމަށެވެ.\nމިމަހުގެ އަށް ވަނަ ދުވަހުގެ ނިޔަލަށް ޓޫރިޒަމް މިނިސްޓްރީން 116 ސަފާރީއެއް އޮޕަރޭޓްކުރުމުގެ ހުއްދަދީފައިވެ އެވެ.\nޓޫރިޒަމް މިނިސްޓްރީގެ ތަފާސްހިސާބުތަކަށް ބަލާއިރު ޖުލައި މަހުގެ 15 ވަނަ ދުވަހު ރާއްޖޭގެ ބޯޑަރު ހުޅުވާލި ފަހުން އޮކްޓޫބަރު 21 ގެ ނިޔަލަށް ރާއްޖެއަށް ވަނީ 31،801 ފަތުރުވެރިއަކު ޒިޔާރާތްކޮށްފަ އެވެ.\nރާއްޖެއަށް އަންނަ ފަތުރުވެރިންގެ ނިސްބަތް މަހުން މަހަށް އިތުރުވަމުން އަންނައިރު މިހާރު ދުވާލެއްގެ މައްޗަށް ރާއްޖެއަށް އަންނަ ފަތުރުވެރިންގެ އަދަދު އުޅެނީ 1000 އިން މަތީގައި ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެ އެވެ.\nއޭގެ އިތުރުން، މިމަހުގެ 15 ގައި ގެސްޓްހައުސްތައް ވެސް ވަނީ އަލުން ހުޅުވާލާފަ އެވެ. ވަކި މިންގަނޑުތަކަކަށް ފެތޭ ރަށްރަށާއި ގެސްޓުހައުސްތަކަށް ހުއްދަ ދެމުން ދާއިރު، ރަށްރަށަށް އަންނަ ފަތުރުވެރިންގެ އަދަދު ވެސް ދަނީ މަޑުމަޑުން އިތުރުވަމުންނެވެ.\nމިއަހަރު ނިމުމުގެ ކުރިން 120،000 ފަތުރުވެރިން ރާއްޖެއަށް ގެންނަން އަމާޒު ހިފާފާއި ހުރިއިރު އަންނަ އަހަރު ރާއްޖެއަށް 725،000 ފަތުރުވެރިން އަންނާނެ ކަމަށް މިނިސްޓްރީން ލަފާކުރެ އެވެ. ކޮވިޑްގެ ކުރިން މިދިޔަ އަހަރު ނިންމާލީ ރިކޯޑު އަދަދަކަށް ރާއްޖެއަށް ފަތުރުވެރިން ޒިޔާރާތްކޮށްގެންނެވެ. އެގޮތުން މިދިޔަ އަހަރު ނިންމުނުއިރު 1.7 މިލިއަން ފަތުރުވެރިން އައެވެ.


ޝިފްޒާން އަހްމަދު 18 ފެބްރުއަރީ 2020 19:32\nފިލްމު ރިވީއު ނުވަތަ މުރާޖަޢާއަށް މިފަހަރު އަޅުގަނޑު އިޚުތިޔާރުކޮށްލީ ވަރަށް ތަފާތު ޑޮކިއުމެންޓަރީ ފިލްމެކެވެ. ޑޮކިއުމެންޓަރީ ފިލްމުތަކުގެ ތެރެއިން މިފިލްމު ތަފާތު ފިލްމެއްގެ ގޮތުގައި ފާހަގަކުރެވެނީ ފިލްމުގެ މައުޟޫޢުގެ ތަފާތު ކަމުންނެވެ. މިފިލްމުގެ މައުޟޫޢަކީ ފަލްސަފާއެވެ. މިފިލްމުގައި ކުރާ ކަމަކީ ދިރާސީ މަޖައްލާތަކާއި ޢިލްމީ ބަހުސްތަކާއި ޔުނިވަރސިޓީ ކިލާސްތަކުގެ ތެރެއިން ފަލްސަފާ ބޭރުކޮށް މަގުމައްޗަށް ނެރެނީއެވެ. ޢާންމު މީހާގެ ވިސްނުމާ ހަމައަށް ތިލަކޮށްދެނީއެވެ.\nމިފިލްމު އުފެއްދި ފަރާތް ކަމުގައިވާ އެސްޓްރާ ޓޭލާ މިފިލްމުގައި ކުރާ ކަމަކީ މިހާރު ދުނިޔޭގައި ތިއްބެވި އެންމެ ނުފޫޒުހުރި ވިސްނުންތެރިންނާއެކު އެބޭފުޅުންގެ ވިސްނުންފުޅުގައި ޚާއްޞަ މަޤާމެއް ދެވިފައިވާ ބައެއް ތަންތަނަށް ޒިޔާރަތްކުރަނީއެވެ. އެތަންތަނުގެ ތެރެއިން އެބޭފުޅުންގެ ފިކުރުތައް ޢާންމުންގެ ވިސްނުމާ ގާތްވާނެ ގޮތްތަކަށް ހުށަހަޅައިދެނީއެވެ.\nމިސާލަކަށް ދަންނަވާނަމަ، ޖަނަވާރުގެ މަސް ކެއުމާ ގުޅޭ ގޮތުން އެންމެ ގިނަ ވާހަކަތައް ލިޔުއްވާފައިވާ އެދާއިރާގައި އެންމެ ފާހަގަކޮށްލެވޭ އެއް ފަލްސަފާވެރިޔާ ކަމުގައި ޕީޓަރ ސިންގަރއާއެކު އޭނާގެ ވިސްނުންތަކާއި ހުށަހަޅުއްވައިދެއްވާ ޚިޔާލުތައް ގެނެސްދެނީ އެމެރިކާގެ ނިއުޔޯކުގެ ފިފްތު އެވެނިއުގެ އަގު ބޮޑެތި ރެސްޓޯރެންޓުތައް ކައިރިންނެވެ. ހަމައެއާއެކު އިންޤިލާބީ ފިކުރާއި ފަލްސަފާގެ ދާއިރާގައި މިހާރު ދުނިޔޭގައި ތިއްބެވި އެންމެ ނުފޫޒުގަދަ މުފައްކިރުންގެ ތެރޭގައި ހިމެނިވަޑައިގަންނަވާ މައިކަލް ހާރޑްޓްގެ ވިސްނުމާއި ފިކުރުތައް ހުށަހަޅައިދެއްވާއިރު އޭނާ ވަށައިގެން ފެންނާނީ ތަނަވަސްކަމާއި އަރާމު ދިރިއުޅުމުގެ އެކި ރަމްޒުތަކެވެ.\nފަލްސަފީ ފިކުރުތަކާއި ޚިޔާލުތައް ތަޙުލީލުކޮށް ތިލަކޮށްދޭ މިސިލްސިލާގައި މައިގަނޑު ވަކި މައުޟޫޢެއް ސާފުކޮށް ނެތެވެ. ފަލްސަފާގެ ތަނަވަސް ދާއިރާގެ ތެރޭގައި މުފައްކިރުން ޝައުޤުވެރިވާ އެކި މައުޟޫޢުތައް މިފިލްމުގައި ތަޙުލީލުކުރެވެއެވެ. އެހެންނަމަވެސް ވަކިވަކިން ބެހިފައިވާ މިހުރިހާ ވާހަކަތަކެއް އެއްވުމުން އެއް މައުޟޫޢަކަށް އިންސާފުކުރެވެއެވެ. އެއީ މާނައިގެ މާނައެވެ. ކޮންމެ ކަމެއްވެސް ގުޅެމުންދަނީ އެސުވާލާއެވެ. ދިރިއުޅުމުގެ މާނައެއްވާނަމަ، އެމާނައިގެ މުރާދަކީ އަދި ދޭހައަކީ ކޮބާތޯ ކުރެވޭ ސުވާލެވެ.\nއެގޮތުން މިފިލްމުގައި ބައެއް މުފައްކިރުން ހުރިހާ އިންސާނުން އެއް މުޖުތަމަޢަކަށް ނިސްބަތްވުމުގެ ފިކުރާއި، ކޮންޒިއުމަރިޒަމްގެ ވަބާއާއި ފަރުދާނިއްޔަތު (އިންޑިވިޖުއަލިޒަމް)ގެ އަސަރުތަކާއި ސަގާފަތްތަކުގެ ތަފާތާއި އިޖުތިމާޢީ ގުޅުންތަކުގެ ސަބަބުން މީހުން އެކަހެރިވެ ނުކުޅެދުންތެރިވާ ގޮތް ފަދަ ތަފާތު އެތައް މައުޟޫޢަކަށް އަލިއަޅުވައިލައްވާނެއެވެ. އެހުރިހާ ވާހަކަފުޅުތަކެއްގެ ތެރެއިން ޖަވާބު ލިބޭ އެންމެ މުހިއްމު ސުވާލަކީ ދިރިއުޅުމާއި އިންސާނީ ޙަޔާތުގެ މާނަ ކަމުގައި އެކި ފަލްސަފާވެރިންނަށް ފެނިވަޑައިގަންނަވާ މާނަތައް އެއްތަންކުރެވި އެއް މާނައެއް ނެރެވޭތޯ ކުރެވޭ މުހިއްމު ސުވާލެވެ.\nފަލްސަފާ ފިކުރުތަކާ ގުޅޭ ގޮތުން ތައްޔާރުކުރެވިފައިވާ ފިލްމުތަކުގެ ތެރެއިން އެންމެ ބަލައިލަން ފަސޭހަ އެންމެ ގިނަ މަޢުލޫމާތު އެކީގައި ލިބޭ އެއް ފިލްމަށް މިފިލްމުވާނެއެވެ. މިއީ ފަލްސަފާއަށް ޝައުޤުވެރިވާ ފަރާތްތައް ނުވަތަ ދިރިއުޅުމާއި އިންސާނީ ޙަޔާތުގެ ބޮޑެތި ސުވާލުތަކާމެދު ވިސްނާ ފަރާތްތަކަށް ބަލައިލަން ވަރަށް ރަނގަޅު ފިލްމެކެވެ.\nފިލްމް ރިވީއު ޑޮކިއުމެންޓަރީ ފަލްސަފާވެރިޔާ ފިކުރު\nJune 21, 2020 16:45:22


Raees Nasheed aa Minister Fayyaz gadha hifumakah! | Jazeera\tނަޝީދާއި ފައްޔާޒް ގަދަ ހިފުމަކަށް! - Jazeera\nރައީސް ނަޝީދާއި މިނިސްޓަރ ފައްޔާޒް ގަދަ ހިފުމަކަށް، ބަހުގެ ހޫނު ހަމަލާތަކެއް!\nއަބްދުﷲ ނަސީރު އިބްރާހިމް March 28, 2021 805 views1\nރައީސް މުހައްމަދު ނަޝީދާއި، އިކޮނޮމިކް މިނިސްޓަރ ފައްޔާޒް އިސްމާއިލާ ދެބޭފުޅުން ބަހުގެ ހޫނު ހަމަލާތަކެއް ރައްދުކުރައްވައިފި އެވެ.\nބަހުގެ މި ހަމަލާތައް އަމާޒުކުރައްވާފައިވަނީ އެމްޑީޕީގެ ޤައުމީ މަޖިލީހުގެ މެމްބަރުން ތިއްބަވާ ވައްޓަސްއަޕް ގުރޫޕްގައެވެ.\nޤުރޫޕްގެ ބައެއް ސްކްރީންޝޮޓްތަކެއް ވަނީ "ޖަޒީރާ" އަށްވެސް ލިބިފަ އެވެ. އެގޮތުން މިރޭގެ 7:07 ގައި މިނިސްޓަރ ފައްޔާޒް ވިދާޅުވެފައިވަނީ އެމަނިކުފާނު ފޮރުވަން ނުޖެހޭނެ ކަމަށެވެ. އަދި މިއީ ނޯތު ކޮރެއާ ނޫންކަމަށް ވިދާޅުވެ މިނިސްޓަރ ފައްޔާޒް ވިދާޅުވެފައިވަނީ ހުދުމުހުތާރު އުސޫލުން ކަންކަން ނުކުރެއްވޭނެކަމަށެވެ.\nމިނިސްޓަރ ފައްޔާޒް އެފަދައިން ވިދާޅުވެފައިވަނީ އޭގެކުރިން ރައީސް ނަޝީދު ލިިޔުއްވާފައިވާ މެސެޖަކާއި ގުޅުވައެވެ. އެގޮތުން އެ މެސެޖުގައި ރައީސް ނަޝީދު ވިދާޅުވެފައިވަނީ މިނިސްޓަރ ފައްޔާޒް ފޮރުވުމަށް ކުރައްވާ މަސައްކަތުން ރައީސް އިބްރާހިމް މުހައްމަދު ސޯލިހް ހަލާކުވާނެ ކަމަށެވެ. ނަމަވެސް ރައީސް ނަޝީދު އިޝަރަތްކުރައްވާފައިވާ އިޝާރަތްކުރެއްވުމަކީ ކޮބައިކަމެއް، ލިބިފައިވާ ސްކްރީންޝޮޓްތަކުން ސާފެއް ނުވެ އެވެ.\nއެއަށްފަހު، އިތުރު ބަޔެއް ވާހަކަތައް ގުރޫޕްގައި ތިއްބެވި އެހެން މެމްބަރުން ދައްކަވާފައިވެއެވެ. ނަމަވެސް ދެތިން މެސެޖަށްފަހު އަނެއްކާވެސް މިނިސްޓަރު ފައްޔާޒު ވަނީ ގުރޫޕްގައި ލިޔުއްވާފަ އެވެ. އެ މެސެޖުގައި ފައްޔާޒް ވިދާޅުވެފައިވަނީ މީހަކު އެއްޗެއް ބުނާއިރަށް އެކަމުގައި ރައީސް ނަޝީދު ތެދުވެވަޑައިގަންނަވަން ނުޖެހޭކަމަށެވެ. އަދި "އަޅުގަނޑުމެން ލައިގެން ތިބެވޭނީ ވަކިވަރަކަށް" ކަމަށް ވިދާޅުވެ މިނިސްޓަރ ފައްޔާޒް ވިދާޅުވެފައިވަނީ މި ސުކުންތައްވުރެ ދުރަށް އަމިއްލަ ސަލާމަތަށް ނުބައްލަވާކަމަށެވެ.\nފައްޔާޒްގެ އެ މެސެޖާއި ގުޅުވައި ރައީސް ނަޝީދު ދެން ވިދާޅުވެފައިވަނީ ނިކުމެ ހުންނެވީ އެމްޑީޕީ ތެރޭގައި ކޮރަޕްޝަން ހުއްޓުވުމަށްކަމަށެވެ. އަދި ފައްޔާޒާއި ދެކޮޅަށް ތެދުވުމަށް ލެދުގަންނަކަމަށް ނަޝީދު ވިދާޅުވި އެވެ.\nއެޔާއެކު ގުރޫޕްގައި މިނިސްޓަރ ފައްޔާޒް ވިދާޅުވެފައިވަނީ މިއީ އެނާގެވެސް ޤައުމުކަމަށެވެ. ޤައުމުގެ ކަންކަމާއި ބަސް ވިދާޅުވާނެކަމަށާއި، ހުއްޓުވޭނެ އެހެން ބޭފުޅެއް ނުހުންނާނެކަމަށް ވިދާޅުވެފައިވެއެވެ.\nއެ ވާހަކައަށް ރައްދުދެއްވައި ރައީސް ނަޝީދު ގުރޫޕްގައި ލިޔުއްވަފައިވަނީ ޤައުމަކީ ކާކު ޤައުމެއްކަން އޮޅިވަޑައިގެން ނޫޅުއްވާކަމަށެވެ. އަދި ވާހަކަދެއްކެވީ ފައްޔާޒް އަމިއްލައަށްކަމަށް އެމަނިކުފާނު ލިޔުއްވާފައިވެއެވެ.\nރައީސް ނަޝީދު އެފަދައިން ވިދާޅުވުމުން، މިނިސްޓަރ ފައްޔާޒް ގުރޫޕްގައި ލިޔުއްވާފައިވަނީ އާންމުންނަށް ފެންނަގޮތަށް އެ ވާހަކަ ދެއްކެވުމަށް ވަޑައިގެންނެވުމަށެވެ. ނުވަތަ ބަހުސްއަކަށް ވަޑައިގަތުމަށެވެ.\nފައްޔާޒުގެ އެ ދުއުވަތު ވަގުތުން ގަބޫލުކުރައްވާ، އެކަމުގައި ކުރިއަށް ވަޑައިގެންނެވުމަށް ގުރޫޕްގައި ރައީސް ނަޝީދު ލިޔުއްވަ އެވެ. އެއާއެކު މާދަންވެސް ރަނގަޅުކަމަށް ވިދާޅުވުމުން، ރައީސް ނަޝީދު ވިދާޅުވީ ޕީއެސްއެމް ރަނގަޅުކަމަށެވެ. ނަމަވެސް ޕީއެސްއެމް އެކަނި ކަމުނުދާކަމަށް ވިދާޅުވެ، ހުރިހާ މީޑިއާއަކަށް ދައުވަތު ދެއްވުމަށް ފައްޔާޒް ހުށަހަޅުއްވަ އެވެ.\nމިނިސްޓަރ ފައްޔާޒް އެގޮތަށް ވިދާޅުވުމުން، ރައީސް ނަޝީދު ލިޔުއްވާފައިވަނީ ޕީއެސްއެމް ހަމަޖެއްސުމަށް ހަސަން ލަތީފަށް ދަންނަވާފައިވާނެކަމަށެވެ.\nހަމަ އެ މިނެޓުގައި މިނިސްޓަރ ފައްޔާޒް އަނެއްކާވެސް ގުރޫޕްގައި ލިޔުއްވާ ޝަރުތެއް އޮތްކަމަށް ވިދަޅުވެ އެވެ. އެ ޝަރުތަކީ ހަޖަމްކުރައްވަން އެނގިވަޑައިގެންނެވުންކަމަށާއި، މަޖިލީހުގައި އަމަލުުކުރައްވާގޮތަށް އަމަލުނުކުރެއްވުމަށް ފައްޔާޒް އެދިވަޑައިގަންނަވަ އެވެ. ދައްކަވަން ހުރި ވާހަކަތަކަށް ފުރުސަތު ދެއްވަންވާނެކަމަށް އެދިވަޑައިގަތުމުން، ރައީސް ނަޝީދު އެކަމުގައި މައްސަލައެއް ނެތްކަމަށް ވިދާޅުވެ އެވެ.\nރައީސް މުހައްމަދު ނަޝީދާއި، މިނިސްޓަރ ފައްޔާޒް އިސްމާއިލްއާ ދެ ބޭފުޅުންގެ ދެމެދުގައިވާ މައްސަލަތައް ގޯސްވެ، ރައީސް ނަޝީދު ވަނީ މިނިސްޓަރުގެ އިތުބާރު ނެތްކަމަށްވެސް ވެއްދުމަށް މަސައްކަތްކޮށްފަ އެވެ. ސީދާ މައްސަލައަކީ ކޮބައިކަން މިހާތަަނަށް ސާފުނުވިނަމަވެސް، ރައީސް ނަޝީދު ވިދާޅުވަމުންގެންދަވާ ވާހަކަތަކުގައި ކޮރަޕްޝަންގެ ތުހުމަތުތަކެއް މިނިސްޓަރ ފައްޔާޒަށް ކުރައްވަ އެވެ. ނަމަވެސް އެ ތުހުމަތުތައް މިނިސްޓަރ ފައްޔާޒް އިސްމާއިލް ދޮގުކުރައްވަ އެވެ.\nވަގުތީ ނަތީޖާ އިއުލާންކޮށް ނިންމާލައިފި\nނާއިލާ އަކީ ލާމަސީލު ނަމޫނާއެއް: ރައީސް\nއިލެކްޝަންސް ކޮމިޝަންގެ އިތުބާރު ދެ ކަފިވެފައި!\nޕާޕާގެ ވާހަހަކަތައް އެމްއެންޑީއެފުން ދޮގުކޮށްފި\nކަނޑެއެޅިގެން މޑޕ ގެމިވެރިކަން ހަރާބުކުރަން ނަޝީދު ކުރާބަގާވާތެއް ނުބައިކަމެއް ހުރިމީހެއްމީ\nނަޝީދާއި ފައްޔާޒް ގަދަ ހިފުމަކަށް!